text:
ཐར་བདེ་མི་གཡོ་བསམ་གཏན་གླིང་།
[ཟླ་ཚེས། 2016-04-27 21:41:30][རྩོམ་པ་པོ། ཐར་བདེ་སྤྲུལ་སྐུ།][རྩོམ་ཁུངས། ཧི་མ་ལ་ཡའི་བོན།][ཀློག་གྲངས། ]
རྣམ་འདྲེན་སྟོང་གི་དབང་པོ་སྟོན་པ་གཤེན་རབ་མི་བོ་མཆོག་ལ་སྒོ་གསུམ་གུས་པ་ཆེན་པོའི་ཕྱག་འཚལ་ཞིང་དང་བས་སྐྱབས་སུ་མཆིའོ། ཞེས་མཆོད་པ་བརྗོད་པའི་ངག་གི་མེ་ཏོག་སྔོན་དུ་འཐོར་ཞིང་། སྐབས་འདིར་ཐར་བདེ་དགོན་གྱི་ལོ་རྒྱུས་བཤད་པ་ཏེ། དོན་རྣམ་བརྒྱད་ཀྱི་སྒོ་ནས་སྟོན་ལ།
དང་པོ། གྲུབ་མཐའ་གང་ཞིག་ལ་གཏོགས་པ་ནི། བོད་གངས་ཅན་གྱི་ལྗོངས་འདིར། ནང་པ་སངས་རྒྱས་ཀྱི་གྲུབ་མཐའ་ཆེན་པོ་ལྔ་ཞེས་ཡོངས་སུ་གྲགས་པ་ལས། ཞྭ་དཀར་གཡུང་དྲུང་བོན་གྱི་བསྟན་པ་རིན་པོ་ཆེའི་རིང་ལུགས་འཛིན་པའི་དགོན་སྡེ་ཞིག་ཡིན།
གཉིས་པ། གནས་གང་ཞིག་དུ་ཆགས་ཡོད་པ་ནི། བདག་ཅག་གི་སྟོན་པ་གཤེན་རབ་མི་བོས་མཛད་པ་རྣམ་པ་བཅུ་གཉིས་ཀྱི་དོན་སྟོན་པའིཞིང་ཁམས་ཁྱད་པར་ཅན། འོལ་མོ་ལུང་རིང་གི་ཤར་ཕྱོགས། ཞང་ཞུང་སྒོ་ཕུག་བར་གསུམ་དུ་གྲགས་པའི་སྒོ་ཡི་ཉེར་འདབ། མདོ་ཁམས་ས་ཡི་ཐིག་ལེ། འབྲི་རྫ་ཟལ་མོའི་ལྒོང་རྒྱུད། འབྲི་ཆུ་སྔོན་མོའི་གཡས་ཟུར། སྡེ་བཞི་དགེ་བཅུ་དཔལ་ཕུན་སུམ་ཚོགས་པའི་ཡུལ་གྱི་ཁོངས། མགོ་ལོན་ཞེས་པའི་ས་ཆ་རང་བྱུང་གི་དགེ་མཚན་ཕུན་སུམ་ཚོགས་པའི་གནས་ཆད་པར་ཅན། ཤར་ཕྱོགས་སྨིན་དྲུག་འོག་གི་རི་ལ་བཀྲ་ཤིས་པའི་གདུག་དཀར་དང་རྫས་བརྒྱད་ཀྱི་ངོ་མཚར་སྤུངས་པ། བྱང་ཕྱོགས་བཀྲ་ཤིས་དུང་དཀར་འདྲ་བའི་རི་ལ་ནོར་བུ་བརྒྱད་ཀྱི་ངོ་མཚར་སྤུངས་པ། ནུབ་ཕྱོགས་དར་དཀར་གྱི་ཡོལ་བ་མཐེན་འདྲའི་རི་ལ་གཡུང་དྲུང་དང་འཁོར་ལོའི་ངོ་མཚར་སྤུངས་པ། ལྷོ་ཕྱོགས་དུག་སྦྲུལ་ཐུར་དུ་རྒྱུག་འདྲའི་རི་ལ་དྲག་པོ་དབལ་གྱི་ཨེ་ཀློང་གི་ངོ་མཚར་ཡོད་པ། དབུས་རུས་སྦལ་མགོ་བོ་ལྷོ་རུ་བསྟན་འདྲ་བའི་ས་ལ་འབྱུང་བཞི་ཨུར་ནོན་གྱི་ངོ་མཚར་ལྡན་པ། གཞན་ཡང་རྒྱལ་སྲིད་སྣ་བདུད་དང་ས་ཡི་སྲུང་བཞི། ལྷག་པར་དུ་རིག་འཛིན་མཁའ་འགྲོའི་ཚོགས་ཀྱིས་རྒྱུན་དུ་བྱིན་གྱི་རླབས་པའི་གནས་དེ་རུ་ཆགས་ཡོད།
གསུམ་པ། ཕྱགས་བཏབ་པ་པོ་ཡི་རིགས་རུས་བྱུང་ཚུལ་ནི། གཡུང་དྲུང་བོན་གྱི་བསྟན་པ་རིན་པོ་ཆེ་འདི་ཉིད་ལ་གདུང་རྒྱུད་ཆེན་པོ་དྲུག་སྟེ། རྒྱལ་རིག་གཤེན་གྱི་གདུང་། དཔལ་ལྡན་བྲུ་ཡི་གདུང་། དབང་ལྡན་ཞུ་ཡི་གདུང་། གྲུབ་ཐོབ་སྤ་ཡི་གདུང་། མཁས་པ་རྨེའུ་གདུང་། དམ་པ་ཁྱུང་གི་གདུང་བཅས་བྱུང་བ་ལས། དགོན་འདི་ཉིད་ཕྱགས་འདེབས་པའི་བླ་མ་ཀུན་དགའ་རྣམ་རྒྱལ་ནི། མཁས་པ་རྨེའུ་གདུང་རྒྱུད་སུ་འཁྲུངས། སྐབས་འདིར་མཁས་པ་རྨེའུས་ལོ་རྒྱུས་འདོར་ཙམ་ངོ་སྤྲོད་ཞུས་ན། སྲིད་པ་རྒྱུད་ཀྱི་ཁ་བྱང་དུ་དྲན་པ་ནམ་མཁའི་ཞལ་ནས། ཁོ་འོས་བྱིན་གྱིས་བརླབཔའི་བུ། རྨེའུ་གདུང་འཛིན་ལྷ་རི་མཚན། ཕྱི་ནང་གསང་བའི་བོན་སྒོ་ལ། སྦྱོང་རྟོགས་བསྟན་པ་དར་བ་བྱེད། ཞེས་ལུང་གི་ཟིམ་པའི་སྐྱེས་བུ་ཆེན་པོ་ལྷ་རི་གཉེན་པོ་དེ་ཉིད་རྨེའུ་ཡི་གདུང་སུ་འཁྲུངས། དམ་པ་ཁང་ནི་ཆུང་ནས་བློ་རིག་བཀྲ་ཤིང་བརྩོན་འགྲུས་ལྡན་པ་ཞིག་བྱུང་ནས། བྲུ་ཞུ་སྤ་གསུམ་གྱི་བླ་མ་བྲུ་ཤ་ཁྱུང་གི་རྒྱལ་མཚན་དང་། ཞུ་ལྷ་རྗེ་སྐྱིད་པོ། སྤ་སྟོན་དཔལ་མཆོག་གསུམ་གྱི་ཞབས་ལ་གཏུགས་སྟེ། མདོ་སྔགས་སེམས་གསུམ་གྱི་བོན་ལ་མཁས་པར་སྦྱོངས་ཤིང་། བསྟན་དང་འགྲོ་བའི་དོན་རྒྱ་ཆེར་མཛད། དམ་པ་ཁང་གི་སྲས་ རྨེའུ་གསས་མཁར་བླ་མ། དེའི་སྲས་རྨེའུ་ཤྭཀྱ་བརྟེན། དེའི་སྲས་རྨེའུ་དམ་པ་དགོངས་མཛོད་རི་ཁྲོད་ཆེན་པོ་སྟེ། སྐྱོང་འཕགས་ཀྱི་གནད་བྱང་ལས། ཚད་མེད་འོད་ལྡན་སྤྲུལ་པ་ནི། རྨེ་སྟོན་དམ་པ་རི་ཁྲོད་ཞེས། ཀུན་ཏུ་བཟང་པོའི་ཐུགས་དགོངས་ལྡན། རྗེས་འབྲང་བརྒྱ་རྩ་མངོན་སངས་རྒྱས། བརྒྱུད་འཛིན་བཅུ་ཡིས་འགྲོ་དོན་བྱེད། འབུམ་ཕྲག་ལྔ་བཅུའི་ཐར་ལམ་ཕྱེད། བརྒྱུད་པ་དུས་མཐའི་བར་དུ་གནས། ཞེས་རྒྱལ་བའི་ལུང་གིས་བསྔགས་པའི་སྐྱེས་བུ་དམ་པ་འདི་ཉིད་ལ། སློབ་བརྒྱུད་ཀྱང་རྟོག་ལྡན་སྒོམ་ཆེན་འབར་བ་སོགས་བཀའ་བབ་ཀྱི་སྲས་བཞི། ལྕམ་གཉིས། གཅུང་བརྒྱད། ཐ་ཆུང་གཉིས། གྲུབ་པ་ཐོབ་པ་ལྔ་བཅུ་རྩ་བརྒྱད། རི་འགྲིམ་སྒོམ་ཆེན་སྟོང་ལས་འདས་པ་དང་། བཀའ་འགྲེལ་ཐོབ་པ་འབུམ་ལས་བརྒལ་བ་བྱུང་ཞིང་། བསྟན་འགྲོའི་དོན་ལེགས་པར་མཛད། རྨེའུ་གདན་ས་ཆེན་པོ་འདི་ཉིད་དུ་གདུང་རབས་དང་བརྒྱུད་མཛིན་རྒྱུ་སྐར་གྱི་ཕྲེང་བ་ལྟ་བུ་བྱུང་བ་ནི་བརྗོད་ཀྱི་མི་ལོང་ལ། འདིར་མཚམས་འཇོག་པར་བྱ། དེ་ནས་བླ་མ་ཀུན་དགའ་རྣམ་རྒྱལ་ནི་སྤྱི་ལོ་༡༢༠༠དུས་སུ་དབུས་ཙང་གི་ཕྱོགས། དཔལ་ལྡན་བཟང་པོའི་རི་ད་ལྟ་བཟང་རི་རྨེའུ་ཚང་བྱ་བའི་གནས་ཆད་པར་ཅན་དེར་མཁས་པ་རྨེའུ་ཡི་གདུང་སུ་སྐུ་འཁྲུངས། དམ་པ་འདི་ཉིད་ཡབ་མེས་གོང་མ་རྣམས་ཀྱི་རྗེས་སུ་འབྲང་ནས་ཐུན་མོང་ཕྱི་ནང་གི་རིག་གནས་སྤྱི་དང་། ལྷག་པར་དུ་མདོ་བསྔགས་གཞུང་ལུགས་ཀུན་ལ་མཁས་པ་སྦྱོང་ཞིང་། རང་དོན་དུ་ཐོས་བསམ་སྒོམ་གསུམ་དང་། གཞན་དོན་དུ་འཆད་རྩོད་རྩམ་གསུམ་སོགས་བསྟན་པ་འཛིན་སྐྱོང་སྤེལ་གསུམ་གྱི་བྱ་བ་བརྒྱ་ཆེར་མཛད། དེ་ནས་གཡུང་དྲུང་བོན་གྱི་བཀའ་སྲུང་དཔལ་ལྡན་སྲིད་རྒྱལ་མོའི། བླ་མ་ཉིད་ཀྱི་འགྲོ་དོན་ཁམས་དང་རྒྱལ་རང་དུ་ཡོད་ཅེས་ལུང་བསྟན་ཡང་ཡང་གནང་བ་དང་རྟེན་འབྲེལ་དུ་མ་ལ་རྟེན་ནས། ཁམས་སྡེ་དགེ་རྒྱལ་པོའི་མངའ་ཁོངས་མཁར་གསུམ་མདོ་རུ་ཕེབས་ནས་ལོ་ཁ་ཤས་བཞུགས་རིང་། ལུང་དང་མཐུན་པའི་ཡུམ་ཞིག་འཛིན་ནས་སྲས་གཉིས་འཁྲུངས། སྲས་ཆེ་བ་ལ་ལྷ་རྒྱལ་དང་། སྲས་ཆུང་བ་ལ་ཉི་མ་མཚན་གསོལ། དེ་ནས་ཡབ་སྲས་རྣམ་ཀྱིས་ཚྭ་ཚྭ་འབུར་མགོ་བྱ་བའི་ས་དེར་ཕོ་བྲང་ཞིག་བཞེང་ནས། ཡི་དམ་ཕྱི་ནང་གསང་གསུམ་ལ་ཉིན་མཚན་འགོར་མེད་དུ་སྙན་སྒྲུབ་མཛད་ནས་ལྷ་ཞལ་འཇལ་བ་སོགས་གྲུབ་པའི་རྟག་མཚན་ཐོན། དད་ལྡན་གྱི་སློབ་འབང་བརྒྱ་ཆེར་བ་བྱུང་བ་རྣམས་ལ་བོན་གྱི་སྦྱིན་པ་རྒྱ་ཆེར་མཛད། སྐབས་དེར་ལྷ་སྲུང་གྱི་ལུང་བསྟན་དུ་ཡུལ་དེ་ཡི་སྟོད། གླིང་ཁྲི་གོང་འོག་བར་གསུམ་དུ་གྲགས་པའི་བར་མ། མགོ་ལོན་ཞེས་པའི་ས་དེར་ཁྱེད་ཡབ་སྲས་ཀྱི་འགྲོ་དོན་ཡོང་གསུང་བ་བཞིན། ཁང་ཡབ་སྲས་རྣམས་ཀྱི་ཆིབས་ཀྱི་ཁ་ལོ་མགོ་ལོན་དུ་བསྒྱུར་ནས་སེང་ལུང་ལ་ཞེས་པའི་ས་རུ་སླེབས་དུས། དགོན་པ་བཏབ་སའི་ས་མིག། འདུན་གྱི་རི་ངོས་སུ་ཡོད་པ་གཟིགས་ནས། སྲས་ཆུང་བ་ཉི་མས་རྟེན་འབྲེལ་གྱི་ཚུལ་དུ་བྲག་འབུར་ཞིག་ཡོད་པ་དེ་ལ་དབུ་འབིགས་པས། མར་ལ་འཛུབ་མོ་བཙུག་པ་ནང་བཞིན་དབུ་རྗེས་གསལ་པོ་དོད་ཡོད་པ། ད་ལྟ་ཡང་འཇལ་རྒྱུ་ཡོད། དེ་ནས་ཡར་ཙམ་ཕྱིན་པའི་ས་ལ་གྲོང་པ་ཞིག་ཆགས་ཡོད་པ་དེ་ཡི་མགོ་ལ་ཕོ་བྲང་ཞིག་བཏབ། སྲས་ཆེ་བ་ལྷ་རྒྱལ་ལ་རིགས་བཟང་གི་བུ་མོ་ཞིག་བཙལ་ནས་གདུང་རྒྱུད་འཛིན་དུ་འཇུག་པ་དང་། སྲས་ཆུང་བ་ཉི་མ་རབ་ཏུ་བྱུང་ནས་གྲོང་པ་དེ་ཡི་རྒྱབ་ཀྱི་རི་ངོས། གོང་དུ་བཤད་པའི་གནས་ཁྱད་པར་ཅན་དེར་ཐར་བདེ་མི་གཡོ་བསམ་གཏན་བོན་གླིང་འདི་ཉིད་ཕྱག་བཏབ། སྲས་རྣམ་གཉིས་ཀྱིས་ཡབ་ཀྱི་སྐུ་མདུན་ནས་ཐུན་མོང་ཕྱི་ནང་གི་སྔོན་འགྲོ་དང་། གསང་བསྔགས་ཀྱི་བོན་སྒོ་ཟབ་མོ་རྣམས་ཀྱི་དབང་ལུང་ཁྲིད་བཅས་རྒྱས་པར་ཞུས་ཤིང་། སྙན་སྒྲུབ་ལ་བརྩོན་པས་རྡོ་ཕ་ཝང་ཁྱི་ལྟར་ཁྲིད་པ། ཉི་མའི་ཟེར་ལ་ན་བཟའ་བཀལ་བ་སོགས་གྲུབ་པའི་རྟག་འཚན་ཐོན། ལྷག་པར་དུ་བླ་མེད་རྫོགས་པ་ཆེན་པོའི་བོན་སྒོ་ཟབ་མོ་རྣམས་ལ་ཉམས་ལེན་ལེགས་པར་བགྱིས་ནས་ལྟ་བའི་གདིང་ཐོབ་པ་དང་། ཟག་མེད་ཀྱི་མངོན་ཤེས་ཐོགས་མེད་མངའ་བ་སོགས་ཀྱིས་འབྲི་ཆུའི་སྟོད་སྨད་བར་གསུམ་ནས་དད་ལྡན་གྱི་སློབ་མ་དང་སྦྱིན་པའི་བདག་པོ་མང་པོ་བྱུང་། བསྟན་འགྲོའི་དོན་བརྒྱ་ཆེར་འགྲུབས།
སྨྲས་པ།
འཕགས་མཆོག་མཁས་པ་རྨེའུ་ལྷ་རི་ཡི། །
རིགས་རྒྱུདའཁྲུལ་མེད་བླ་མ་ཡབ་སྲས་ཀྱི། །
རྣམ་ཐར་དབྱར་གྱི་ཆུ་གཏེར་རྒྱས་པ་ལས། །
ཐིག་པ་རྟོགས་རྣམས་འདི་ན་སྟོན་པར་བྱ། །
ཞེས་བར་སྐབས་ཀྱི་ཚིགས་སུ་བཅད་པའོ། །
བཞི་པ་བླ་རབས་རིན་བྱོན་གྱི་ལོ་རྒྱུས་ནི། ལྷ་རྒྱལ་ལ་སྲས་གསུམ་སྟེ། ཚེ་དབང་ལྷ་བུ་དང་བུ་ཆུང་། བསོད་ནམས་གསུམ་འཁྲུང་ཞིང་ཁོང་སྐུ་མཆེད་གསུམ་པོ་ཆུང་ནས་ཡབ་དང་ཁུ་བོའི་རྗེས་སུ་འབྲང་ནས་རིག་པའི་གནས་བཅུ་དང་།ལྷག་པར་དུ་མདོ་སྔགས་ཀྱི་གཞུང་ལུགས་དང་། གསང་བ་བླ་མེད་ཀྱི་རྒྱུད་སྡེ་ཀུན་ལ་ཐོས་བསམ་གྱི་སྒྲོ་འདོགས་ལེགས་པར་བཅད་ནས་ཉམས་ལེན་མཛད་། ཡིད་དམ་ལྷ་ཞལ་འཇལ་བ་དང་སྲུང་མ་བྲན་ལྟར་བཀོལ་བ། འགྲས་པའི་དགྲ་ལ་གཏོར་ཟོར་མི་དགོས་པ་སྙིང་རྗེ་ཆེན་པོའི་མ་ལུས་འཇོམས་པར་བྱེད་པ། ཚེ་ཟད་པ་ཡི་ཚེ་དཔལ་བསྐྱེད་ཞིང་། དབུལ་འཕོངས་པ་ཡི་དབུལ་བ་སེལ་བ། ཐ་ན་མཆིལ་ཐིག་རེ་བཏབ་པ་རྩོམ་གྱིས་གདོན་བགེགས་འབྱུང་པོ་ཐལ་བ་བརླགས་པ་སོགས་གྲུབ་པའི་རྟགས་མཚན་བརྗོད་ཀྱི་མི་ལོང་པ་མངའ་བའི་སྐྱེས་བུ་ཤ་དག་བྱུང་། སྲས་ཆེ་བ་ཚེ་དབང་ལྷ་བུ་ལ་གདུང་རྒྱུད་སྤེལ་བའི་དབང་བསྐུར།སྲས་འབྲིང་བ་བུ་ཆུང་རྒྱ་རང་ཡུལ་དུ་མེས་པོ་ཀུན་དགའ་རྣམ་རྒྱལ་གྱི་མདུན་དུ་ཕེབས་ནས། བསྟན་འགྲོའི་དོན་བརྒྱ་ཆེར་མཛད་པ་དང་། རྒྱུད་འཛིན་གྱི་བུ་སློབ་ཀྱང་སྤྲུལ་པའི་གཏེར་ཆེན་སངས་རྒྱས་གླིང་པ་སོགས་མཁས་གྲུབ་གཉིས་ལྡན་གྱི་སྐྱེས་བུ་དུ་མ་བྱོན། སྲས་ཆུང་བ་བསོད་ནམས་ཁུ་བོ་ཉི་མའི་མདུན་ནས་རབ་དུ་བྱུང་ཞིང་། ཐར་བདེ་དགོན་བསྟན་པའི་བདག་པོ་མངའ་གསོལ། རིས་མེད་ཀྱི་སྐྱེས་ཆེན་དམ་པ་དུ་མའི་ཞལ་སྔ་ནས། མདོ་སྔགས་སེམས་གསུམ་གྱི་དབང་ལུང་ཁྲིད་མན་ངག་དང་བཅས་པ་རྒྱས་པར་ཞུས་ཤིང་མཁས་གྲུབ་ཀྱི་གོ་ས་ཐོབ། རང་དགོན་དུ་བཤད་པ་འཆད་ཉན་དང་སྒྲུབ་པ་ཉམས་ལེན་གྱི་སྡེ་གཙུགས་ནས་བསྟན་འགྲོའིའཕྲིན་ལས་རབ་ཏུ་རྒྱས། དེ་ནས་གང་གི་ཚེ་དབང་ལྷ་བུ་ལ་ཡང་སྲས་གསུམ་བྱུང་སྟེ། མགོན་པོ་བཀྲ་ཤིས། ལྷ་འབུམ་བཀྲ་ཤིས། ངག་དབང་རྒྱ་མཚོ། མགོནཔོ་བཀྲ་ཤིས་དང་ལྷ་འབུམ་བཀྲ་ཤིས་རྣམ་གཉིས་ཀྱིས་སྲིད་པ་རྒྱུད་ཀྱི་བོན་དང་ཟབ་མོ་གསང་སྔགས་ཀྱི་བོན་ལ་མཁས་པ་སྦྱོང་ཞིང་གདུང་རྒྱུད་སྤེལ། སྲས་ཆུང་ངག་དབང་རྒྱལ་མཚོའི་རབ་ཏུ་བྱུང་ནས་ངུར་སྨྲིག་གི་སྡེ་འཛིན། ལྟ་བ་རྫོགས་ཆེན་དང་མཐུན་པའི་རང་སེམས་ཀྱི་ངོ་བོ་སྐྱོངས། སྒོམ་པ་གསང་སྔགས་དང་མཐུན་པའི་སྣང་སྲིད་དབང་མཉམ་དུ་སྒོམ། སྤྱོད་པ་མདོ་ལམ་དང་མཐུན་པའི་སྤང་བླང་ཚུལ་བཞིན་སྲུང་ཤིང་གཤེན་བསྟན་གྱི་བ་དན་དཀར་པོ་ལྷ་ཡི་ལམ་དུ་མཐོན་པོ་བསྒྲིངས་ནས། ཡབ་མེས་གོང་མའི་བསྟན་པ་འཛིན། མགོན་པོ་བཀྲ་ཤིས་ལའང་སྲས་སྐུ་མཆེད་བཞི་འཁྲུངས་ཏེ། ཨ་དོན་དང་། ཉི་མ། ངག་དབང་བསྟན་པ། གཡུང་དྲུང་ཕུན་ཚོགས། སྲས་ཆེ་བ་ཨ་དོན་ནི་མི་ཆོས་གཙང་མ་བཅུ་དྲུག་དང་སྲིད་པའི་བོན་ལ་མཁས་པ་ཞིག་བྱུང་བ་ལ། སྔོ་གཟའ་བོ་པི་བྱ་བ་ཁྱིམ་ཐབ་སུ་ལེན་ནས་སྲས་གཉིས་འཁྲུངས། སྲས་ཆེ་བ་ལ་གཡུང་དྲུང་རྒྱལ་མཚན་དང་ཆུང་བ་ལ་གཡུང་དྲུང་ཡེ་ཤེས་མཚན་གསོལ། གཡུང་དྲུང་རྒྱལ་མཚན་ནི་སྐུ་ན་ཆུང་དུས་ནས་སྨན རི་དགོན་དུ་གྲྭ་ས་ཕེབས། ཐུན་མོང་ཕྱི་ནང་གི་རིག་གནས་སྤྱི་དང་གཞུང་བཀའ་པོད་ལྔ་སོགས་མདོ་སྔགས་ཀྱི་གཞུང་ལུགས་རྣམས་ལ་མཁས་པ་སྦྱོངས་ཤིང་དགེ་གཤེས་ཀྱི་གོ་ས་ཐོབ། སྨན་རི་དགོན་དུ་དབུ་མཛད་ལོ་དགུ་མཛད་ནས་སླར་རང་དགོན་དུ་ཕྱིར་ཕེབས་ནས། ཁམས་ཕྱོགས་ཀྱི་བོན་དགོན་རྣམས་ལ་རྒྱལ་བ་སྨན་རི་བའི་ཕྱག་ལེན་གྱི་གསོལ་འཛུགས་པ་དང་། མདོ་སྔགས་ཟུང་འགྲེལ་གྱི་བསྟན་པ་སྤེལ། སྲས་ཆུང་གཡུང་དྲུང་ཡེ་ཤེས་ནི་ཁུ་བོ་གཡུང་དྲུང་ཕུན་ཚོགས་མདུན་ནས་རབ་ཏུ་བྱུང་། སོར་བྱང་སྔགས་གསུམ་དང་ཁྱད་པར་དུ་རྫོགས་པ་ཆེན་པོའི་བོན་ལ་ཉམས་ལེན་མཛད་པས་བཅོས་མིན་གྱི་རྣལ་འབྱོར་ཆེན་པོ་ཞིག་བྱུང་། གང་དུ་བཤད་པའི་མགོན་པོ་བཀྲ་ཤིས་ཀྱི་སྲས་གཉིས་པ་ཉི་མ་ནི་ཆུང་ནས་གྲོངས། སྲས་གསུམ་པ་ངག་དབང་བསྟན་པ་ནི་སྐུ་ན་ཕྲ་བའི་དུས་ཡབ་མེས་གོང་མའི་རྗེས་སུ་གཡུང་དྲུང་བོན་ལ་སྤྱོད་པ་དང་། ཕྱིས་སུ་ངེས་མེད་ཀྱི་རྒྱལ་ཁམས་འགྲིམ་ནས། ས་སྐྱའི་ངོར་ཆེན་རྡོ་རྗེ་འཛིན་བྱམས་པ་ཀུན་དགའ་རྣམ་རྒྱལ་གྱི་མདུན་ནས། ལམ་འབྲས་བུ་དང་བཅས་པའི་དབང་ལུང་ཁྲིད་རྒྱས་ཤིང་རྒྱས་ཞུས། དེ་ནས་རྡོ་གྲུབ་ཆེན་འཇུ་ལི་སངས་རྒྱས་རིན་པོ་ཆེ་རྣམ་ཀྱི་མདུན་ནས། གསང་སྔགས་རྙིང་མ་པའི་རྒྱུད་ལུང་མན་ངག་སོགས་ལ་གསན་སྦྱོངས་གནང་ཞིང་རིས་མེད་བསྟན་པ་ཀུན་ལ་མཁྱེན་པའི་དབང་པོ་གྱུར། དེ་ནས་གསང་སྔགས་ཕྱི་ནང་གི་སྒྲུབ་པ་དང་ལྷག་པར་དུ་ལུས་སྦྱིན་གཅོད་ཀྱི་ཉམས་ལེན་ལ་བརྩོན་ཤིང་དུར་ཁྲོད་བརྒྱ་དང་ཆུ་མིག་བརྒྱ་ལ་འགྲིམ་པས་བཅོས་མིན་གྱི་གྲུབ་པ་བརྙེས། དཔེར་ན་སྨྱོ་ནད་སོས་ཐུབ་པ་དང་། ཐོག་དང་སེར་བ་ཟློག་ཐུབ་པ། ལྷ་སྲིན་སྡེ་བརྒྱད་དབང་དུ་འདུས་ཤིང་གསུང་གླིང་མཛད་པ། ཕྱག་ཕྲེང་ལ་སྔགས་བཏབ་པས་མེ་སྟག་འཕྲོ་བ་སོགས་གྲུབ་པའི་རྟགས་མཚན་ལྡན་པའི་རྣལ་འབྱོར་ཆེན་པོ་དེ་ཉིད་ཀྱིས། སྨུག་པོ་གདོང་གི་རུས་ལས་ཆད་པའི་ཁེ་ཕྱི་བཟའ་ཁྲ་གྲོག་མ་གསང་ཡུམ་བརྟེན་ནས་སྲས་ལྕམ་དྲལ་བདུན་འཁྲུངས་པ་དང་། བསྟན་འགྲོའི་དོན་བརྒྱ་ཆེར་མཛད་དེ་སླར་ཤིང་ཕོ་སྟག་གི་ལོ་ལ་དགོངས་པ་བོན་དབྱིངས་སུ་གཤེགས། འདས་མ་ཐག་སྐུ་གདུང་སྤྱི་གཙུག་ནས་འཇའ་ཚོན་སྣ་ལྔའི་ཐག་པ་རྩ་བ་ཕྲ་ལ་རྩེ་མོ་ལྗོན་ཤིང་ཡལ་ག་འདྲ་བ་མངོན་སུམ་མཇལ་རྒྱུ་བྱུང་། མགོན་པོ་བཀྲ་ཤིས་ཀྱི་སྐུ་སྲས་བཞི་པ་གཡུང་དྲུང་ཕུན་ཚོགས་ནི་ཆུང་ནས་འཁོར་བ་ལ་ཞེན་པ་ལོག་ཞིང་། གཡུང་དྲུང་བོན་གྱི་བསྟན་པའི་སྒོར་ཞུགས། སྟོད་གངས་དཀར་ཏི་སེ་མན་ཆད། སྨད་དར་རྩེ་འདོ་ཡན་གྱི་གྲུབ་མཐའ་ཁག་གི་དགོན་སྡེ་རྣམས་ལ་མཇལ་སྐོར་དང་། བླ་སྤྲུལ་མཁས་དབང་དུ་མའི་མདུན་ནས་གཞུང་བཀའ་སྤོད་རྣམས་ལ་ཆོས་འབྲེལ་ཟབ་མོ་ཞུས་ཤིང་མཁས་པའི་གོ་ས་ཐོབ། ལྷག་པར་དུ་སྨན་རིའི་མཁན་ཆེན་བསོད་ནམ་བློ་གྲོས་མདུན་ནས་རབ་བྱུང་གི་བསྙེན་པ་རྫོགས། རྟོགས་ལྡན་ཡེ་ཤེས་བསྟན་འཛིན་གྱི་དྲུང་ནས་སྔོན་འགྲོ་དང་འབྲེལ་རྩ་ཐིག་རླུང་གསུམ། ཁྲེགས་ཆོད་ཐོད་བརྒལ་སོགས་རྫོགས་པ་ཆེན་པོའི་ཉམས་ལེན་སྐོར་ལ་གསན་སྦྱོངས་ལེགས་པར་མཛད། རླུང་སེམས་ལ་རང་དབང་ཐོབ་པ་དང་ཉམས་རྟོགས་ཡེ་ཤེས་མེ་ལྟར་འབར་ནས། འཁོར་འདས་མ་ལུས་རྗེན་པར་གཟིགས་པ་སོགས་ངེས་པ་དོན་གྱི་གྲུབ་པ་བརྙེས་སྐྱེས་བུ་ཆེན་པོ་ཞིག་བྱུང་། ས་སྐྱོངས་སྡེ་དགེ་རྒྱལ་པོའི་དབུ་ཡི་མཆོད་གནས་སུ་བསྐུར་བ་དང་། རྒྱུད་འཛིན་གྱི་བུ་སློབ་ནི་སྐུ་ཚ་གཡུང་དྲུང་ཡེ་ཤེས་དང་། བོན་གཏེར་ཆེན་མོ་ཚེ་དབང་གྲགས་པ་སོགས་རྒྱུ་སྐར་གྱི་ཕྲེང་བ་ལྟ་བུ་བྱོན་ཡོད་པ་ནི་བརྗོད་ཀྱི་མ་ལོངས་ཤིང་། རང་དགོན་དུ་ལྷ་ཁང་ཀ་བཞི་མ་རྟེན་དང་བསྟན་པ་བཅས་བཞིངས། འགྲོ་དོན་དང་མཛད་འཕྲིན་རབས་ཏུ་རྒྱས། སླར་ལྕགས་ཕག་ལོའི་འབྲུག་ཟླ་བའི་ཚེས་ཉི་ཤུ་དྲུག་ལ་དགོངས་པ་བོན་ཉིད་ཀྱི་དབྱིངས་སུ་གཤེགས། གོང་དུ་བཤད་པའི་ངག་དབང་བསྟན་པ་ཡབ་ཡུམ་ལ་སྲས་ལྕམ་དྲལ་བདུན་མཆིས་པ་ལས།
སྐབས་འདིར་བཤད་པ་ནི་སྐུ་སྲས་བཞི་པ་བོན་གཏེར་ཆེན་མོ་ཚེ་དབང་གྲགས་པའམ་ཨོ་རྒྱན་བདེ་ཆེན་གླིང་པ་ནི། བྱང་ཆུབ་རྡོ་རྗེའི་གཏེར་ལུང་ལས། ལོ་ཆེན་བེེ་རོའི་ཡང་སྲིད་ཞྭ་དམར་བདག། །སྐྱེ་བ་ལྔ་ལ་བསྟན་པ་འཛིན་པ་སྟེ། །མདོ་གམ་འབྲི་ལུང་གཡས་ཟུར་མཁའ་འགྲོའི་གནས། །ངོ་མཚར་ས་རྟགས་ལྡན་པའི་གནས་མཆོག་ན། །ཆུ་སྦྲུལ་ལོ་པ་དབང་དང་གྲགས་པའི་མཚན། །རིགས་རུས་ཡབ་ཡུམ་ཕུན་སུམ་ཚོགས་པ་སྟེ། ། སྐུ་སྟོད་ཧུྃ་ལ་སྐུ་སྨད་སྟག་རིས་ཅན། །མི་ཟད་རྔམ་པའིམཆེ་བ་ཅུང་ཟད་བསྣོལ། །སྔོན་ལས་འཕྲོ་སད་མཁའ་འགྲོའི་ཚོགས་ལ་དབང་། ཞེས་རྒྱལ་བ་གོང་མ་རྣམ་གྱི་ལུང་གིས་ཡང་ཡང་ཟིན་པའི་སྐྱེས་བུ་ཆེན་པོ་འདི་ཉིད། རྣམ་རྒྱལ་ཞེས་པ་ཆུ་སྦྲུལ་ལོ་སྟག་ཟླ་བའི་ཚེས་གཅིག་གི་ཐོག་རང་གཟའ་སྐར་དགེ་བའི་ཉིན་ལ་སྐུ་འཁྲུངས། ཉི་ཤར་དུས་སུ་ཡབ་ཡུམ་གཉིས་ཀྱིས་སྲས་ལ་གཟིགས་པས། ལོང་ཚོ་ཡང་སུ་སྨིན་ཤིང་། ལྟེ་བ་པདྨོ་སྦུས་སུ་ནུབ་པ་སོགས། རྒྱལ་སྲས་དམ་པའི་མཚན་དང་དཔེ་བྱད་ཀྱིས་སྤྲས་ཡོད་པ་གཟིགས་ནས་ཐུགས་རབ་ཏུ་དགྱེས། དེ་ནས་ཟླ་བ་ཚང་བ་དང་ཁུ་བོ་གཡུང་དྲུང་ཕུན་ཚོགས་ཀྱི་སྐུ་མདུན་སོང་བས། ཐུགས་རབ་ཏུ་མཉེས་ནས་གསང་མཚན་ཚེ་དབང་གྲགས་པ་གསོལ། ཡབ་ཡུམ་སྲས་བཅས་ལ་ཞི་ཁྲོ་དང་ཚེ་སྒྲུབ་སོགས་ཀྱི་དབང་ཁྲུས་ལེགས་པར་མཛད་ནས། སྲས་ལ་དག་སྣང་གིས་སྐྱོངས་དགོས་པའི་ཞལ་བཀོད་གནང་། རྒྱལ་སྲས་འདི་ཉིད་དགུང་ལོ་ལྔ་ལ་སོན་ཞིང་གཟའ་སྐར་དགེ་བའི་ཉིན་ཞིག། ཡབ་ཀྱིས་ཡི་གེ་བསླབ་ནས་ཀ་ཞེས་གསུང་པ་ཙམ་གྱིས་དབྱངས་གསལ་བྱེད་སོ་བཞི་རང་བཞིན་དུ་མཁྱེན་པ་དང་། བསྭོ་ང་ནི་གསལ་བྱེད་རྒྱལ་པོ་ཡིན་སོགས་ཚིག་ཤོ་ལོ་ཀ་མང་པོ་སྔོན་གནས་རྗེས་དྲན་གྱི་ཚུལ་དུ་གསུང་། དེ་ནས་ཡབ་དང་ཁུ་བོ་རྣམས་ཀྱི་མདུན་ནས་ཐུན་མོང་ཕྱི་ནང་གི་རིག་གནས་ཀུན་ལ་གསན་སྦྱོང་མཛད་པས་ཚེགས་མེད་དུ་མཁྱེན། ལྷག་པར་དུ་ཁུ་བོ་དམ་པ་གཡུང་དྲུང་ཕུན་ཚོགས་ཀྱི་སྐུ་མདུན་ནས། མདོ་སྔགས་སེམས་གསུམ་གྱི་དབང་ལུང་ཁྲིད་རྣམས་བུམ་པ་གང་བྱོས་ཀྱི་ཚུལ་དུ་བཀའ་དྲིན་བསྩལ་བ་དང་། གཞན་ཡང་དབུ་ཕྱག་རྫོགས་གསུམ་དང་འབྲེལ་བའི་ལྟ་སྒོམ་སྤྱོད་འབྲས་སོགས་ཡིད་རྟོག་ཙམ་མ་ཡིན་པར་དོན་སྒྲོ་འདོགས་ལེགས་པར་བཅད། ཆུ་སྟག་ལོར་ཁུ་བོ་རིན་པོ་ཆེས་ལྷ་ཁང་རྟེན་དང་བསྟན་པ་བཅས་ལེགས་གྲུབ་ཟིན་ནས་རབ་གནས་ཀྱི་མཛད་སྒོ་ལ། སྟོད་ནས་ཞུ་གཤེན་རྨེའུ་གསུམ་གྱི་བླ་མ་དང་། ཁྱུང་དཀར་རྒྱུད་འཛིན་བསྟན་འཛིན་གཙུག་ཕུད་སོགས་སྐྱེས་ ཆེན་དུ་མ་གདན་འདྲེན་ཞུས་ནས་རབ་གནས་མཛད་པ་དང་། རྒྱལ་སྲས་དམ་པ་འདི་ཉིད་གཙོས་བླ་གྲྭ་ཡོངས་ལ་རྒྱུད་སྡེ་ཕྱི་ནང་དང་བཀའ་གསར་རྙིང་གི་དབང་ལུང་མཐའ་ཡས་པ་གསུང་། དམ་པ་འདི་ཉིད་དགུང་ལོ་བཅུ་གཉིས་ཤིང་འབྲུག་ལོར། སྨན་རིའི་མཁན་རབས་ཉེ་གསུམ་པ་ཉི་མ་བསྟན་འཛིན་ཉིད་མདོ་ཁམས་སྨད་དུ་གདུལ་བྱ་ཕེབས་སྐབས། ཁུ་བོ་རིན་པོ་ཆེའི་ཐར་བདེ་དགོན་དུ་གདན་འདྲེན་ཞུས་ནས་ཟླ་བ་གསུམ་གྱི་རེང་ལ། གསས་འཁར་མཆོག་ལྔ་གཙོས་ཡི་དམ་ཕྱི་ནང་གསང་གསུམ་གྱི་དབང་ལུང་ ཁྲིད་རྒྱས་པར་གསུང་བ་རྣམས། དམ་པ་ཁང་གིས་ལྷག་ལུས་མེད་པར་ཞུས་ནས་སྙན་སྒྲུབ་ལ་བརྩོན་པས། ཡི་དམ་ལྷ་ཞལ་འཇལ་བ་སོགས་ཐུན་མིན་ཀྱི་དངོས་གྲུབ་ཐོབ། སྤྱིར་ན་དམ་པ་འདི་ཉིད་སྐུ་འཁྲུངས་ནས་མཁའ་འགྲོ་མ་རྣམས་ལུས་དང་དྲི་མ་བཞིན་དུའགྲོག་ཞིང་། ལུང་རྟེན་དང་ཟླ་ཡིག་རྒྱུན་མི་མཆིས་ཀྱང་འདིར་མ་དྲིས། དེ་ནས་དམ་པའི་སྐྱེས་བུ་འདི་ཉིད་སྐུ་ན་རིམ་བཞིན་སོན་ནས་ཡབ་དང་ལྷན་དུ་དབྱར་ལྡོམ་ལ་སོང་ཞིང་། ལྕགས་ར་ཞེས་པའི་ལུང་པ་ན་བཞུགས་དུས་མཁའ་འགྲོའི་ལུང་བསྟན་ལྟར་ལྕེ་ཙ་མཁར་བུའི་ཕྱག་ཕུར་ཁྲུ་གང་ཙམ་བྱིན་རླབས་ཅན་དེ་ཟབ་གཏེར་གྱི་ཐོག་མ་སྤྱན་དྲངས་པ་དང་། དགུང་ལོ་ཉེར་གཉིས་པ་ཤིང་ཕོ་སྟག་གི་ལོར་སྔོན་གྱི་ལུང་རྟེན་ལྟར། ཡུལ་གསེ་པ་བྱ་བ་ནས་གླིང་རྗེ་རྒྱལ་པོའི་རིགས་རྒྱུད་སུ་འཛིན་པའི་མགོན་པོ་རྒྱལ་མཚན་གྱི་སྲས་མོ་ལྷ་སྐྱིད་བྱ་བ། ཕྱི་ནང་གསང་བའི་མཚན་རྟགས་ཡང་སུ་རྫོགས་པ་དེ་གསང་ཡུམ་འཛིན། དུས་དེ་ནས་བཟུང་རྟེན་འབྲེལ་ལེགས་པར་འགྲིགས་ནས་ཟབ་གཏེར་གྱི་བང་མཛོད་ནི་རིན་པོ་ཆེའི་བྲམ་པ་བཞིན་བརྗོད་ཀྱི་མི་ལོང་ལ། འདིར་གཙོ་བོ་རྣམས་ཞུས་ན། གླང་ཐང་སིང་གེ་རྣམ་རྫོང་ནས་བྲམ་ཟེ་བརྒྱ་རྩའི་གདུང་རུས་དང་བྲམ་ཟེ་བཅུ་གཅིག་གི་སྐུ་ཤ་སྤྱན་དྲངས། ཟིལ་ཁོག་ཕ་ཝཾ་རྟ་འདྲ་ནས་ཟབ་མོ་ལྡེ་མིག་སྐོར་གསུམ། །ཁ་བྱང་གསལ་བའི་སྒྲོན་མེ། །ཡང་བྱང་འཕྲུལ་གྱི་མེ་ལོང་། །ཡང་གབ་སྙིང་གི་རྒྱ་ཅན། ཁྱད་པར་དུ་ཡུམ་ལྷ་སྐྱིད་དང་ལྷན་དུ་རྨ་རང་ཝྭ་མགོ་སྣ་ཞེས་པའི་ས་ཆ་ནས་བྰཻ་རོ་ཙ་ནའི་སྐུ་མཐོ་གང་ཅན་དང་། དབང་དྲག་འབར་བ་མེ་ཕྲིང་གི་སྒྲུབ་སྐོར། གསང་ཆེན་མགུལ་ཕུར་སོགས་སྐུ་གསུང་ཐུགས་ཀྱི་རྟེན་རྣམས་གཏེར་དུ་དྲངས། དེ་ནས་ཟླ་ལུང་ཡུལ་དགོན་གྱི་རེ་ཞུས་ལྟར་ཞེ་ཞེས་དགོན་དུ་ཕེབས་པའི་ལམ་ཁ། ས་ལེ་འོད་ཞེས་པའི་རི་སྒོང་ན་རྡོ་ལུག་དྲོད་འདྲ་བའི་སྟིང་དུ་ཞབས་རྗེས་བཀྲ་ལམ་མེ་བཞག་ཡོད་པ་ད་ལྟ་ཡང་འཇལ་རྒྱུ་ཡོད་པ་དང་། རྟག་རྩེ་རིན་ཆེན་འབར་བའི་དབུ་རྩེ་ནསམཁའ་འགྲོ་ཐུགས་རྗེ་ཀུན་གྲོལ་མའི་སྒྲུབ་པ་ཆ་ཚང་གཏེར་དུ་སྤྱན་དྲངས། དགུང་ལོ་ཉེ་གསུམ་ལོར། རྟག་རྩེ་རིན་ཆེན་འབར་བའི་གཡས་ཟུར་ལྷ་གདན་ཨུ་དུ་ཐང་དུ། ཟླ་ལུང་ཡུལ་དགོན་སྤྱི་ལ་དབང་ལུང་རྒྱ་ཆེར་གསུང་བའི་དུས་སུ། ཨོ་རྒྱན་ཡུལ་གྱི་རིག་ལྔའི་མཁའ་འགྲོ་མ་རྣམས་ཀྱིས། ཞྭ་དམར་སྲིད་གསུམ་ཟིལ་གནོན་དངོས་གྲུབ་སུ་གནང་བ་སོགས་མཛད་ཕྲིན་རྒྱས་ཤིང་རྟེན་འགྲེལ་ལེགས་པར་འགྲིགས། རང་དགོན་དུ་ཕྱིར་ཕེབས་པའི་ལམ་ཁ་མཁར་གསུམ་མདོ་རུ། དམ་སྲི་ནག་པོ་ཞིག་ཡོད་པ་དེ་དམ་ལ་བཏགས། མཁར་མདོ་དགོན་གྱིས་མཐུན་ཅན་ལེགས་པར་བསྒྲིགས་ནས་བདུད་འདུལ་སྒྲ་གྲགས་ཀྱི་མཆོད་རྟེན་ཚད་ལྡན་ཞིག་གཞེང་། དགུང་ལོ་ཉེར་བཞི་ལོར། ཚ་བ་རང་དང་ཀང་པོ་བོན་རི་སོགས་ས་གནས་མང་པོ་ལ་ཕེབས་ཤིང་། དད་ལྡན་གྱི་སློབ་བུ་རྣམས་ལ་དབང་ལུང་གིས་ཚིམ་པར་བྱས། གནས་མཆོག་སེང་གེ་གཡུ་རལ་ནས་བཀའ་བརྒྱད་གསང་བ་འདུས་པའི་སྒྲུབ་སྐོར་དང་།མཆོད་རྟེན་ཁྲི་མང་ཡང་འདུས་གཏེར་དུ་དྲངས། དགུང་ལོ་ཉེར་ལྔ་ལོར་སྡེ་དགེ་རྒྱལ་བློན་རྣམས་ཀྱི་རེ་ཞུས་ལྟར། དད་ལྡན་སློབ་འབང་སྟོང་ཚོ་ཟུང་དང་ལྷན་དུ་འབྲི་གཉེན་གདོང་དུ་ཕྱིན་ནས། སློབ་དཔོན་རིན་པོ་ཆེ་དབུ་ཐོད་དང་། ཡེ་ཤེས་མཚོ་རྒྱལ་གྱི་མདུན་ཁེབས་དང་ལན་ཚ། ནམ་མཁའི་སྙིང་པོའི་རྡོ་རྗེ་གཟུངས་ཐག་ཆ་གཅིག་བཅས་ཁྲམ་གཏེར་དུ་དྲངས་ནས། སྡེ་དགེ་རྒྱལ་པོ་ལ་རྟེན་སྐལ་དུ་ཕུལ། དགུང་ལོ་ཉེར་དྲུག་ལོར། གླིང་ཚང་རྒྱལ་པོ་གདན་ཞུས་ལྟར་ཕེབས་ཞིང་ལྕགས་ཀྱི་སྐམ་པ་ལ་རྡོ་རྗེའི་མདུད་པ་བྱས་ནས། རྒྱལ་པོ་དབང་ཆེན་ཆོས་སྐྱོང་ལ་རྟེན་སྐལ་དུ་ཕུལ། ཀོང་པོ་བོན་རི་ཕེབས་ཤིང་དབུ་ཕུགས་གསང་བ་ཡང་རྫོགས་ནས་སྐུ་གསུང་ཐུགས་ཀྱི་རྟེན་དང་། དམ་རྫས་བརྒྱ་རྩའི་ཕབས་རྟ་སོགས་རྟེན་རྩ་ཆེན་གྲངས་མ་གཏེར་དྲངས་བ་དང་། བེ་དཀར་རྒྱལ་པོ་དམ་ལ་གཏགས་ནས། བསྟན་སྐྱོང་དཔའ་བོ་ཆེན་པོ་མགྱོགས་བྱེད་ཞེས་གསང་མཚན་གསོལ་ཞིང་གཡུང་དྲུང་བོན་གྱི་སྲུང་མ་བསྐོས་། དགུང་ལོ་ཉེ་བདུན་ལོར། ཟླ་རྒྱལ་སྟག་རྩེའིམདུན་ནས་གསེར་འོད་ནོར་བུ་མཆོག་རྒྱལ་རྫས་རྟེན་དང་བཅས་པ་སྤྱན་དྲངས། དགུང་ལོ་ཉེར་བརྒྱད་ལོར། ཀོང་སྤྲུལ་ཡོན་ཏན་རྒྱལ་མཚོ་དང་ཀརྨ་པ་ཐེག་མཆོག་རྡོ་རྗེ། འཇམ་དབྱངས་མཁྱེན་བརྩེ་དབང་པོ་སོགས་ཁམས་ཕྱོགས་ཀྱི་བླ་ཆེན་རྣམས་དང་ཕན་ཚུན་ཆོས་འབྲེལ་རྒྱས་པར་མཛད། དེ་ནས་ལོ་རྒྱུས་གཙོ་བོ་རྣམས་ཞུས་ན། དགུང་ལོ་སོ་ལྔ་ལོར།ཧོར་སྤྱི་ཁྱབ་རྒྱལ་པོའི་གདན་ཞུས་ལྟར་ཕེབས་ཤིང་སྤུ་རྒྱལ་གནས་ཀྱི་སྒོ་ཕྱེས། མཚོ་རཀྟ་ནས་གུ་རུའི་སྐུ་དང་ཀླུ་སྒྲུབ་ཡེ་ཤེས་སྙིང་པོའི་ཀླུ་སྨན་སྤྱན་དྲངས། དགུང་ལོ་བཞི་བཅུ་ལོར། དཀོན་མཆོག་ཕུག་པ་ནས་དཀར་མོ་ཚེ་འཛིན་མའི་ཟབ་གཏེར་གཞེས། རྫོང་སར་གྱི་ཕྱོགས་ཨ་དཀར་ཚེ་ལུང་བྲག་ནས་ཚེ་དཔག་མེད་ཡབ་ཡུམ་གྱི་སྦྱོར་མཚམས་ནས་ཤོག་སེར་གཏེར་རྫས་ཆ་ལྔ་སྤྱན་དྲངས། ལྕང་སྤྲུལ་འཇིགས་མེད་བོན་དབྱིངས་དང་། འཇམ་དབྱངས་མཁྱེན་བརྩེ་དབང་པོ་རྣམ་གཉིས་ལ་སྤྱན་གཟིགས་ཕུལ། དགུང་ལོ་ཞེ་གཉིས་ལོར་མཁྱེན་བརྩེ་དབང་པོའི་ཞལ་ལུང་ལྟར། དྲག་པོ་ཁྱུང་གི་རྫས་རྒོད་གཏེར་སྒྲམ་བཅས་སྤྱན་དྲངས་ནས།མཁྱེན་བརྩེ་དབང་པོ་ལ་ཕུལ། དེ་ནས་སྤྲུལ་པའི་གཏེར་ཆེན་འདི་ཉིད་ཀྱི་གདུལ་བྱ་སྙན་གྲགས་ཆེར་རུ་སང་ཞིང་། བོན་འབྲེལ་ཡོད་པའི་སློབ་མ་འབུམ་ཕྲག་དང་། བྱང་ཆུབ་སེམས་ཀྱི་བསྡམ་ཁྲིད་ཐོབ་པའི་སློབ་མ་ཁྲི་ཕྲག། ཟབ་གཏེར་དུ་དྲངས་བ་སྐུ་གསུང་ཐུགས་ཀྱི་རྟེན་རྩ་ཆེན་བརྒྱ་དང་ལྔ་བཅུ་ཁ་ལྷག། དམ་རྫས་ཀྱི་རིགས་རྒྱ་ཕྲག་གསུམ། གཞན་ཡང་རྡོ་ལ་ཞབས་ཕྱག་གི་རྗེས་དང་། གྲི་ལ་ཕྱག་མདུད། དཀར་ཡོལ་ཟན་ལྟར་བཅང་བ། དམ་རྫས་ཐིགས་པ་རེ་ཡིས་ནད་གདོན་སེལ་བ། ལྷག་པར་དུ་དགུང་ལོ་ལྔ་བཅུ་ནས་མཁའ་སྤྱོད་ཀྱི་ཞིང་ན་རྒྱུན་དུ་ཕེབས་ཤིང་ཚོགས་གྲལ་ཞུགས་པ་དང་། ལུང་རྟེན་དང་ཞལ་གདམས་གྲངས་མང་མཆིས། དེ་ནས་དགུང་ལོ་དྲུག་བཅུ་ཆུ་འབྲུག་སྣོན་ཟླའི་ཚེས་ཉི་ཤུ་ནས་ཞེ་ཞེས་དགོན་དུ་བཀའ་བརྒྱད་ལྷ་ཁང་རྟེན་བསྟན་པ་དང་བཅས་ལེགས་གྲུབ་བྱུང་ནས། རབ་གནས་མཛད་སྒོ་བརྒྱ་ཆེར་སྤེལ། ཡུལ་དགོན་ཡང་ལ་དྲང་ངེས་ཀྱི་བོན་དབང་ལུང་གིས་ཚིམས་པར་བྱས། ཚེས་ཉེར་ལྔ་ནས་མཉམ་བཞག་གི་ངང་དུ་ཉིན་གསུམ་བཞུགས། ཚེས་ཉེར་བརྒྱད་ཉི་ཤར་གྱི་དུས་སུ་དགོངས་པ་བོན་ཉིད་ཀྱི་དབྱིངས་སུ་བསྡུས། དེ་ནས་ཀོང་སྤྲུལ་ཡོན་ཏན་རྒྱལ་མཚོ་དང་ལྷ་འབྲང་དཔལ་ལྡན་ཆོས་རྒྱལ། སྤྲུལ་སྐུ་གཡུང་དྲུང་བསྟན་རྒྱལ། རྒྱལ་སྲས་ཚེ་དབང་འགྱུར་མེད་སོགས་བླ་སྤྲུལ་བརྒྱ་ཕྲག་ལྔ་ཙམ་གྱིས། ཞི་བའི་སྦྱིན་བསྲེགས་ཡེ་ཤེས་མེ་དཔུང ལ་བརྟེན་ནས་སྐུ་གདུང་གཞུས་པས། ནམ་མཁའ་དང་བར་སྣང་ཐམས་ཅད་འཇའ་སྤྲིན་གྱི་དྲ་བ་སྦྲེལ་བ་དང་། ཐུགས་ལྗག་སྤྱན་གསུམ་རིང་གསེ་ཁ་དོག་སྣ་ལྔ་སོགས་དད་རྟེན་དུ་བྱུང་བ་རྣམས་ཕྱི་རབས་དད་པའི་རྟེན་སྐུ་གདུང་ལེགས་པར་ཞིག་བཞིངས་ནས་ནང་རྟེན་དུ་ཕུལ། གཏེར་ཆེན་འདི་ཉིད་ཀྱི་སྐུ་སྲས་དམ་པ་རྒྱལ་སྲས་ཚེ་དབང་འགྱུར་མེད་མཆོག་ནི། ཡབ་མེས་གོང་མ་རྣམས་ཀྱི་རྗེས་སུ་འབྲང་ནས་མཁས་གྲུབ་གཉིས་ལྡན་གྱི་སྐྱེས་བུ་ཆེན་པོ་བྱུང་། སྐུ་ཚེའི་སྟོད་ལ་ཡབ་དང་ལྷན་དུ་ཞེ་ཞེས་དགོན་པའི་སྟེན་པ་སྐྱོངས་བ་དང་། སྐུ་ཚེའི་སྨད་ལ་ཁྱུང་པོ་ཁོག་ལ་ཕེབས་ནས་རིག་བཟང་གི་ཡུམ་ཞིག་འཛིན་ནས་སྲས་གཉིས་འཁྲུངས། སྲས་ཆེ་བ་ནི་ཁྱུང་པོ་དཀར་རུ་དཔོན་ཚང་ལ་སྲས་མོ་ལས་སྲས་མ་འཆིས་པ་ལ་མག་པ་གནང་། ཁང་གི་རྒྱུད་པ་ནི་ད་ལྟ་ཡང་ཆབ་མདོ་ས་ཁུལ་ན་ཡོད། སྲས་ཆུང་བ་ཚེ་དབང་བདུད་འདུལ་འམ་བླ་བྲང་གཏེར་སྲས་ཉིད་ནི། ཟླ་ལུང་ཡུལ་དགོན་སྤྱི་ཡི་རེ་ཞུས་ལྟར་སྐུ་ན་ཆུང་དུས་ནས་ཡབ་ཀྱིས་ཞེ་ཞེས་དགོན་དུ་ཕྱིར་གཏང་། ཐར་བདེ་དགོན་དུ་ཁུ་བོ་གཡུང་དྲུང་བསྟན་རྒྱལ་སྐུ་མདུན་ནས་ཐུན་མོང་ཕྱི་ནང་གི་རིག་གནས་དང་། བློ་ལྡོག་གི་བོན་བཞི་སྔོན་འགྲོ་འབུམ་དགུ་སོགས་ལ་སྦྱོང་རྩོན་ལེགས་པར་བྱས། ཤར་རྫ་རིན་པོ་ཆེའི་འདུན་ནས་རྫོགས་པ་ཆེན་པོའི་དབང་ལུང་ཁྲིད་བཅས་རྒྱས་པར་ཞུས་ནས། བཤད་པ་མཆད་ཉན་དང་སྦྲེལ། སྒྲུབ་པ་ཉམས་ལེན་དང་སྦྲེལ་ནས་མཁས་པའི་གོ་ས་ཐོབ། ཞེ་ཞེས་དགོན་པའི་བསྟན་པ་ཡར་རྒྱས་དང་། འབྲི་ཆུ་ཤར་ནུབ་ཀྱི་དད་ལྡན་བུ་སློབ་རྣམས་ལ་འདི་ཕྱི་གཏན་གྱི་བདེ་བ་སྟེར་བའི་སྐྱེས་ཆེན་དམ་པ་ཞིག་བྱུང་ཡང་། སྙིགས་མའི་སེམས་ཅན་བསོད་ནམ་ཞན་པའི་དབང་གིས་དགུང་ལོར་ཆེར་མ་བཞུགས་པར་ཞིང་ལ་ཕེབས་པ་དང་སྲས་ཀྱང་མ་མཆིས་། ཐར་བདེ་དགོན་གྱི་བསྟན་པ་ནི། གཏེར་ཆེན་རིན་པོ་ཆེ་ཞེ་ཞེས་དགོན་དུ་ཕེབས་རྗེས། ཁུ་བོ་ཨ་དོན་གྱི་སྲས་གཡུང་དྲུང་རྒྱལ་མཚན་དང་གཡུང་དྲུང་ཡེ་ཤེས་རྣམ་གཉིས་ནས་བསྟན་པ་སྐྱོངས་བ་དང་། གཏེར་ཆེན་ཉིད་ཀྱི་ལྕམ་སྲིང་མ་ཆུང་བ་མ་གཞིས་དུ་ཡོད་པ་ལ་སྲས་ལྕམ་དྲལ་གཉིས་འཁྲུངས། སྲས་པོ་དེ་གཏེར་ཆེན་ཉིད་ལ་ཁུ་བོ་རིན་པོ་ཆེ་གཡུང་དྲུང་ཕུན་ཚོགས་ཀྱི་ཡང་སྲིད་ཡིན་པའི་དག་སྣང་བྱུང་བ་ནས། མཁྱེན་བརྩེ་དབང་པོ་ལ་ཡང་གཡུང་དྲུང་ཕུན་ཚོགས་ཀྱི་ཡང་སྲིད་ངོས་འཛིན་དགོས་པའི་རེ་བ་ཡང་ཡང་ཞུས་པས། ཁྱེད་ཀྱི་ཁུ་བོ་རིན་པོ་ཆེའི་ཡང་སྲིད་ནི་ཁྱེད་རང་གི་ལྕམ་སྲིང་མའི་པང་དུ་འདུགས་ཞེས་ངོས་འཛིན་གྱི་བཀའ་ཐོབ། བླ་མ་རྣམ་གཉིས་དགོང་པ་གཅིག་མཐུན་གྱི་མཚན་ཡང་གཡུང་དྲུང་བསྟན་པའི་རྒྱལ་མཚན་དཔལ་བཟང་པོ་ཞེས་གསོལ། ཆུང་ནས་ཞང་པོ་རྣམས་ཀྱི་དྲུང་ནས་རིག་གནས་ཀུན་ལ་མཁས་པ་སྦྱང་། དགུང་ལོ་དགུ་ནས་ཀུན་བཟང་ཞི་དྲག་གི་ཕྱག་ལེན་སོགས་ལ་མཁས་པ་གྱུར་ནས། དགུང་ལོ་བཅུ་གསུམ་བར་མ་གཞིས་སུ་སྐུ་མཚམས་བཞུགས། དེ་ནས་རྒྱབ་རི་ལྷ་ཕྱུག་ནང་ཞེས་པའི་དབེན་གནས་ཞིག་ཡོད་པར་དེར། སྒྲུབ་ཁང་ཆུང་ངུ་ཞིག་བཏབ་ནས་ལོ་ལྔ་ཡི་རིང་ལ་ཐུན་མང་ཕྱི་ནང་གི་སྔོན་འགྲོ་དང་། རྩ་རླུང་ཐིག་གསུམ་སོགས་རྫོགས་པ་ཆེན་པོའི་སྐོར་ལ་ཉམས་ལེན་དང་། དགུང་ལོ་བཅུ་བདུན་ལོར་ཡུལ་དགོན་སྤྱི་ཡི་རེ་ཞུས་ལྟར་ཐར་བདེ་དགོན་དུ་ཕེབས་ནས་ཁྲི་ལ་མངའ་གསོལ། ཡུལ་དགོན་ཡང་ལ་དབང་ལུང་ཁྲིད་རྣམས་རྒྱས་པར་གསུང་། སླར་དགོན་ནང་དུ་གོང་མ་རྣམས་ཀྱི་སྒྲུབ་ཁང་བྱིན་ཅན་ཞིག་ཡོད་པ་དེར། སྐུ་ཚེ་ཧྲིལ་པོ་མཚམས་ལ་བཞུགས་ནས་བསྙེན་སྒྲུབ་མཛད། བར་སྐབས་སུ་སློབ་མ་རྣམས་ལ་དབང་ལུང་ཁྲིད་རྒྱ་ཆེར་གསུང་བ་སོགས། འགྲོ་བའི་དོན་རྒྱ་ཆེར་མཛད། དགུང་ལོ་དོན་གསུམ་ལོར་དགོང་པ་བོན་དབྱིངས་སུ་གཤེགས། དམ་པ་འདི་ཡི་ལྕམ་སྲིང་མ་ཚེ་རིང་ལྷ་མོ་ལ་སྲས་གཉིས་ལྕམ་གཅིག་འཁྲུངས།
སྲས་ཆེ་བ་ནི་སྤྱི་ལོ་༡༢༩༩ ལོར་བཟའ་སྐར་དགེ་བའི་ཉིན་ལ་འཁྲུངས། སྐུ་འཁྲུངས་དུས་ནས་སྤྱན་གྱི་སྨིན་མ་གཡས་པ་དཀར་ཡོད་པས། དམ་པའི་སྐྱེས་བུ་ཟུང་ནས་མཉམ་མེད་སྤྱན་གཅིག་པའི་སྐྱེ་མཐའ་ཡིན་པའི་རྟག་ཡིན་གསུང་། ཆུང་དུས་ཞང་པོ་གཡུང་དྲུང་བསྟན་རྒྱལ་ནས་ཡི་གེ་འབྲི་ཀློག་དང་རིག་པའི་གནས་བཅུ། ཆད་པར་དུར་རྫོགས་པ་ཆེན་པོའི་ཐུན་མོང་ཕྱི་ནང་གི་སྔོན་འགྲོ་སོགས་ལ་སློབ་ཁྲིད་དང་གསོ་སྐྱོང་ལེགས་པར་མཛད། དེ་ནས་དགུང་ལོ་བཅོ་བརྒྱད་ཀྱི་དུས་སུ་དགོན་གྱི་བླ་གྲྭ་ཟུང་དང་ཤར་རྫ་རིན་པོ་ཆེའི་སྐུ་མདུན་ཕྱིན་ནས། རྫོགས་པ་ཆེན་པོའི་དབང་ལུང་ཁྲིད་དང་བཅས་པ་བུམ་པ་གོང་བྱོས་ཚུལ་དུ་བཀའ་དྲིན་ཐོབ་པ་རྣམས། དོན་བཤད་པ་དང་འབྲེལ། བཤད་པ་ཁྲིད་རིམ་དང་འབྲེལ། ཁྲིད་རིམ་ཉམས་ལེན་དང་འབྲེལ། ཉམས་ལེན་རྟོགས་པ་དང་འབྲེལ་བའི་ངེས་པ་དོན་དང་ལྡན་པའི་རྫོགས་ཆེན་གྱི་རྣལ་འབྱོར་ཞིག་བྱུང་ཞིང་། ཤར་རྫ་རིན་པོ་ཆེའི་ཐུགས་ཀྱི་སློབ་མ་གྱུར། དགུང་ལོ་ཉེ་བདུན་ལོར་ཞང་པོ་རིན་པོ་ཆེ་སྐུ་མཚམས་གྲོལ་བའི་ཕྱག་ཡིག་འབྱོར་ཏེ། རང་དགོན་དུ་ཕྱིར་ཕེབས་ནས་ལོ་ཕྱེད་ཀྱི་རིང་ལ་ཞང་པོ་རིན་པོ་ཆེ་བའི་མདུན་ནས་སྔགས་རྫོགས་ཀྱི་བདམས་ངག་ཐོབས་པ་རྣམས། ཡིད་དཔྱོད་དང་རྟོག་བཅས་ཙམ་མ་ཡིན་པར་དོན་གྱི་སྒྲོ་འདོགས་ལེགས་པར་བཅད། དེ་བའི་ལོ་འཇུགས་ཞང་པོ་དགོངས་པ་རྫོགས་ཏེ། དགོངས་རྫོགས་དང་གདུང་མཆོད་ཡག་པོ་མཛད། དགུང་ལོ་ཉེ་བརྒྱད་ནས་རེ་གཅིག་བར་ཞང་པོ་བཞུགས་པའི་སྒྲུབ་ཁང་ནང་སྐུ་མཚམས་དམ་པོ་བཞུགས་ནས། གུང་འཚམས་སུ་དད་ལྡན་གྱི་སློབ་མ་རྣམ་ལ་གསང་སྔགས་ཕྱི་ནང་གི་དབང་ལུང་ཁྲིད་ཀྱི་བསྟན་པ་སྤེལ་ཞིང་། ཐུགས་ཀྱི་སློབ་མ་སྐུ་ཚ་ཉི་མ་རྒྱལ་མཚན་དང་། གཙང་པ་སྤྲུལ་སྐུ། བཟོ་བོ་སྤྲུལ་སྐུ། སེ་ཞིག་སྤྲུལ་སྐུ། ཅང་ལུང་སྤྲུལ་སྐུ་སོགས་བསྟན་པ་དང་སེམས་ཅན་ལ་ཕན་ཐོག་པའི་སྐྱེས་བུ་གྲངས་མང་བྱུང་ཡོད། དམ་པ་འདི་ཉིད་ལ་བཀའ་བབས་དང་ལྗགས་བརྩོམ་ནི། ལྷ་མོ་དབྱངས་ཅན་མའི་སྒྲུབ་པ་པྲ་མོ་བཅས་ཆ་ཚང་དང་། རྫོགས་ཆེན་ཉམས་ལེན་སྐོར་གྱི་ཞལ་གདམས་ཟུང་། སྒྲུབ་སྡེ་མང་ཙམ་ཕྱག་བཞེས་གསར་པ་བཅས་མཛད་ཡོད། དགུང་ལོ་རེ་ཅིག་ལོར་བཞི་རྒོལ་འགུལ་སྤྱོད་དང་ཐུག་ནས་སྡེ་དགེ་རྩོན་ཁང་ནང་དུ་དགོངས་པ་གཤེགས་ནས། སྐུ་ཡང་འཇའ་ལུས་སུ་གྲུབ་པ་དབུ་བླ་ཁག་ལྔ་སོགས་བླ་སྤྲུལ་མང་པོའི་དངོས་སུ་མཇལ། དམ་པ་འདི་ཡི་སྤུན་ཚུལ་ཁྲིམ་བཟང་པོ་ནི། ཆུང་ནས་ས་སྐྱའི་ཆོས་སྒོ་ཞུགས་ནས་མཁར་མདོ་དགོན་དུ་གྲྭ་པ་བྱས། སྟོད་ཀྱི་ངོ་རི་ས་སྐྱ་དང་རྫོང་སར་སོགས་གྲྭ་ས་ཕྱིན་ནས། རིག་པའི་གནས་བཅུ་དང་། བླ་མེད་རྒྱུད་སྡེ་ལམ་འབྲས་བཅས་ལ་ཐོས་བསམ་གྱི་སྒྲོ་འདོགས་བཅད། མཁས་བཙུན་བཟང་གསུམ་འཛམ་པའི་བླ་མ་ཞིག་བྱུང་ནས། འཁར་མདོ་དགོན་པའི་ཆོས་ཁྲིམས་མཛད་པ་དང་ཟུར་བླའི་གོ་ས་ཐོབ། དགུང་ལོ་གྱ་གསུམ་ལོར་སྤྱི་ལོ་༡༩༨༥ལོར་མགོ་ལོན་སྤུང་ཚལ་བྲང་དུ་དགོངས་པ་ཆོས་དབྱིངས་སུ་བསྡུས། དམ་པ་གང་མ་གཉིས་ཀྱི་སྲིང་མོ་ཨ་རྨེ་བུ་མོ་དང་། ཁྱུང་དཀར་གྱི་གདུང་འཛིན་དམ་པ་མཆོག་སྤྲུལ་གཡུང་དྲུང་འཆང་གཉིས་ཐབས་ཤེས་ཀྱི་ཡབ་ཡུམ་སུ་གྱུར་ནས་སྲས་གཉིས་འཁྲུངས་སྲས་ཆེ་བ་གཞན་དགའ་ནི་མཁར་མདོ་དགོན་དུ་གྲྭ་པ་བྱས། ས་སྐྱའི་གྲྭ་ས་ཁག་ལ་ཕྱིན་ནས་རིག་གནས་སྤྱི་དང་ཆད་པར་དུ་ནང་དོན་རིག་སྐོར་ལ་མཁས་པ་སྦྱོང་། བྱ་བ་ཀུན་ལ་མཁས་པའི་བླ་མ་ཞིག་བྱུང་ཡང་། བཞི་རྒོལ་གྱི་དུས་སྐབས་བཙོན་ཁང་ནང་དུ་ཞིང་ལ་གཤེགས། སྲས་ཆུང་བ་ཉི་མ་རྒྱལ་མཚན་ནི་ཡབ་ཡུམ་གྱི་རྨིས་ལྟས་བཟང་པོ་དང་བཅས་སྤྱི་ལོ་༡༩༣༠ལོར་སྐུ་འཁྲུངས། ཞང་པོ་གཡུང་དྲུང་བསྟན་རྒྱལ་དང་། བླ་མ་སེང་གེ་ཉི་མ་རྣམ་གཉིས་དགོངས་པ་གཅིག་མཐུན་དུ། ཁྱུང་དཀར་གྱི་གདུང་འཛིན་ཡིན་པ་མ་ཚད། གཤེན་ཉི་མའི་རྣམ་སྤྲུལ་ཡིན་གསུང་ཞིང་མཚན་ཡང་ཉི་མ་རྒྱལ་མཚན་གསོལ། ཞང་པོ་རྣམས་ཀྱི་དྲུང་ནས་ཡི་གེ་འབྲི་ཀློག་དང་རིག་གནས་རིག་གནས་སྤྱི་ལ་སློབ་གཉེར་མཛད། ཆད་པར་དུ་ཞང་པོ་ཚུལ་ཁྲིམ་དྲི་མེད་ཀྱི་མདུན་ནས་བློ་སྦྱོང་སྔོན་འགྲོ་ནས། རྫོགས་པ་ཆེན་པོའི་དབང་ལུང་ཁྲིད་མན་ངག་བཅས་བུམ་པ་གང་བྱོས་ཀྱི་ཚུལ་དུ་བཀའ་དྲིན་བསྩལ། སྟག་ཞིག་བླ་སྤྲུལ་རྣམ་གཉིས་ཀྱི་སྐུ་མདུན་ནས། གཡུང་དྲུང་བོན་གྱི་བཀའ་གསར་རྙིང་གི་དབང་ལུང་ཁྲིད་རྣམས་རྒྱས་པར་ཞུས། དགུང་ལོ་ཉི་ཤུ་ལོར་བཟའ་སྐར་དགེ་བའི་ཉིན་ལ་ཐར་བདེ་དགོན་གྱི་བསེ་ཁྲིའི་བདག་པོ་མངའ་གསོལ། དེ་ནས་ཡི་དམ་ཕྱི་ནང་སྙེན་སྒྲུབ་ལ་སྐུ་མཚམས་རྒྱུན་དུ་བཞུགས་པ་དང་།
བར་སྐབས་སུ་མགོ་ལོན་གཙོས་འབྲི་ཆུ་ཉིན་སྲིད་ཀྱི་ཡུལ་སྡེ། གཞན་ཡང་གླིང་ཚང་རྒྱལ་པོའི་ལྷ་སྡེ་སོགས་དད་ལྡན་གྱི་བུ་སློབ་མང་དུ་སོང་ནས་འགྲོ་དོན་རྒྱ་ཆེར་བྱུང་། ཧཱུྃ་ཆེན་འགྲོ་འདུལ་གླིང་པ་ཐར་བདེ་དགོན་དུ་ཕེབས་ནས་སྒྲ་དབྱངས་ངག་གི་བཀའ་བབ། སྐུ་ཚེའི་སྟོད་ལ་ཐར་བདེ་དགོན་དུ་སྐུ་གསུང་ཐུགས་ཀྱི་བསྟན་པ་སྤེལ། སྐུ་ཚེའི་སྨད་དུས་རབས་གསར་པའི་ནང་སྡེ་དགེ་རྫོངས་སྲིད་ཀྱི་ཨུ་ཡོན་བསྐོས། དམ་པ་ཁང་ནི་ཁྱུང་དཀར་གྱི་རྒྱུད་པ་ཡིན་པས་དགུང་ལོ་སོ་གཅིག་ལོར་ཧྱོ་མདའ་ཞེས་པའི་ཡུལ་ནས། མཁར་ལེགས་ཚང་གི་བུ་མོ་སྐལ་བཟང་སྒྲོལ་ཞེས་བཞིན་བཟང་ལ་སྙིང་རྗེ་ཅན་དེ་ཡུམ་དུ་བཞེས། སྲས་ལྕམ་དྲལ་དུ་མ་འཁྲུངས། དེ་ནས་རིམ་བཞིན་སྡེ་དགེ་རྫོངས་སྲིད་གྲོས་ཀྱི་ཀྲུ་ཞི་གཞོན་པ་སྐབས་མང་ཙམ་ལ་མཛད་ནས་རྒྱལ་གཅེས་ཆོས་གཅེས་ཀྱི་བྱ་བ་ལེགས་པོ་སྤེལ། ལྷག་པར་དུ་ཏང་གི་ཆོས་ལུགས་དད་པ་རང་མོས་ཀྱི་སྲིད་ཇུས་བཟང་པོའི་ཉི་འོད་ཕྱོགས་ཀུན་འཁྲོས་ནས། སྡེ་དགེ་རྫོངས་ཀྱི་དགོན་ཁག་རྣམས་ཀྱང་རིམ་བཞིན་ཆོས་སྒོ་ཕྱེ་བའི་དུས་སྤྲུལ་སྐུ་ཉི་མ་རྒྱལ་མཚན་ནས་ཀྱང་འགྲེལ་ཡོད་ལས་ཁང་དང་ལྷན་དུ་ཐུགས་ཁུར་ཆེན་པོབཞེས་ནས། དགོན་པ་གཅིག་ཀྱང་མ་ལུས་ཆོས་སྒོ་ཕྱེས། དེ་ནས་ཐར་བདེ་དགོན་དང་རབ་རྒྱལ་གཉིས་ཀྱི་བསྟན་མ་ཉམས་གང་འཕེལ་དང་། ཉམས་པ་ཡར་རྒྱས་ཀྱི་བྱ་བ་སྤེལ། ཐོག་མ་ཐར་བདེ་དགོན་དང་རབ་རྒྱལ་གཉིས་ལ་གཙུག་ལག་ཁང་བསྟན་རྟེན་པ་བཅས་གསར་བཞིང་མཛད་པ་དང་། བླ་གྲྭ་གསོ་སྐྱོང་དུས་མཆོད་འཛུགས་རྒྱུ་སོགས་བསྟན་འགྲོ་དོན་རྒྱ་ཆེར་མཛད་པ་ནི་བརྗོད་ཀྱི་མི་ལོང་། སྤྱི་ལོ་༡༩༩༢་ལོར་སྡེ་དགེ་རྫོངས་མཁར་དུ་དགོངས་པ་བོན་དབྱིངས་སུ་གཤེགས། སྤྱི་ལོར་༢༠༠༠ལོར་ཐར་བདེ་དགོན་དུ་སྤྲུལ་པའི་སྐུ་མཆོག་བཞི་གཙོས་བླ་གྲྭ་བརྒྱ་ཕྲག་ཙམ་གྱིས། ཞི་ཁྲོ་དམ་པ་རིགས་བརྒྱའི་དཀྱིལ་འཁོར་ཆེན་པོ་ཞལ་ཕྱེས་ནས་སྐུ་གདུང་མེ་ལ་བཞུས་པས། རིང་བསྲེལ་བརྒྱ་ཕྲག་དུ་མ་དད་ལྡན་སློབ་འབངས་རྣམས་ཀྱི་སྐལ་བ་ཐོབ། སྤྲུལ་པའི་སྐུ་མཆོག་འདི་ཉིད་ལ་སྲས་ལྕམ་དྲལ་དུ་མ་མཆིས་པ་ལས། སྐུ་སྲས་ཆེ་བ་ཚེ་དབང་འཇིགས་མེད་ནི་སྤྱི་ལོ་༡༩༧༡ལོའི་ཧོར་ཟླ་༥་ཚེས་༨་ལ་བཀྲ་ཤིས་པའི་རྟག་དུ་མ་དང་བཅས་སྐུ་འཁྲུངས། དགུང་ལོ་བཞི་ནས་སྡེ་དགེ་རྫོངས་དུ་ཡབ་ཀྱི་སྐུ་མདུན་ཡི་གེ་འབྲི་ཀློག་དང་། རིག་གནས་སྤྱི་ལ་སློབ་སྦྱོང་ལེགས་པར་མཛད། དགུང་ལོ་བཅུ་གཉིས་དུས་སུ་གྲུབ་ཆེན་ཉི་མ་རིན་པོ་ཆེ་དང་སེ་ཞིག་སྤྲུལ་སྐུ་རྣམ་གཉིས་དགོང་པ་གཅིག་མཐུན་དུ། སྤྲུལ་སྐུ་གཡུང་དྲུང་བསྟན་རྒྱལ་གྱི་ཡང་སྲིད་ཡིན་པ་ངོས་འཛིན། དགུང་ལོ་བཅུ་གསུམ་ལོར་ཐར་བདེ་ཡུལ་དགོན་སྤྱི་ཡི་རེ་ཞུས་ལྟར་གསེར་གྱི་ཁྲི་ལ་མངའ་གསོལ། བླ་གྲྭ་རྒན་རབས་རྣམས་ཀྱི་མདུན་ནས་འདོན་ཕྱག་ལེན་སོགས་སློབ་གཉེར་ལེགས་མཛད། དགུང་བཅོ་ལྔ་ལོར་དཔལ་སྤུང་སི་ཏུ་རིན་པོ་ཆེའི་སྐུ་མདུན་ནས་དགེ་ཚུལ་གྱི་སྡོམ་པ་དབང་ལུང་མན་ངག་བརྒྱ་ཆེར་ཐོབ། དེ་ནས་དགུང་ལོ་བཅོ་བརྒྱད་བར་སྡེ་དགེ་ཡུལ་གྱི་རིས་མེད་ཀྱི་བླ་སྤྲུལ་དང་མཁས་པ་དུ་མའི་མདུན་ནས། རིག་པའི་གནས་ཀུན་དང་དབང་ལུང་མན་ངག་བརྒྱ་ཆེར་ལ་སྤྱོད་པའི་སྐལ་བ་ཐོབ། དགུང་ལོ་བཅུ་དགུ་ལོར་ཤར་རྫ་རིན་པོ་ཆེའི་གདན་ས་ཕྱིན་ནས། ཉག་བླ་གཡུང་དྲུང་བསྟན་འཛིན་དང་རྒྱལ་འཚབ་མཐུ་སྟོབས་རྣམ་རྒྱལ་གཉིས་ཀྱི་མདུན་ནས། ཁྲིད་ལུང་མན་ངག་རྩ་ཆེན་ཐོབ་པ་དང་། ཁྱད་པར་དུ་རྒྱལའཚབ་ཚུལ་ཁྲིམ་བསྟན་འཛིན་མདུན་ནས་ལོ་ངོ་གསུམ་གྱི་རིང་ལ། སྔོན་འགྲོ་ཐུན་མཚམས་བཅོ་ལྔ་པ་བཀའ་ལུང་རྒྱལ་མཚོ་དང་། གསང་སྔགས་སྐྱེད་རྫོགས། རྫོགས་ཆེན་སྐུ་གསུམ་རང་ཤར་ཁྲེད་ཆོད་ཐོད་རྒལ་བཅས་པ། རྩ་རླུང་ཐིག་ལེའི་ཉམས་ལེན་ཀྱི་སྐོར།
གཞན་ཡང་མཛོད་ཆེན་རྣམ་ལྔའི་དབང་ལུང་མན་ངག་ཁྲིད་དང་བཅས་པ། བུམ་པ་གོང་བྱོ་ཀྱི་ཚུལ་དུ་བཀའ་དྲིན་བསྩལ་བ་རྣམས། ཚུལ་བཞིན་དུ་ཉམས་ལེན་མཛད་ནས་མཁས་བཙུན་བཟང་གསུམ་གྱི་གོ་ས་ཐོབ། དགུང་ལོ་ཉེར་གཉིས་ནས་ཉེར་དྲུག་བར་ཐར་བདེ་དགོན་པའི་བསྟན་པ་འཛིན་སྐྱོང་སྤེལ་གསུམ་གྱི་ཞོར་དུ། རིས་མེད་ཀྱི་བསྟན་འཛིན་སྐྱེས་བུ་དམ་པ་དིལ་མགོ་མཁྱེན་རྩེ་དང་། ཀླུ་སྡིངས་མཁན་པོ། སྤྲུལ་སྐུ་ཐུབ་བཟང་། སྨུག་བསང་མཁན་པོ་ཤེས་རབ་སོགས་ཀྱི་མདུན་ནས་དབང་ལུང་ཁྲིད་བརྒྱ་ཆེར་ཐོབ་པ་དང་། ལྷག་པར་དུ་སྨན་རི་མཁན་རིན་པོ་ཆེའི་སྐུ་མདུན་ནས་གསང་བ་སྔགས་ཀྱི་དབང་ལུང་རྩ་ཆེན་དུ་མ་ཐོབ་པ་དང་། རྒྱལ་འཚབ་ལུང་རིག་རྣམ་དག་གི་མདུན་ནས་གཡུང་དྲུང་བོན་གྱི་བཀའ་འགྱུར་རིན་པོའི་ལུང་བརྒྱས་པར་ཞུས། དགུང་ལོ་ཉེར་དྲུག་ལོར་སྤྱི་ལོ་༡༩༩༦་ལོའི་ཟླ་བ་༢་པའི་ཚེས་༢༥་ཉིན་དཀར་མཛེས་ཁུལ་ཆོས་ལུགས་ཅུས་ནས་སྤྲུལ་སྐུ་དཔང་ཡིག་གི་ལག་ཁྱེར་གནང་བ་ཐོབ། དགུང་ལོ་ཉེར་བདུན་ནས་ཉེར་དགུ་བར་ཀྲུང་གོ་བོད་རྒྱུད་ནང་བསྟན་སློབ་གླིང་དུ། རིས་མེད་ཀྱི་བླ་སྤྲུལ་མཁས་དབང་དུ་མའི་མདུན་ནས་གྲུབ་མཐའ་ཁག་ལྔའི་ལོ་རྒྱུས་དང་། ཐུན་མོང་ཕྱི་ནང་གི་རིག་གནས། ལྷག་པར་དུ་གཞུང་བཀའ་པོད་ལྔ་སོགས་ཀྱི་དཔེ་ཁྲིད་རྒྱས་པར་ཐོབ། གཞན་ཡང་རྒྱ་ཡིག་དང་རྒྱ་ཡི་ཆོས་ལུགས། མ་ཚད་དིང་རབས་ཀྱི་རིག་གནས་སྐོར་ལ་སློབ་སྦྱོང་ལེགས་པར་མཛད། སྤྱི་ལོ་༡༩༩༨་ལོར་སྡེ་དགེ་རྫོངས་སྲིད་གྲོས་ཀྱི་ཀྲུའུ་ཞི་གཞོན་པ་དང་སི་ཁྲོན་ཞིང་ཆེན་སྐབས་བརྒྱད་པའི་སྲིད་གྲོས་ཀྱི་ཨུ་ཡོན་བསྐོས་ནས། སྲིད་ཞུགས་སྲིད་ལོར་པེ་ཅིན་སློབ་གྲྭ་ཆེན་མོའི་ཆོས་ལུགས་ཞིབ་འཇུགས་སློབ་ཚན་ནང་། སངས་རྒྱས་ཆོས་ལུགས་ཁག་གསུམ་སྟེ། རྒྱ་བོད་ལྷོ་གསུམ་གྱི་ཆོས་ལུགས་ཀྱི་ལོ་རྒྱུས་དང་རིག་གནས། བྱེ་བྲག་ཏུ་གྲུབ་མཐའ་སོ་སོས་བསྐོར་ལ་མཁས་དབང་དུ་མའི་མདུན་ནས་སློབ་སྦྱོང་དང་ཞིབ་འཇུགས་ཕུལ་ཕྱིན་མཛད་ནས་སློབ་མཐར་ཕྱིན། ༢༠༠༣ལོར་ཡང་དུ་སྡེ་དགེ་རྫོངས་སྲིད་གྲོས་ཀྲུའུ་ཞི་གཞོན་པ་དང་། སི་ཁྲོན་ཞིང་ཆེན་སྐབས་དགུ་པའི་སྲིད་གྲོས་ཨུ་ཡོན། ལྷག་པར་དུ་སྡེ་དགེ་པར་ཁང་ཆོས་མཛོད་ཆེན་མོའི་དབུ་འཛིན་སོགས་བསྐོས་ནས། ལོ་ངོ་བཞི་ཡི་རིང་ལ་སྡེ་དགེ་རྫོངས་ཨུ་དང་སྲིད་གཞུང་གི་རྒྱབ་སྐྱོར་འོག་ཐབས་ཤེས་གང་གྲགས་བྱས་ནས། རྒྱལ་ཁབ་རིག་དངོས་ཅུས་སོགས་འགྲེལ་ཡོད་ལས་ཁུང་ཁག་ནས་མ་དངུལ་བསྡུ་ལེན་བྱས་ཏེ། པར་ཁང་གི་ལས་སྒྲུབ་མི་སྣ་རྣམས་དང་ལྷན་དུ་པར་ཁང་གི་འཁོར་ཡུག་དང་སྐོར་ལམ། ཁང་པ་ཕྱི་ནང་ལ་ཉམས་གསོ་དང་མཚོན་གསོ་སོགས་ལེགས་པར་བྱས་པ་མ་ཚད། ཆོས་མཛོད་ཁང་དང་མགོན་ཁང་གཉིས་ཀྱི་ཀ་གདུང་ལ་ཤིང་རྐོས་སྤུས་ལེགས་དང་མཚོན་གསོས། ཇང་ལྷ་ཉམས་གསོ། ལྷག་པར་དུ་པར་ཤིང་དང་གཟུངས་ལྷ་པར་གསར་རྐོས་སྟོང་ཕྲག་ཟུང་དང་། གཞན་ཡང་དད་ལྡན་གྱི་གྲོགས་པོ་འགའ་ཡི་རོགས་རམ་ལ་བརྟེན་ནས། མེ་འགོག་དང་ཉེན་འགོག་གི་འཁྲུལ་ཆས་གསར་འཛུགས་བྱས་ཡོད་པ་དང་། ༢༠༠༤ལོ་ནས་ཁྱེད་མཁས་མི་སྣ་གསར་འཛུགས་བྱས་ནས་འཛམས་གླིང་རིག་གནས་ཤུལ་བཞག་ནང་འགྲོ་རྒྱུའི་ལས་བཀའ་སྒྲུབ་བཞིན་ཡོད་པ་དང་། ༢༠༠༦ལོར་རིམ་པ་ཁག་གི་འགོ་ཁྲིད་རྣམས་དང་ལྷན་དུ་པེ་ཅིན་མི་དམངས་ཚོགས་ཁང་ཆེན་མོའི་ནང་། པར་ཁང་རྒྱལ་ཁབ་རིམ་པའི་རིག་དངོས་སྲུང་སྐྱོབ་གྲས་སུ་སོང་ནས་ལོ་བཅུ་ཡི་ལས་དོན་སྐོར་གྱི་སྙན་ཞུ་བྱས་པ་དང་། པེ་ཅིན་ཤམ་སོན་གླིང་ཁ་ནང་པར་ཁང་གི་རིག་དངོས་སྐོར་ཉིན་གསུམ་ལ་བཤམ་སྟོན་བྱས། ༢༠༠༧ལོར་སྡེ་དགེ་རྫོང་མི་དམངས་འཐུས་མིའི་ཚོགས་ཆེན་གྱི་ཀྲུའུ་རེན་གཞོན་པ་དང་། པར་ཁང་རིག་དངོས་བདག་གཉེར་ཇུས་གསར་འཛུགས་བྱས་ནས་ཇུས་ཀྲང་བསྐོས། འདི་ལོར་པར་ཁང་ནང་དུ་ཟངས་གསེར་ལས་གྲུབ་པའི་སྟོན་པ་གཙོ་འཁོར་གྱི་སྐུ་གཙོས་གྲུབ་མཐའ་ཁག་གི་བླ་སྐུ་ཟུང་བསྐྲུན་པ་དང་། ཚད་ལྡན་གྱི་ལས་ཁང་དང་མི་སྣ་གདན་དྲང་ནས་པར་ཁང་ཕྱི་ནང་ལ་ཉམས་གསོ་རྒྱ་ཆེར་བྱེད་བཞི་ཡོད།
སྤྲུལ་སྐུ་ཉི་མ་རྒྱལ་མཚན་གྱི་སྐུ་སྲས་གཉིས་པ་ཚེ་དབང་རིག་འཛིན་ནི་སྤྱི་ལོ་༡༩༧༣ལོར་སྐུ་འཁྲུང་། ཆུང་ནས་ཡབ་དང་ཞང་པོ་རྣམས་ཀྱི་སྐུ་མདུན་ནས་ཡིག་གེ་འབྲི་ཀློག་དང་འདོན་ཕྱག་ལན་ལ་མཁས་པར་སྦྱོང་། དགུང་ལོ་བཅོ་ལྔ་ནས་དཔལ་ཡུལ་དགོན་དུ་ཕྱིན་ནས་བཤད་སྒྲུབ་གཉིས་ཀ་མཐར་ཕྱིན། དགུང་ལོ་ཉེ་གཅིག་ལོར་གྲུབ་དབང་པད་མ་ནོར་བུ་སྤྲུལ་སྐུ་ཐུབ་བཟང་གཉིས་དགོངས་པ་གཅིག་མཐུན་དུ། ཨེ་ཝྃ་དགོན་གྱི་སྤྲུལ་སྐུ་ཡིན་པ་ངོས་འཛིན་པ་དང་། ཁུལ་རྫོངས་ཀྱི་ཆོས་ལུགས་ལས་ཁང་ནས་སྤྲུལ་སྐུ་ཚད་ལྡན་ཡིན་པའི་ལག་ཆེར་གྱི་འཛིན་ཐོབ། དེ་ནས་ཨེ་ཝྃ་དགོན་པའི་བསྟན་པ་འཛིན་སྐྱོངས་སྤེལ་གསུམ་གྱི་བྱ་བ་རྒྱ་ཆེར་མཛད་བཞིན་བཞུགས་ཡོད། སྐུ་སྲས་བཞི་པ་བསྟན་འཛིན་རྒྱལ་མཚོ་ནི་༡༩༧༩ལོར་སྐུ་འཁྲུང་། ཆུང་དུ་ཕ་ཡུལ་གྱི་སློབ་གྲྭ་ནང་སློབ་སྦྱོང་མཛད་པ་དང་། དགུང་ལོ་བཅུ་གཅིག་ནས་ཡབ་ཀྱི་དགོང་པ་ལྟར་སྤུན་ཆེ་བ་དང་ལྷན་ཐར་བདེ་དགོན་དུ་ཕྱིན་ནས། འདོན་ཕྱག་ལེན་སོགས་བླ་མའི་བྱ་བ་ལ་མཁས་པར་སྦྱོང་། དེ་ནས་དཔལ་ཡུལ་དགོན་གྱི་བཤད་གྲྭ་ལོ་ཤས་བཞུགས་ནས་གཞུང་བཀའ་སྤོད་ལྔ་ལ་ཐོས་བསམ་བྱས། ཕྱིས་སུ་ཤར་རྫའི་སྒོམ་གྲྭ་ནང་ལོ་གསུམ་ལ་བཞུགས་ནས། རྒྱལ་འཚབ་མཐུ་རྟོབས་རྣམ་རྒྱལ་དང་མཁས་དབང་དུ་མའི་མདུན་ནས་ཐུན་མོང་གྱི་རིག་གནས་དང་། ཁྱད་པར་དུ་ཤར་རྫ་རིན་པོ་ཆེའི་མཛོད་ཆེན་རྣམས་ལ། སློབ་སྦྱོང་དང་ཉམས་ལེན་ལེགས་པར་མཛད་ནས་རྟོགས་པའི་ཤེས་རབ་རྒྱས། རྒྱལ་ཚབ་མཐུ་སྟོབས་རྣམས་རྒྱལ་ནས་ཐར་བདེ་ཚུལ་ཁྲིམས་དྲི་མེད་ཀྱི་ཡང་སྲིད་ཡིན་པ་ངོས་འཛིན། ད་ལྟ་ཐར་བདེ་དགོན་དུ་སྒྲུབ་ཁང་སོགས་གསར་བཞིང་མཛད་ནས། བསྟན་པ་རྒྱ་ཆེར་སྤེལ་བཞིན་ཡོད།


c: text/html

text:
བོད་ལྗོངས་སུ་བོད་ཀྱི་སྐྱེས་པ་ཕལ་ཆེར་གྱིས་ཞྭ་མོ་གྱོན་ཞིང་། དེར་རིགས་སྣ་ཚོགས་ཡོད་པར་མ་ཟད་བཟོ་དབྱིབས་ཀྱང་མི་འདྲ་བ་མང་པོ་ཡོད། བོད་ཞྭར་གཙོ་བོ་ཝ་ཞྭ་དང་། ཕྱིང་ཞྭ། གུས་ཞྭ་བཅས་རིགས་གསུམ་དུ་དབྱེ་ཞིང་། དེའི་རྒྱབ་ཏུ་ཚོན་ལྡན་གྱི་རས་སྣེ་གཉིས་ཡོད་པ་དང་། བལྟས་ཚོད་ཀྱིས་ཧ་ཅང་སྒམ་བརླིང་དང་ཉམས་བཟང་ལྡན་པ་ཞིག་རེད།
བོད་ཞྭར་སྤྱིར་བཏང་དུ་དབྱར་ཞྭ་དང་དགུན་ཞྭར་དབྱེ་བ་ཞིང་། དེའི་ཁྱད་ཆོས་ལྟར་ན་ཡང “ཞྭ་དཀྱུས་མ”དང་། “ དཔོན་ཞྭ” “གྲྭ་པའི་ཞྭ”དང་ “སྒྱུ་རྩལ་པའི་ཞྭ” “ དམག་མིའི་ཞྭ་མོ” སོགས་རིགས་ཆེན་པོ་ལྔ་རུ་བགོས་ཡོད་པར་མ་ཟད། ད་རུང་རྣམ་པ་མི་གཅིག་པའི“ ཚར་ཞྭ”དང་། " ཚེ་རིང་སྐྱིན་ཁེབས་ཀྱི་ཞྭ”དང་། “ རྩྭ་ཞྭ” སོགས་རྒྱུན་གཏན་གྱི་འཚོ་བའི་ཁྲོད་ཀྱི་སྤྱིར་བཏང་གི་ཞྭ་མོ་ཡོད་ཅིང་། འདི་དག་ནི་ཞིང་འབྲོག་མང་ཚོགས་རང་ཉིད་ཀྱིས་ལག་བཟོས་བྱས་པའི་ཐོན་རྫས་ཡིན་པས། བཟོ་དབྱིབས་རྣམ་པ་སྣ་ཚོགས་དང་མཛེས་ཤིང་སྤམ་པོ་ཞིག་ཡིན།
གུས་ཞྭ་ནི་བོད་ཀྱི་སྐྱེས་ཕོ་མོས་དབྱར་དུས་སུ་རྒྱུན་དུ་གྱོན་པའི་ཞྭ་རིགས་ཡིན་ཞིང་། དུས་རྒྱུན་ཉི་སྒྲིབ་དང་། ཆར་འགོག་དང་། གྲང་འགོག་ཏུ་སྤྱོད་པ་ཕུད། རྒྱུན་པར་དུས་ཆེན་དང་ཕྱིར་མགྲོན་པོར་ཕེབས་སྐབས་ད་གཟོད་གྱོན་པ་དང་། དེ་རྒྱན་ཆ་བྱས་ཆོག་ལ་གུས་ཞབས་སུའང་བལྟས་ཆོག་ཅིང་། དེ་ནི་རྒྱ་ནག་ཏུ་གུས་ཞྭ་གྱོན་པའི་གོམས་སྲོལ་དང་འདྲ་བ་ཡིན།
བོད་ཀྱི་འབྲོག་ཁུལ་ཏུ་བོད་པའི་བུད་མེད་འགས་དུས་རྒྱུན་ཞྭ་མོ་གྱོན་པ་ཉུང་ཞིང་། ཁོ་མོ་ཚོས་མགོར་ཚོས་གཞི་ཅན་གྱི་སྐེ་དཀྲིས་འདོགས་པ་ཡིན། ཡིན་ཡང་ཁོ་མོ་ཚོའི་མགོ་རྒྱན་ནི་སྐྱེས་པ་རྣམས་ལས་རིན་ཐང་ཆེས་ཆེར་ལྡན་ཞིང་། གསེར་དངུལ་གྱི་རྒྱན་ཆ་སྣ་ཚོགས་མགོར་བཏགས་ཏེ་ཧ་ཅང་བཀྲག་མདངས་ལྡན་པ་ཞིག་ཡིན།
བོད་བཟོའི་ཞྭ་མོ་སྣ་ཚོགས་ཀྱི་ཁྲོད་ཝ་ཞྭ་ནི་ཆེས་མཛེས་ཤིང་ཆེས་དྲོ་བའི་ཞྭ་མོ་ཞིག་ཡིན་ཞིང་། དེར་ཨོར་དབྱིབས་ཏོག་སྒོར་ཅན་དང་ཁུག་དབྱིབས་ཏོག་ཟོར་ཅན་ཞེས་རིགས་གཉིས་སུ་བགར་བ་དང་། དགུན་དཔྱིད་ཀྱི་དུས་ཚིགས་སུ་གྱོན་པ་ཅུང་མང་། དབྱིབས་ནི་ཝ་ཞྭ་དང་འདྲ་བའི་ཚར་ཞྭ་ཡིན་ཞིང་། དྲོད་སྲུང་རང་བཞིན་ཝ་ཞྭར་མི་དོ་ཡང་རིན་གོང་ཁེ་བ་དང་། དུས་བཞི་བོར་གྱོན་ཆོག
ཞྭ་མོ་ཚེ་རིང་སྐྱིན་ཁེབས་ནི་བོད་བཟོའི་ཞྭ་མོ་ཁྲོད་ཀྱི་ཞྭ་ཆེས་རྣལ་མ་དེ་ཡིན་ཞིང་། ས་གནས་དེ་གར་ཐོན་པའི་སྣམ་བུ་དང་པགས་པའི་རྒྱུ་ཆ་བཀོལ་བ་ལས་གཞན། ད་རུང་གོས་ཆེན་གསེར་མ་དང་། གསེར་སྐུད་དང་དངུལ་སྐུད་ཀྱི་ལག་གདུབ་ཁ་བསྣན་ཏེ་བརྒྱན་ཡོད། སྐྱེས་པ་རྣམས་ཀྱི་ཞྭ་མདོང་ནི་སྐྱེས་མ་རྣམས་ཀྱི་ཞྭ་མདོང་ལས་མཐོ་ཞིང་། སྐྱེས་མ་རྣམས་ཀྱི “ཞྭ་མོ་ཚེ་རིང་སྐྱིན་ཁེབས”དེ་སྐྱེས་པའི་ཞྭ་མོ་ལས་མཛེས་སྡུག་ལྡན་པས། བོད་ཀྱི་སྐྱེས་ཕོ་མོ་རྒན་གཞོན་ཀུན་གྱིས་དུས་བཞིར་དགའ་པོ་བྱེད་ཀྱི་ཡོད།
བོད་བཟོའི་ཞྭ་མོའི་རིགས་གང་ཡིན་རུང་ཚང་མས་དངོས་བཀོལ་ནས་མཛེས་དཔྱོད་ཀྱི་ཆོས་ཉིད་བརྩི་སྲུང་བྱས་པ་དང་། དུས་མཚུངས་སུ་ཞྭ་མོའི་ཏོག་གིས་དེ་བས་ཀྱང་དེའི་མཆོག་གྱུར་ལ་གཙིགས་མཐོང་ཆེན་པོ་བྱས་ཡོད་པར་མ་ཟད། རྒྱ་ཆེའི་བོད་རིགས་སྤུན་ཟླ་རྣམས་དེའི་དམིགས་བསལ་གྱི་མཚོན་རྟགས་ལ་ཧ་ཅང་དགའ་པོ་བྱེད་ཀྱི་ཡོད།།

robotstxt: allowed

filter: keep


text:
སྡུག་ས་ནས་བཤད་ན་མི་ནི་བསམ་རྒྱུ་དྲན་རྒྱུ་མང་བའི་རྐྱེན་གྱིས་རང་གཞན་གཉིས་ཀར་བདེ་སྐྱིད་མེད་པ་བཟོ་མཁན་ཞིག་ཏུ་གྱུར་ཡོད། དུད་འགྲོ་རྣམས་བློ་སྣ་ཐུང་བའི་རྐྱེན་གྱིས་འཁྲིག་དུས་ལྟ་བུར་ལྷོད་པོ་མེད་ཙམ་ལས་གཞན་གནས་སྐབས་བཀྲེས་སྐོམ་གྱི་སྡུག་བསྔལ་མངོན་གསལ་མེད་ན་ལྷོད་པོར་འདུག་ཅིང་། མི་ནི་དེ་ལས་ལྡོག་སྟེ། རེ་དོགས་ལུ་གུ་རྒྱུད་ཀྱིས་བཅིངས་ནས་མི་ཚེ་སྐྱེལ་གྱིན་ཡོད། ཡང་ཕྱོགས་གཞན་ནས་མིའི་རྣམ་དཔྱོད་དེ་ལྷག་བསམ་གྱི་རྒྱབ་རྟེན་ཡོད་པའི་ཐོག་ནས་ལམ་ཡང་དག་པ་ཞིག་ལ་བེད་སྤྱོད་གཏོང་ཐུབ་ན་རང་གཞན་ལ་ཕན་པ་ཆེ། སྦྲང་རྩི་གསོག་པའི་སྦྲང་མ་ལྟ་བུ་དུད་འགྲོའི་རིགས་དག་ལ་རྩ་ཁྲིམས་དང་ཆོས་མེད་ལ། ཆེད་དུ་བཟོས་པའི་སྒྲིག་འཛུགས་ཀྱང་མེད་མོད། དེ་དག་ནི་དུ་མ་ཚོགས་པའི་སྟེང་ནས་འཚོ་དགོས་སྟབས་རང་གི་ངང་གིས་ལུས་ཀྱི་གནས་སྟངས་ཀྱི་དབང་གིས་མཉམ་རུབ་ཀྱི་འདུ་ཤེས་ཤུགས་ཆེན་པོ་ཡོད། དེའི་ཕྱིར་དུད་འགྲོའི་རིགས་ལ་ཕན་ཚུན་བརྩེ་བ་དང་རོགས་བྱེད་པ་ཡོད་ཀྱང་། རང་རང་གི་རིགས་མཐུན་ཙམ་ལས་དེ་ལས་རྒྱ་ཆེ་བའི་སེམས་ཅན་ལ་བརྩེ་བའི་བསམ་པ་སྤེལ་པའི་ནུས་པ་མེད། མི་ལ་ནི་རྣམ་དཔྱོད་ཀྱི་གྲོགས་དང་བཅས་ཏེ་བརྩེ་སེམས་གོམས་པ་མཐའ་མེད་དུ་སྤེལ་བའི་ནུས་པ་ཡོད་པས། དེ་ནི་མིའི་ཡོན་ཏན་ཐུན་མོང་མ་ཡིན་པ་ཞིག་རེད་སྙམ། ཚེ་གཅིག་ལ་འཚོ་བ་ཙམ་ནི་དུད་འགྲོས་ཀྱང་བྱེད་ཐུབ་ཅིང་། ཆོས་ཁས་ལེན་མིན་ཇི་ལྟར་ཡང་སྡུག་བསྔལ་གྱིས་མནར་བའི་སེམས་ཅན་གྲོག་མ་ཚུན་ཆད་ལ་སྙིང་རྗེའི་བསམ་པའི་བརྩེ་བ་སྐྱེ་ཐུབ་པ་དང་། སྐྱེས་ནས་དེས་དྲངས་པའི་ལུས་ངག་ཡིད་གསུམ་གྱི་སྒོ་ནས་གཞན་ལ་ཕན་བདེ་བསྒྲུབ་པ་མི་ལས་གཞན་སུས་ཀྱང་བྱེད་མི་ཐུབ།
(༡༩༩༧ ཟླ་༡༢ པའི་ནང་སེར་བྱེས་སུ་སྟོང་ཐུན་བཀའ་ཁྲིད་གནང་བ་ལས་བཏུས། )


text:
གླིང་སྨན་གཡུང་དྲུང་བཀྲ་ཤིས་ཀྱི་བགྲོ་གླེང་གཏམ་བཤད།
[ཟླ་ཚེས། 2017-04-27 10:17:37][རྩོམ་པ་པོ། གླིང་སྨན་གཡུང་དྲུང་བཀྲ་ཤིས།][རྩོམ་ཁུངས། ཀྲུང་གོའི་བོད་ཀྱི་ཡིག་གཟུགས་དྲ་བ།][ཀློག་གྲངས། ]
གླིང་སྨན་གཡུང་དྲུང་བཀྲ་ཤིས་ལགས་ཀྱིས་རྒྱལ་ཡོངས་བོད་ཀྱི་ཡིག་གཟུགས་བགྲོ་གླེང་ཚོགས་འདུ་སྐབས་དང་པོར་ཕུལ་བའི་སྙན་ཞུ།
ཐོག་མར་ཕྲན་ལ་མཁས་དབང་མང་པོ་ཞིག་དང་ཞལ་མཇལ་གསུང་ཐོས་པའི་བགོ་སྐལ་བླ་ན་མེད་པ་ཐོབ་པ་དེ་ལ་འདི་ནས་ཆེད་དུ་གོ་སྒྲིག་མཁན་ལ་སྙིང་ཁོང་རུས་པའི་གཏིང་ནས་བཀའ་དྲིན་བླ་ན་མཐོ་ཞུ་བ་ཡིན། དེ་དང་ཆབས་ཅིག་རྒྱལ་ཡོངས་ཡིག་གཟུགས་སྐབས་དང་པོའི་ཚོགས་འདུར་ཕེབས་པའི་མཁས་དབང་རྣམ་པའི་མདུན་དུ་བོད་རང་ས་ནས་དར་བའི་ཡི་གེ་དང་ཡིག་གཟུགས་འཕེལ་རིམ་སྐོར་གྱི་དཔྱད་གཏམ་ཐུང་ངུ་ཞིག་ཀྱང་སྙན་སེང་ཚུལ་དུ་ཞུ་འདོད་པ་ཡིན།
༡ དང་པོ་བོད་ཀྱི་ཡི་གེ་སྟོན་པ་གཤེན་རབ་ཀྱི་གོང་ནས་ཡོད་པར་བསྟན་པ་སྟེ། འཕྲུལ་ཡིག་བཞི་བཅུ་འབྱུང་ས། གཏོ་རྒྱལ་ཡེ་མཁྱེན་གྱི་སྐབས། གཡུང་དྲུང་བོན་གྱི་ཞི་ཁྲོའི་སྤྱན་དབྱེའི་འབྲུ་དོན་སྐབས་སུ་གསལ་བ་དང་ངོས་ནས་བསྒྲིགས་པའི་དཔེ་གཟུགས་ནང་དུའང་འབྲེལ་ཡོད་ནང་དོན་འཁོད་པ་ཞུས་ཡོད།
༢ སྟོན་པ་གཤེན་རབ་སྐབས་ཀྱི་ཡི་གེ་བྱུང་ཚུལ་ནི་སྟོན་པ་གཤེན་རབ་ཀྱི་སློབ་མ་འཛམ་གླིང་བསྟན་པའི་རྒྱན་དྲུག་ལས་ཡི་གེ་མཁས་པ་ཡི་གེ་འཕྲུལ་ཆུང་གིས་སྟོན་པས་བསྟན་པ་དེ་གཟུགས་སུ་ཕབ་ཚུལ་བོན་གཞུང་ཕལ་ཆེར་གྱི་ལྟ་བ་ཡིན་པ།
༣ དེ་ཡང་སྤུངས་སོ་ཆེ་ཆུང་དང་སྨར་ཆེ་ཆུང་། གཙོ་བོ་སྨར་ཆེ་ཆུང་ཐོག་ནས་ཡི་གེའི་བྱུང་བ་བཤད་པར་བྱེད། སྨར་ཆེན་ལས་དབུ་ཆེན་ནམ་གཟབ་ཏུ་བསྒྱུར། སྨར་ཆུང་འབྲུ་མར་ལ་བསྒྱུར། ཡིག་སྣ་འབྲུ་མ་ལས་བརྩམས་སོ་ཞེས་སོགས་དེང་དུས་འབྲུ་མ་དེ་ཁྱུང་ཡུལ་ཁམས་སུ་དར་ཁྱབ་ཤིན་ཏུ་ཆེ་བ་དངོས་པོའི་བདེན་དཔང་ཡིན།
༤ སྲོང་བཙན་གོང་དུ་ཡི་གེ་ཡོད་པའི་གཟུ་དཔང་དེ་བོན་གྱི་སྲིད་པའི་མཛོད་ཕུགས་ལྟ་བུས་བྱེད་བཞིན་ཡོད་པ་དང་། དེ་གཡུང་དྲུང་བོན་གྱི་བཀའ་འགྱུར་ཁོངས་སུ་འདུས་ཡོད། ས་གནས་གཙང་བྱེ་མ་གཡུང་དྲུང་ལྷ་རྩེ་ཞེས་འབྲོང་པ་རྫོང་དང་ཐག་ཉེ་ས་དེར་བསྒྱུར་བ་དང་། མཛོད་ཕུགས་སྒྱུར་བ་པོ་ནི་ཞང་ཞུང་མཁས་པ་སྟོང་རྒྱུང་མཐུ་ཆེན་དང་། བོད་མཁས་པ་ཤ་རི་དབུ་ཆེན་གཉིས་ཡིན་པ་དང་། སྒྱུར་བའི་ཚུལ་ནི་ཞང་ཞུང་སྨར་གྱི་སྐད་ལས་སྤུ་རྒྱལ་བོད་ཀྱི་སྐད་དུ་བསྒྱུར་བ་དང་ཞང་ཞུང་སྨར་གྱི་གཟུགས་ལས་སྤུ་རྒྱལ་བོད་ཀྱི་ཡི་གེའི་གཟུགས་སུ་བསྒྱུར་བར་གྲགས། དུས་ཚོད་ནི་བསྟན་རྩིས་ལས་གསལ་བ་ལྟར་ཡིན།
༥ སྲོང་བཙན་ཡར་སྔོན་ལ་ཡི་གེ་ཡོད་པ་དམ་པའི་ཆོས་ཀྱི་གཞུང་ལུགས་དུ་མར་བཞེད་དེ། བཙུན་པ་རིན་ཆེན་ཚུལ་ཁྲིམས་ཀྱིས་མཛད་པའི་རིག་གནས་ལྔ་ཡི་རྣམ་བཤད་མདོར་བསྡུས་བཞི་པ་ལས། བཅོམ་ལྡན་འདས་མྱ་ངན་ལས་འདས་པར་གྱུར་པ་ན། བཀའ་སྡུད་པ་པོ་དག་གིས་མདོ་སྡེ་ནི་སིནྡྷུའི་སྐད་ཀྱིས་བྲིས་སོ། ཞེས་པ་ནས་བོད་ཀྱི་ཡུལ་དུ་ཐེག་པ་གསུམ་བོད་སྐད་ཀྱིས་བྲིས་སོ། ཞེས་ཕལ་ཆེར་གནམ་གྱི་ཁྲི་བདུན་སྐབས་འཁེལ་བར་བཤད། སློབ་དཔོན་པདྨའི་ཞལ་ནས། རྒྱ་གར་ཆོས་རྣམས་བོད་དུ་བསྒྱུར་བའི་ཚེ། ཀ་ཁ་སུམ་ཅུ་བོད་ལ་དཔེ་རུ་བླངས། ཞེས་དང་། མ་ཎི་བཀའ་འབུམ་དུ། བོད་ཡིག་གིས་བྲིས་པའི་མདོ་སྡེ་ཟ་མ་ཏོག་དང་། སྤང་ཀོང་ཕྱག་བརྒྱ་མ། མ་ཎི་ཡིག་དྲུག་སོགས་གསུངས་ཡོད་པ་ལོ་ཚིགས་ལྷ་ཐོ་ཐོ་རི་གཉན་བཙན་སྐབས་སུ་འཁེལ་གྱི་ཡོད་པར་སྣང་།
༦ རིམ་བཞིན་དུས་རབས་བདུན་པ་དང་བརྒྱད་པར་ཡིག་མཁན་མང་དག་ཞིག་བྱུང་ནས་སྐད་གསར་བཅད་དང་ཡིག་གཟུགས་འཕེལ་རྒྱས་བཏང་ཞིང་རྒྱ་ཁྱབ་ཏུ་སོང་བར་གྲགས། ཁྱུང་ཡུལ་ཁམས་སུ་ཕྱིས་དུས་ཡོངས་ཁྱབ་ཏུ་གྲགས་པའི་ཁྱུང་པོ་གཡུ་ཁྲི་བྱུང་ནས་ཡིག་གཟུགས་ལ་འཆར་གཞི་གཅིག་གྱུར་མང་དུ་བཟོས་པར་སྣང་བ་དང་། དེ་རྗེས་དུས་རབས་༡༤ནང་ཁྱུང་ཡུལ་དུ་འཁྲུངས་པའི་སྤྲུལ་སྐུ་བློ་ལྡན་སྙིང་པོས་ཡིག་གཟུགས་འཕེལ་རྒྱས་བཏང་བ་དང་དཀར་རུའི་ཁམས་དང་སྟ་རེའི་ལུགས་སོགས་ཁོང་གི་མཛད་པ་མང་དུ་མཇལ་རྒྱུ་འདུག ད་ཆ་ཁྱུང་ཡུལ་ཁམས་སུ་བྲིས་ཀྱི་གཟུགས་མང་དུ་རྒྱུན་འཛིན་དང་དར་སྤེལ་གཏོང་བཞིན་ཡོད་པ་ལས་གཙོ་བོ་མགར་བའི་ཁམས་དང་། ག་གཟིའི་ཁམས། དགོངས་རྟོགས། སྒོ་ཧྲང་། སྟ་རེའི་ཁམས། དཀར་རུའི་ཁམས། མ་ནིའི་ཁམས་སོགས་ཡིན། དེ་དག་རྒྱུན་འཛིན་དང་ལྷན་དུ་རྨང་གཞིའི་རིག་པ་དག་སློབ་སའི་སྒེར་བཙུགས་ཀྱི་སློབ་གཉེར་ར་བ་ཆེ་ཆུང་མ་འདྲ་བ་འགའ་རེ་ཡིག་གཟུགས་ལ་མཁས་པ་དང་དགའ་བ་མང་པོས་འཛུགས་གཉེར་བགྱིས་དང་བགྱི་མུས་སུ་མཆིས། གཞུང་ནས་དངོས་མེད་རིག་གནས་ཤུལ་བཞག་ཁོངས་སུ་འཇོག་ཐབས་ཀྱི་འབད་བརྩོན་ཡང་བགྱི་དང་བགྱི་མུས་ཡིན་པ་བཅས་ཡིན། མ་འོངས་ཡག་ཐོག་ཡག་བརྩེགས་ཡོང་བར་འདིར་བཞུགས་མཁས་དབང་རྣམ་པའི་མདུན་ནས་བཀའ་སློབ་ལམ་སྟོན་ཇི་སྙེད་ཡོང་བའི་རེ་བ་སྙིང་ནས་ཞུ་བ་ཡིན།
བཀའ་དྲིན་ཆེ། བཀྲ་ཤིས་བདེ་ལེགས།།


text:
གཞིས་རྩེ་གྲོང་ཁྱེར་རྣམ་གླིང་རྫོང་གི་སྐོར་གླེང་ཚེ་མི་མང་ཆེ་བས་ཐོག་མར་བསམ་བློ་འཁོར་བ་ནི་ས་ཁམས་མཚོན་རྟགས“ཨེ་མ་སྒང་གི་ཞོག་ཁོག”ཡིན། འོན་ཀྱང་རྣམ་གླིང་རྫོང་དེ་རྒྱལ་ཁབ་རིམ་པའི་ཤིན་ཏུ་དབུལ་བའི་རྫོང་དང་། དབུལ་པོ་ཁྱབ་རྒྱ་ཆེ་བ། དབུལ་པོ་ཆགས་ཚད་མང་བ། དབུལ་སྒྲོལ་དཀའ་བ་བཅས་ཡིན། ཟླ་4ཚེས་15ནས་ཚེས་17ཉིན་བར་ལྗོངས་ཏང་ཨུད་ཀྱི་ཧྲུའུ་ཅི་གཞོན་པ་དང་། རང་སྐྱོང་ལྗོངས་མི་དམངས་འཐུས་ཚོགས་རྒྱུན་ལས་ཨུ་ལྷན་གྱི་ཀྲུའུ་རེན། ལྗོངས་ཏང་ཨུད་གྲོང་གསེབ་ལས་དོན་འགོ་ཁྲིད་ཚོགས་ཆུང་གི་ཙུའུ་ཀྲང་བཅས་ཡིན་པའི་བློ་བཟང་རྒྱལ་མཚན་གཞིས་རྩེ་གྲོང་ཁྱེར་རྣམ་གླིང་རྫོང་དུ་དབུལ་སྒྲོལ་འགག་སྒྲོལ་ལས་དོན་ལ་བརྟག་ཞིབ་གནང་བར་ཕེབས་པ་རེད།
ཉིན་ཤས་རིང་བློ་བཟང་རྒྱལ་མཚན་གྱིས་རང་སྐྱོང་ལྗོངས་ཞིང་འབྲོག་ཐིང་དང་། དབུལ་སྐྱོར་གཞུང་ལས་ཁང་། ཞིང་ལས་ཚན་རིག་ཁང་། ལྗོངས་ཏང་ཨུད་ཞིང་ལས་ལས་དོན་གཞུང་ལས་ཁང་བཅས་ཀྱི་འབྲེལ་ཡོད་འགན་འཁུར་བ་དང་མཉམ་དུ་རྣམ་གླིང་རྫོང་ཨེ་མ་ཤང་དང་། ཐོབ་རྒྱལ་ཤང་། མཚར་ཤང་། མདོ་བརྗོད་ཤང་། སྟག་སྣ་ཤང་། རིན་འདུས་ཤང་། རྒྱ་མཚོ་ཤང་། རྣམ་གླིང་གྲོང་རྡལ་སོགས་ཤང་དང་གྲོང་རྡལ་8ལ་ཕེབས་ནས་དབུལ་སྐྱོར་གནས་སྤོ་དང་། མི་ཐབས་རྩྭ་འདེབས། སྡོང་ཕྲུག་རྟེན་གཞི། མི་རིགས་ལག་ཤེས་བཟོ་ལས་སོགས་དབུལ་སྐྱོར་རྣམ་གྲངས་འཛུགས་སྐྲུན་བྱེད་ཚུལ་དང་ཏང་འཛུགས་སྐྱོང་ལ་བརྟེན་ནས་དབུལ་སྒྲོལ་དང་། ཆེད་ལས་མཉམ་ལས་རྩ་འཛུགས། ངལ་ནུས་ཕྱིར་གཏོང་སོགས་ཀྱི་གནས་ཚུལ་ལ་རྟོག་ཞིབ་གནང་བ་དང་འབྲེལ་མང་ཚོགས་དབུལ་པོ་དང་གྲོང་སྡོད་ལས་དོན་རུ་ཁག་ལ་འཚམས་འདྲི་ཞུས་གནང་བ་རེད།
བརྟག་ཞིབ་ས་ཚིགས་རེར་ཕེབས་སྐབས་བློ་བཟང་རྒྱལ་མཚན་གྱིས་དུད་ཚང་དབུལ་པོའི་དབུལ་པོ་ཆགས་རྐྱེན་དང་བརྟག་ཞིབ་ས་ཚིགས་ཀྱི་ཐོན་ལས་འཕེལ་རྒྱས་ཀྱི་མདུན་ལམ་སོགས་ཀྱི་གནས་ཚུལ་མཁྱེན་རྟོགས་ཞིབ་ཕྲ་གནང་བ་རེད། སྟག་སྣ་ཤང་མཁོ་ལམ་གྲོང་ཚོའི་དམངས་ཕན་བཞོན་མ་གསོ་ཚགས་ར་བར་བརྟག་ཞིབ་གནང་སྐབས་ལོ་28ལ་སླེབས་པའི་གསོ་ཚགས་ར་བའི་འགན་འཁུར་བ་སྐལ་བཟང་སྒྲོལ་མས་ལོ་གསུམ་གོང་དུ་ངས་པ་སྣམ་རྫོང་གི་བཞོན་མ་གསོ་ཚགས་ཁང་དུ་ཡོད་པའི་གཉེན་ཉེའི་ས་ནས་དེའི་ཐད་ཀྱི་ཤེས་བྱ་སློབ་སྦྱོང་བྱས་པས་ད་ཆ་ཉིན་ལྟར་འོ་མ་ཁོ་ནའི་ཡོང་འབབ་སྒོར་1500རག་གི་འདུག་ལ་གྲོང་མི་ཚོའི་སྣེ་ཁྲིད་དེ་མཉམ་དུ་འབབ་འཕར་ཕྱུག་འགྱུར་ཡོང་བ་བྱེད་ཀྱི་ཡོད་ཅེས་དགའ་སྤྲོའི་ངང་བཤད། བློ་བཟང་རྒྱལ་མཚན་གྱིས་གསན་རྗེས་ཐུགས་བློ་བདེ་པོ་བྱུང་ནས་ན་གཞོན་ཆེད་ལས་ཞིང་པ་དེའི་དཀའ་སྤྱད་འབད་བརྩོན་གྱི་སྙིང་སྟོབས་ལ་བསྔགས་བརྗོད་གནང་བ་དང་། གྲོང་མི་དེ་བས་མང་བས་སྐལ་བཟང་སྒྲོལ་མར་སློབ་སྦྱོང་བྱས་ཏེ་མི་མངོན་པའི་སྟོབས་ཤུགས་སྔོག་འདོན་བྱེད་པ་དང་། ཐོན་ལས་འཕེལ་རྒྱས་བཏང་ནས་འབབ་འཕར་ཕྱུག་འགྱུར་ཡོང་རྒྱུར་སྐུལ་འདེད་གཏོང་རྒྱུའི་རེ་བ་ཡོད་ཅེས་གསུངས་པ་རེད།
འཚམས་འདྲི་མཇུག་འགྲིལ་རྗེས། བློ་བཟང་རྒྱལ་མཚན་གྱིས་གཞི་རིམ་གྱི་ལས་བྱེད་པ་དང་། ཕྱུག་འགྱུར་འཇོན་ཐང་ཅན། རིམ་བཞིའི་མི་དམངས་འཐུས་ཚོགས་ཀྱི་འཐུས་མི་བསྐོངས་ནས་བཞུགས་མོལ་ཚོགས་འདུ་འཚོགས་ཏེ་ཐབས་ཇུས་དམངས་ལ་འདྲི་བ་དང་སྲིད་དོན་དམངས་ལ་དྲིས་ནས་ཁོང་ཚོའི་སྙིང་གཏམ་དང་རེ་བར་གསན་པ་མ་ཟད། ཁོང་ཚོ་དང་མཉམ་དུ་དབུལ་སྒྲོལ་གྱི་ཐབས་ལམ་འཚོལ་ཞིབ་གནང་བ་རེད།
ཚེས་17ཉིན་གྱི་ཕྱི་དྲོ། བློ་བཟང་རྒྱལ་མཚན་གྱིས་རྣམ་གླིང་རྫོང་གི་དབུལ་སྒྲོལ་འགག་སྒྲོལ་ལས་དོན་གྱི་སྙན་ཞུ་གསན་རྗེས། དབུལ་སྒྲོལ་འགག་སྒྲོལ་དམག་འཐབ་ལ་རྒྱལ་ཁ་ཐོབ་པ་བྱེད་པ་ནི་ལྗོངས་ཏང་ཨུད་དང་དང་སྲིད་གཞུང་གིས་སྤྱི་ཁྱབ་ཧྲུའུ་ཅི་དང་ཏང་ཀྲུང་དབྱང་ལ་ཁས་ལེན་བྱས་པའི་དམག་བཀའ་ཁུར་ལེན་ཞུ་ཡིག་ཅིག་ཡིན་ལ། ང་ཚོས་ལྗོངས་ཡོངས་ཀྱི་མི་རིགས་ཁག་གི་མི་དམངས་ལ་ཁས་ལེན་བྱས་པ་ཞིག་ཀྱང་རེད། ལས་ཀའི་ཕན་འབྲས་ནས་བརྗོད་ན། ལོ་འདི་དག་ནང་རྫོང་ཨུད་དང་རྫོང་སྲིད་གཞུང་གིས་རྫོང་ཡོངས་ཀྱི་སྟོབས་ཤུགས་གཅིག་ཏུ་བསྒྲིལ་ནས་འགག་སྒྲོལ་བྱས་ཤིང་། གནད་སྨིན་དབུལ་སྐྱོར་དང་གནད་སྨིན་དབུལ་སྒྲོལ་བྱས་པར་དུས་མཚམས་རང་བཞིན་གྱི་ཕན་འབྲས་ཐོབ་ཡོད། རྣམ་གླིང་རྫོང་ནི་རང་ལྗོངས་ཀྱི་ཤིན་དུ་དབུལ་བའི་རྫོང་ཞིག་ཡིན་པ་དང་དབུལ་པོ་ཐོན་ཚད་19.36%ཟིན་གྱི་ཡོད་པ་དེ་ལྗོངས་ཡོངས་དང་བསྡུར་ན་བརྒྱ་ཆའི་གྲངས་7མཐོ་བ་ཡོད་པས། དབུལ་པོའི་ནང་གི་དབུལ་པོ་དང་དཀའ་ཚེགས་ཤིན་ཏུ་ཆེ་བའི་གནས་ཤིག་ཡིན་པ་མ་ཟད། རང་སྐྱོང་ལྗོངས་དབུལ་སྒྲོལ་འགག་སྒྲོལ་གྱི་གཡུལ་ས་གཙོ་བོའི་གྲས་ཤིག་ཀྱང་ཡིན་ཞེས་ནན་བཤད་གནང་བ་རེད།
བློ་བཟང་རྒྱལ་མཚན་གྱིས་གཅིག་ནས་དབུལ་སྒྲོལ་འགག་སྒྲོལ་གྱི་དམིགས་ཚད་ལ་དམ་པོར་དམིགས་པ་དང་ཞིབ་བསྡུར་དཔྱད་དཔོག་གི་བླང་བྱ་ལྟར། གང་མི་འདང་བ་དེ་གསབ་པ་དང་གང་ཉམས་ཞན་ཡིན་ཚེ་དེར་གཙོ་གནད་ཐོག་དམ་འཛིན་བྱེད་པའི་རྩ་དོན་ལྟར་དབུལ་པོ་ཉུང་གཏོང་ལས་འགན་ལེགས་སྒྲུབ་ཡག་པོ་བྱེད་དགོས། གཉིས་ནས་ཐོན་ལས་དབུལ་སྐྱོར་ལ་ཚད་མཐོའི་མཐོང་ཆེན་བྱེད་པ་དང་། མང་ཚོགས་དབུལ་པོའི་རང་བརྟེན་ནུས་པ་ཆེ་རུ་བཏང་སྟེ་རྫོང་དང་ཤང་གྲོང་ཚོ་བཅས་ཀྱི་དོན་དངོས་གནས་ཚུལ་དང་ཟུང་འབྲེལ་གྱིས་མང་ཚོགས་ཀྱིས་འཇོན་པའི་མི་རིགས་ལག་ཤེས་བཟོ་ལས་སོགས་ཐོན་ལས་འཕེལ་རྒྱས་ལ་སྐུལ་འདེད་ཤུགས་ཆེན་གཏོང་བ་དང་། “ཨེ་མ་སྒང་གི་ཞོག་ཁོག”གི་སྤུས་རྟགས་སྔར་བས་སྐད་གྲགས་ཆེ་རུ་བཏང་སྟེ“མྱུར་འགྲུབ་རྣམ་གྲངས”བརྒྱུད་མང་ཚོགས་དབུལ་པོ་འབབ་འཕར་ཕྱུག་འགྱུར་ཡོང་རྒྱུར་སྐུལ་འདེད་གཏོང་དགོས། གསུམ་ནས་ལས་བྱེད་མང་ཚོགས་ཀྱི་གསོ་སྦྱོང་ལ་ཤུགས་སྣོན་བརྒྱབ་ནས་ངལ་ནུས་ཕྱིར་གཏོང་སྒྲིག་འཛུགས་བྱེད་ཚད་ཆེ་རུ་གཏོང་དགོས། བཞི་ནས་དམངས་ཕན་སྲིད་ཇུས་ཁག་དོན་འཁྱོལ་ཡག་པོ་བྱས་ནས་དཔལ་འབྱོར་དང་སྤྱི་ཚོགས་མཐུན་སྦྱོར་ངང་འཕེལ་རྒྱས་གཏོང་རྒྱུར་སྐུལ་འདེད་གཏོང་དགོས། ལྔ་ནས་ཡུལ་གཞན་དུ་གནས་སྤོས་དབུལ་སྐྱོར་ལས་དོན་ཡག་པོ་སྒྲུབ་པ་དང་ལྷན་སྦྱར་སྒྲིག་བཀོད་འཐུས་ཚང་དུ་གཏོང་དགོས། དྲུག་ནས་བྱེད་པོའི་འགན་འཁྲི་སྔར་བས་ཟབ་ཏུ་གཏོང་བ་དང་མང་ཚོགས་ཀྱི་ཧུར་བརྩོན་རང་བཞིན་འཕེལ་བ་བྱས་ཏེ་དབུལ་སྒྲོལ་འགག་སྒྲོལ་ལས་དོན་ལ་སྐུལ་འདེད་ཏན་ཏིག་བཏང་ནས་སྔ་ཙམ་དབུལ་ཞྭ་འབུད་ཐུབ་པ་དང་དུས་བཀག་ལྟར་དབུལ་སྒྲོལ་ཐུབ་པ་བྱེད་དགོས་པའི་ནན་བཤད་གནང་བ་རེད།


text:
ཕྱི་ལོ ༢༠༠༥ ཟླ ༡ ཚེས ༡༧ ཉིན། རྒྱ་ནག་གཞུང་འབྲེལ་ཞིན་ཧྭ་གསར་ལས་ཁང་གིས་བརྡ་ཐུང་ཞིག་སྤེལ་ནས་། “བློ་མཐུན་ཀྲོ་ཙི་ཡང་ལ་དུས་ཡུན་རིང་པོ་ནས་གློ་ནད་དང་སྙིང་ནད་སོགས་ནད་རིགས་མང་པོ་བྱུང་ཡོད་པས། ཐེངས་མང་ལ་སྨན་བཅོས་བྱས་ཀྱང་མ་ཕན་པར། ཟླ ༡ ཚེས ༡༧ཉིན། པེ་ཅིང་ན་ཡོད་པའི་རང་ཁྱིམ་དུ་སྐུ་གཤེགས་པ་དང་། དགུང་ལོ ༨༥ རེད།” ཅེས་བསྒྲགས་འདུག
རྒྱ་ཡིག་ཡིག་འབྲི ༥༤ ཅན་གྱི་བརྡ་ཐུང་དེས་རྒྱ་ནག་གི་རིག་གནས་གསར་བརྗེ་ཆེན་མོའི་རྗེས་ཀྱི་ཆབ་སྲིད་མི་སྣ་གལ་ཆེན་ཞིག་གི་སྐུ་ཚེའི་ལོ་རྒྱུས་ལ་རྫོགས་ཚིག་བཀོད་པའི་སྲོལ་རེད། ཡིན་ན་ཡང་། སྐུ་ཞབས་ཀྲོ་ཙི་ཡང་རྒྱ་རིགས་མི་དམངས་དང་དུས་གཏན་དུ་བྲལ་ཡང་། ཁོང་གི་བསམ་བློའི་ཤུགས་རྐྱེན་མ་ཧ་ཙི་ནིའི་ཡངས་ཤིང་རྒྱ་ཆེ་བའི་ས་ཆེན་སྟེང་ཡལ་མེད།
ད་ལོ་ནི་རྒྱ་ནག་གཞུང་གིས་ཕྱི་ལོ ༡༩༨༩ ལོའི་གནམ་བདེ་སྒོ་མོའི་ཆེའི་སློབ་མའི་ཞི་རྒོལ —ལོ་རྒྱུས་སུ“དྲུག་བཞི་དམངས་གཙོའི་ལས་འགུལ”ཞུ་བར་རྒྱབ་སྐྱོར་བྱས་ལུགས་ལ་བསྙད་ནས་རྒྱ་ནག་དམར་ཤོག་དབུས་དྲུང་ཆེ་ནས་གནས་དབྱུང་བཏང་བའི་སྐུ་ཞབས་ཀྲོ་ཙི་ཡང་སྐུ་གཤེགས་ནས་ལོ་བཅུ་འཁོར་བའི་དུས་དྲན་གྱི་ལོ་དེ་ཡིན།
སྐུ་ཞབས་ཀྲོ་ཙི་ཡང་ལགས་ཀྱིས་ཕྱི་ལོ ༡༩༨༠ ལོར། རྒྱ་ནག་གི་སྲིད་བློན་གྱི་གོ་ས་བཞེས་པ་དང་། དེ་ནས་ཕྱི་ལོ ༡༩༨༧ལོར། རྒྱ་ནག་དམར་ཤོག་དབུས་དྲུང་ཆེའི་ཁྲི་ལ་བཞུགས། ཕྱི་ལོ ༡༩༨༩ ལོའི་ཟླ ༡ ཚེས ༡༥ཉིན་སྐུ་ཞབས་ཧའོ་ཡོ་པང་སྐུ་གཤེགས་པ་དེས་དམངས་གཙོ་ལས་འགུལ་བསླངས་པ་དང་། སྐུ་ཞབས་ཀྲོ་ཙི་ཡང་གིས་སློབ་མར་དྲག་གནོན་བྱེད་རྒྱུར་ངོ་རྒོལ་མཐའ་གཅིག་ཏུ་བྱས་སྟབས། ལྟ་བ་མཁྲེགས་འཛིན་མཁན་ཏིང་ཞོ་ཕེང་གིས་གཙོས་ཆབ་སྲིད་རྒད་པོ་ཚོས་ཁོང་གོ་ས་ནས་གནས་དབྱུང་བཏང་བ་མ་ཟད། པེ་ཅིང་གི་རང་ཁྱིམ་དུ་བཟང་བཙོན་ལ་བཅུགས་པ་དང་། ལོ ༡༦ གི་རྗེས་ཏེ། ཕྱི་ལོ ༢༠༠༥ ཟླ ༡ ཚེ༣ས ༡༧ ཉིན་སྐུ་གཤེགས་པ་རེད།
རྒྱ་ནག་དམར་ཤོག་ཚོགས་པས་རྒྱ་ནག་ལ་དབང་བསྒྱུར་རྗེས། མི་གཉིས་ལ་ཡོངས་ཁྱབ་ཀྱིས་རྒྱ་ནག་དམངས་གཙོ་ཅན་དུ་བསྒྱུར་རྒྱུའི་འཕེལ་རིམ་ལ་རྒྱབ་སྐྱོབ་དང་སྐུལ་མ་བྱས་པའི་དམར་ཤོག་དབུས་དྲུང་ཆེ་རུ་ངོས་འཛིན་བྱས་ཡོད། གཅིག་ནི ༨༩ ལོའི་དམངས་གཙོའི་ལས་འགུལ་ལངས་པའི་རྒྱུ་རྐྱེན་དུ་གྱུར་བའི་ཧའོ་ཡོ་པང་ཡིན་ཞིང་། གཞན་པ་དེ ༨༩ ལོའི་དམངས་གཙོའི་ལས་འགུལ་གྱི་མཇུག་འབྲས་སུ་གྱུར་བའི་ཀྲོ་ཙི་ཡང་རེད། ཧའོ་ཡོ་པང་བཙན་དབང་གི་གོ་ས་ནས་དགོངས་པ་ཞུ་རུ་བཅུག་པ་དང་། ཀྲོ་ཙི་ཡང་གོ་ས་ནས་གནས་དབྱུང་བཏང་བ་རེད།
སྐུ་ཞབས་ཀྲོ་ཙི་ཡང་སྐུ་གཤེགས་ནས་ལོ་བཅུ་ཕྱིན་ཡང་། རྒྱ་ནག་དེང་གཞུང་གིས་ད་དུང་ཡང་ཁོང་དང་འབྲེལ་ཡོད་གནད་དོན་རིགས་ལ་བཀག་སྡོམ་ནན་མོ་བྱས་ཡོད། འོན་ཀྱང་། རྒྱ་ནག་གཞུང་གིས་སྐུ་ཞབས་ཧའོ་ཡོ་པང་ལ་འཛིན་པའི་ལྟ་ཚུལ་ལ་འགྱུར་བ་ཐེབས་ཡོད་པའི་མ་ཚད། རྒྱ་ནག་གཞུང་འབྲེལ་སྨྱན་བྱད་ཁག་གིས་ད་ལོའི་ཕྱི་ཟླ ༡༡ར་སྤེལ་འཆར་ཡོད་པའི་ཧའོ་ཡོ་པང་འཁྲུངས་ནས་ལོ ༡༠༠ འཁོར་བའི་དུས་དྲན་དེ་གཞུང་འབྲེལ་དུས་དྲན་གལ་ཆེན་བཅུའི་གྲོས་སུ་བཞག་འདུག
གནད་དོན་དབྱེ་ཞིབ་པ་མང་པོ་ཞིག་གིས་རྒྱུ་རྐྱེན་དེ་ལ་གཞིགས་ནས་རེ་བ་ཡག་པོ་ཞིག་བཅངས་ཡོད་ལ། ནང་སྒོས་སུ་ལོ་མང་རིང་སྐུ་ཞབས་ཀྲོ་ཙི་ཡང་གི་དྲུང་ཡིག་བྱེད་མྱོང་པའི་སྐུ་ཞབས་པའོ་ཐོན་ལགས་ཀྱིས་ཀྱང་རེ་བ་བཟང་པོ་ཞིག་བཅངས་འདུག སྐུ་ཞབས་པའོ་ཐོན་གྱི་རེ་བ་བཅོལ་ས་ནི་ལོ་སྔོན་མའི་མཇུག་ཏུ་བསྐོངས་པའི་ཚོགས་ཐེངས་བཞི་བའི་སྟེང་བཏོན་པའི“ཁྲིམས་ལུགས་ལྟར་རྒྱལ་ཁབ་སྐྱོང་བ”ཞུས་པ་དེ་རེད། རྒྱལ་ཁབ་སྐྱོང་སྲོལ་ཁྲིམས་ལུགས་ལྟར་བྱེད་དགོས་ན། མི་དམངས་ཀྱིས་རེ་འདུན་ལྟར་ཀྲོ་ཙི་ཡང་དཀར་འདོན་བྱེད་རྒྱུ་ནི་ཁྲིམས་མཐུན་ལུགས་མཐུན་ཞིག་ཏུ་ཁོངས་གིས་ངོས་འཛིན་བྱས་འདུག
ཡིན་ན་ཡང་ད་བར་དུ། རྒྱ་ནག་གཞུང་གིས་སྐུ་ཞབས་ཀྲོ་ཙི་ཡང་དཀར་འདོན་བྱ་རྒྱུའི་རྣམ་པ་ཅི་ཡང་མི་མཐོང་བ་དང་། དེ་ཡང་གཙོ་བོ་རྒྱ་ནག་དེང་གཞུང་གིས་དྲུག་བཞི་དམངས་གཙོའི་ལས་འགུལ་དཀར་འདོན་བྱེད་མིན་དང་། ཏིང་ཞོ་ཕེང་གི་དར་ཆ་མི་མཐུན་ནས་བསྒྲེང་མིན་ལ་ཐུག་ཡོད་པ་རེད། དེའི་ཐད་རྒྱ་ནག་གི་གནད་དོན་དབྱེ་ཞིབ་པ་རྒྱ་རིགས་ཁྲིན་ཕའོ་ཁོན་ལགས་ཀྱིས། “དེ་རིང་གི་རྒྱ་ནག་གི་དབུ་ཁྲིད་ཚོས་ད་དུང་ཡང་ཏིང་ཞོ་ཕེང་གི་དབང་གྲགས་ལ་སྲུང་སྐྱོབ་བྱེད་ཀྱིན་ཡོད་ལ། ཏིང་ཞོ་ཕེང་གི་དར་ཆ་དགུང་ལ་འཕྱར་ཡོད། དེ་བས། ཏིང་ཞོ་ཕེང་ལ་བསྐྱར་ཞིབ་དུ་བྱེད་མ་ནུས་ཚེས། ཏིང་ཞོ་ཕེང་གི་དྲུག་བཞིའི་དོན་རྐྱེན་ལ་དྲག་གནོན་གྱི་ཐག་གཅོད་ལའང་བསྐྱར་ཞིབ་བྱེད་མི་ནུས། དེ་བས་ན། ཀྲོ་ཙི་ཡང་ལ་དཀར་འདོན་ཡང་བྱེད་མི་ནུས”ཟེར། ཕྱི་ཚེས ༡༨ རྒྱ་ནག་གཞུང་འབྲེལ༼མི་དམངས་ཉིན་རེའི་ཚགས་པར༽གྱི་ཡན་ལག༼གོ་ལའི་དུས་བབ༽ཟེར་བས་སྐུ་ཞབས་ཀྲོ་ཙི་ཡང་དང་འབྲེལ་ཡོད་དཔྱད་རྩོམ་ནང“དབུས་གཞུང་གིས་རྣམ་འགྱུར་མ་བཏོན་པ་དེའང་རྣམ་འགྱུར་ཞིག་ཡིན”ཞེས་དེའི་སྐོར་ལ་གདེང་འཇོག་མི་བྱེད་པ་དང་ཡང་ན་གནས་དུས་རན་མེད་ཚུལ་བསྟན་འདུག
ཀྲོ་ཙི་ཡང་དང་ཧའོ་ཡོ་པང་གཉིས་ཀར་ལྟ་བ་གུ་ཡངས་། ཆབ་སྲིད་བཅོས་བསྒྱུར་ལ་མོས་པ་ཡོད་པ་གཅིག་འདྲ་ཡིན་ཡང་། ཁོང་གཉིས་ཀྱི་མ་འདྲ་ས་གཙོ་བོ་དེ། ཧའོ་ཡོ་པང་གིས་ཡང་དང་བསྐྱར་དུ་རང་སྐྱོན་རང་བརྗོད་ཀྱི་ཡི་གེ་རིམ་པ་ཕུལ་ནས་རང་སྐྱོན་ངོས་ལེན་བྱས་ཡོད། ཀྲོ་ཙི་ཡང་གིས་རང་ཉིད་ཀྱི་གང་བྱས་གང་བཤད་ལ་ཁུར་ལེན་ངང་རང་ལྟ་མཁྲེགས་འཛིན་དང་ངེས་ཤེས་གསལ་བོའི་སྒོ་ནས་སྐྱོན་ཆ་ཟེར་བ་ངོས་ལེན་བྱས་མེད། རྒྱ་ནག་གི་ལོ་རྒྱུས་སུ་རང་སྐྱོན་རང་བརྗོད་མ་བྱས་པའི་དབུ་ཁྲིད་གཉིས་བྱུང་ཡོད་ལ་དེ་གཉིས་ནི། ཁྲིན་ཏུའུ་ཞིག་དང་ཀྲོ་ཙི་ཡང་རྣམ་པ་གཉིས་ཡིན།
ཧའོ་ཡོ་པང་དང་ཀྲོ་ཙི་ཡང་གཉིས་ཀར་མི་ཆོས་རིང་ལུགས་ཀྱི་གདུང་སེམས་མཉམ་སྐྱེད་ཀྱི་བསམ་བློ་ལྡན་ཞིང་། ཀྲོ་ཙི་ཡང་གིས་གུང་ཁྲན་ལམ་ལུགས་སམ་དམར་པོའི་ལམ་ལུགས་ལ་མངའ་བའི་མི་གཤིས་རྩ་མེད་གཏོང་བའི་རང་བཞིན་དེ་གསལ་བོར་མཐོང་ཡོད། དེ་ནི་ཁོང་ཉིད་དེང་རབས་དམངས་གཙོའི་སྤྱི་ཚོགས་ཤིག་ལ་རེ་སྨོན་བྱེད་པའི་སྐུལ་ཤུགས་ཡིན་སྲིད་ལ། བཅོས་བསྒྱུར་སྒོ་འབྱེད་ཁྲོད་སྐྱོ་གར་དཔའ་བོ་ཞིག་གི་རྣམ་པས་རང་ཉིད་ཀྱི་ཆབ་སྲིད་ཚེ་སྲོག་མཐར་སྐྱིལ་དོན་ཡང་ཡིན་སྲིད།
“བཅོས་བསྒྱུར་སྒོ་འབྱེད་པ”ནས“རྒྱལ་ཁབ་ཀྱི་བཙོན་པ”།
ཕྱི་ལོ ༢༠༠༥ ཟླ ༡ ཚེས ༡༧ ཉིན། རྒྱ་ནག་གཞུང་འབྲེལ་ཞིན་ཧྭ་གསར་ལས་ཁང་གིས་བརྡ་ཐུང་ཞིག་སྤེལ་ནས་། “བློ་མཐུན་ཀྲོ་ཙི་ཡང་ལ་དུས་ཡུན་རིང་པོ་ནས་གློ་ནད་དང་སྙིང་ནད་སོགས་ནད་རིགས་མང་པོ་བྱུང་ཡོད་པས། ཐེངས་མང་ལ་སྨན་བཅོས་བྱས་ཀྱང་མ་ཕན་པར། ཟླ ༡ ཚེས ༡༧ཉིན། པེ་ཅིང་ན་ཡོད་པའི་རང་ཁྱིམ་དུ་སྐུ་གཤེགས་པ་དང་། དགུང་ལོ ༨༥ རེད།” ཅེས་བསྒྲགས་འདུག


text:
བོད་ཡ་ཐོག་གི་རིག་གནས་སྐོར།
[ཟླ་ཚེས། 2018-05-08 16:39:13][རྩོམ་པ་པོ། མཁན་པོ་ཚེ་རིང་ནོར་བུ།][རྩོམ་ཁུངས། ཧི་མ་ལ་ཡའི་བོན།][ཀློག་གྲངས། ]
དེས་ན་ང་ཚོ་བོད་ཀྱི་རིག་གནས་དེའང་གནའ་ནས་ད་ཡི་བར། མི་ལོ་ཁྲི་ཕྲག་གམ་འབུམ་ཕྲག་དུ་མའི་བརྒྱུད་རིམ་ནང་དུ་མེད་པ་ནས་ཡོད་པ། ཆ་ཤས་ནས་ཡོངས་རྫོགས་སུ་གྲུབ་པར་ངེས་ཤིང་། ལོ་རྒྱུས་བརྒྱུད་རིམ་ནང་དུ་ལས་ལ་བརྩོན་ཞིང་དཔའ་སྙིང་ལྡན་པའི་རྒྱ་ཆེ་བའི་བོད་མི་རྣམས་ཀྱིས་ཐོག་མར་གཅན་གཟན་རི་དྭགས་སོགས་དང་རེས་ཕམ་རེས་རྒྱལ་གྱིས་འཐབ་རྩོད་བརྒྱུད་རིམ་ཁྲོད་དུ། དུས་རབས་ཀྱི་དགོས་མཁོ་དང་བསྟུན་འཚོ་བའི་ཉམས་མྱོང་དང་སློབ་གསོའི་ཉམས་མྱོང་སོགས་རིག་གནས་ཕྲན་བུ་དུ་མ་བསགས་ཏེ་ཡར་རྒྱས་སོང་བ་ཞིག་རེད། དེ་ནས་རིམ་བཞིན་རྡོ་ཆས་གསར་པ་རྣམས་ལས་ཤེས་པ་དང་ཆབས་ཅིག་ཏུ་ཞིང་རྨོ་བ་དང་མཁར་ཁང་བརྩིགས་པ། ཚོང་ལས་དང་སྨན་བཅོས་མེ་འབུད་སོགས་ཤེས་པ་ནས་བཟུང་སྤྱི་ཚོགས་ཀྱི་ཁྱོན་ཡོངས་ནས་ཤེས་རིག་གི་གོ་རྟོགས་ཡར་རྒྱས་ཆེན་པོར་སླེབས་ཡོད་པར་མ་ཟད་ཆོས་ལུགས་ཀྱང་བྱུང་ཡོད་པར་སེམས།
སྤྱིར་ལོ་རྒྱུས་སྟེང་མ་རྒྱུད་ཚོགས་པ་ཞེས་པ་ནི་བྱིས་པ་རྣམས་ཀྱིས་རང་གི་མར་ངོས་འཛིན་ཤེས་ནའང་ཕ་ངོ་བཟུང་བའི་སྲོལ་མེད་པ་དེ་ལྟ་བུའི་དུས་རབས་ཤིག་ལ་གོ དེ་ནི་རྡོ་ཆས་སྤྱོད་པའི་དུས་རབས་ཐོག་མ་ཞེས་རྡོ་དང་དབྱུག་པ་སོགས་ཀྱིས་ལག་ཆ་སྟབས་བདེ་རེ་བཟོས་ཤིང་གཅན་གཟན་རྣམས་དང་རེས་ཕམ་རེས་རྒྱལ་གྱི་འཚོ་བ་རོལ་ནས་གནས་ཡོད། དེ་ནི་ང་ཚོ་འགྲོ་བ་མིའི་རིག་གནས་དར་བའི་དུས་རིམ་དང་པོ་ཡིན། [1] དེ་ནས་ཕྱི་ལུས་ཀྱི་སྐྱེ་མཆེད་དང་ནང་གི་བསམ་བློའི་འདུ་ཤེས།འཚོ་བའི་ལྟ་བ་དང་དད་པ་སོགས་ཁྱོན་ཡོངས་ལ་འགྱུར་ལྡོག་ཆེན་པོར་ཐེབས་ཏེ་འཚོ་བའི་ཆུ་ཚད་དང་གོ་རྟོགས་ཀྱང་སྔར་ལས་ཇེ་མཐོར་སོང་བས་བྱིས་པ་རྣམས་ཀྱིས་རང་རང་གི་ཕ་ངོ་བཟུང་བའི་སྲོལ་ཆགས། དེར་བརྟེན་ཕ་དེས་ཀྱང་རང་གི་བུ་ཚ་དང་བུ་ཚའི་ཨ་མ་སྟེ་རང་གི་ཆུང་མ་སོགས་བདག་བཟུང་བྱེད་པའི་སྲོལ་དར། དེར་བརྟེན་ཕ་དང་ཁུ་བོ། མ་དང་ཞང་བོ། བུ་དང་ཚ་བོ་ཡང་ཚ་སོགས་ཀྱི་འབྲེལ་བ་ཆགས་པ་ནས་རིགས་རུས་འདེད་པའི་ལུགས་སྲོལ་གསར་དུ་དར། དེ་ནས་ཕ་དེས་ཀྱང་རང་གི་ཁྱིམ་ཚང་ངམ་ཐབ་ཀ་གཅིག་ལ་འཁོར་བའི་རུས་རྒྱུད་རྣམས་ལ་བདག་སྐྱོང་དང་འགན་ཁུར་བའི་སྲོལ་བྱུང་སྟེ་དུད་ཚང་ངམ་ཐབ་ཚང་ཟེར་བའི་རུས་རྒྱུད་བཅད་བཟུང་གི་སྲོལ་ཆགས། དེ་ནི་ཡ་ཐོག་རིག་གནས་འཕེལ་རྒྱས་ཀྱི་རིམ་པ་གཉིས་པ་ཡིན། དེའང་ཐབ་ཀ་གཅིག་ལ་འཁོར་བའི་ཁྱིམ་རྒྱུད་རྣམས་ལ་ཐབ་ཚང་ངམ་ཁྱིམ་ཚང་ཟེར། དེའི་ངོ་བོ་གོང་འཕེལ་ལ་སོང་བས་རུས་རྒྱུད་ཚོ་བ་ཆགས་དགོས་པ་རེད། [2] དེ་ནི་རྡོ་ཆས་སྤྱོད་པའི་དུས་རབས་བར་མ་དང་ཐ་མ་རྣམས་ཡིན་པའང་ཤེས་དགོས། དེའི་དུས་ནས་ལྕགས་ཤིང་མཉམ་སྦྱོར་གྱི་ཅ་ལག་བཟོ་ཤེས་པ་བྱུང་། དེ་ལྟ་བུའི་ལོ་རྒྱུས་བརྒྱུད་རིམ་ཁྲོད་དུ་རིག་གནས་ཕྲན་བུ་མང་པོ་འདུས་བསགས་བྱས་ཡོད་པ་དཔེར་ན། ཞིང་རྨོ་སོ་ནམ་གྱི་ལས་རིམ་དང་དེའི་ཡོ་བྱད་དམ་ཅ་ལག་སོགས་བེད་སྤྱོད་ཤེས་པ་བྱུང་། དེ་བཞིན་དུ་ཁང་པ་རྒྱག་པ་དང་རྨ་བཅོས་བྱེད་པ། རྔོན་བདའ་དང་གོན་པ་དྲ་དྲུབ་ཀྱི་ལག་ཆ་སོགས་བཟོས་ཤེས་པ་བྱུང་བས་འཚོ་བའི་ཁྲོད་ཀྱི་རིག་གནས་རྣམས་དར་བའི་དབུ་བརྙེས། ཞེས་གོ་ལའི་ལོ་རྒྱུས་ཆེན་མོ། འཛམ་གླིང་ལོ་རྒྱུས་མདོར་བསྡུས། མིའི་རིགས་ཀྱི་ལོ་རྒྱུས་མདོར་བསྡུས་སོགས་སུ་གསལ། གཞན་ཡང་ལྷ་མཆོད་པ་དང་ཀླུ་བཀར་བ་སོགས་ལྷ་འདྲེའི་དད་པའམ་ཆོ་ག་རྣམས་དར་བ་དང་ཆབས་ཅིག་ཏུ་ཆོས་ལུགས་དང་གྲུབ་མཐའ་མི་འདྲ་བ་དུ་མ་དར་བའི་འགོ་བཟུང་། དཔེར་ན་སྟོན་པ་གཤེན་རབ་མ་བྱོན་བའི་གོང་དུ་དར་བའི་ལྷ་བོན་དང་ཀླུ་བོན། བདུད་བོན་དང་བཙན་བོན་ཟེར་བ་ལྟ་བུ་རྣམས་རེད། དེར་བརྟེན་དད་པ་དང་ལྟ་བ་མི་འདྲ་བ་དུ་མ་ཞིག་དར་ཡོད་པའང་ཚང་མས་ཤེས་གསལ་ལྟར་ལགས། [3]ཆོས་ལུགས་སམ་གྲུབ་མཐའ་དེ་རྣམས་ཀྱང་ཐོག་མར་ཁྱིམ་རྒྱུད་གཅིག་གི་དད་པ་ཡིན་པ་དེ་ཉིད་རིམ་གྱིས་འཕེལ་རྒྱས་ལ་སོང་ནས་རུས་རྒྱུད་ཚོ་བ་གཅིག་གི་དད་པ་བྱེད་སའི་ཆོས་ལུགས་དང་། དེ་ནས་རིམ་བཞིན་མི་རིགས་གཅིག་གི་དད་པ། རྒྱལ་ཁབ་གཅིག་གི་དད་པ་ནས་འཛམ་གླིང་ཡོངས་ཀྱི་དད་པར་ཆགས་དགོས་པ་དེ་ལྟ་བུ་ལགས། དེ་ལས་ལ་ལ་རྒྱུ་རྐྱེན་གྱི་དབང་གིས་མེད་པར་ཆགས་པ་དང་ཆོས་ལུགས་གཞན་པར་འཐིམས་པ་སོགས་བྱུང་། དེ་དག་གི་དུས་སུ་རུས་རྒྱུད་ཚོ་བ་སོ་སོས་ས་ཁོངས་དང་རུས་རྒྱུད་བཅད་བཟུང་གི་འོག་ཏུ་རང་རང་གི་དགོས་མཁོ་ལྟར་ཆབ་སྲིད་དང་དམག་དོན། (ཞེས་སྤྱི་ཚོགས་ཚན་རིག་ཁང་གིས་བརྩམས་པའི་འཛམ་གླིང་ཆོས་ལུགས་ཆེན་མོ་བཅུའི་ལོ་རྒྱུས་ཞེས་པ་ལས་གསལ། )དཔལ་འབྱོར་དང་སློབ་གསོ་རིག་གནས་སོགས་རིམ་གྱིས་དར། [4] དེ་ནི་ལོ་རྒྱུས་སྟེང་རུས་རྒྱུད་ཚོ་བ་ཉིད་བྲན་གཡོག་ཚོ་བར་བརྒྱུད་པའི་དུས་རིམ་ཙམ་ཡིན་པར་ཤེས་དགོས། དེའང་ལོ་རྒྱུས་མཁན་པོ་རྣམས་ཀྱིས་བཤད་པ་ལྟར་ན། རུས་རྒྱུད་ཚོ་བའི་ཚོ་དཔོན་རྣམས་ཕལ་ཆེར་བསྐོས་པའི་རྒྱལ་པོ་ཡིན་པས་རུས་རྒྱུད་ཀྱིས་དབང་ཆ་བཟུང་བའི་སྲོལ་མེད། དཔེར་ན་བོན་ལུགས་གཤེན་ཆེན་ཀླུ་དགས་གཏེར་ནས་དྲངས་བའི་སྲིད་པའི་མཛོད་ཕུགས་དང་ཆོས་ལུགས་ཀྱི་མངོན་པ་མཛོད་སོགས་ནས་བཤད་པའི་མང་བཀུར་རྒྱལ་པོ[5]་ཞེས་པ་ལྟ་བུ་རྣམས་རེད། འོན་ཀྱང་རྗེས་སུ་སྤྱི་ཚོགས་འཕེལ་རིམ་ནང་དུ་རྒྱལ་པོ་དེ་དག་ཀྱང་ལྷ་ལྟར་དད་པ་བྱེད་སའི་ཡུལ་དུ་གྱུར་བ་དང་མཉམ་དུ་རུས་རྒྱུད་ཀྱིས་དབང་ཆ་བཟུང་བའི་སྲོལ་དར།[6] དུས་དེ་ནས་བཟུང་ཆོས་སྲིད་རིག་དཔལ་གྱི་དབང་ཆ་མཐའ་དག་རྒྱལ་པོའི་སྲས་རྒྱུད་རྣམས་ཀྱིས་བཟུང་། རྒྱལ་སྲས་དེ་དག་གི་རྒྱབ་རྟེན་ཆོས་ལུགས་པ་དང་ཡང་ན་རྒྱལ་བློན་རིམ་པ་རྣམས་ཀྱིས་མཛད་པ་དེ་ལྟ་བུའོ། ། དེ་ནི་དུས་རབས་ཧ་ཅང་གསར་པ་ཞིག་ལ་སླེབས་པའི་བར་ཡིན་པར་མ་ཟད་རུས་རྒྱུད་ཚོ་བ་ཉིད་བྲན་གཡོག་ཚོ་བར་བརྒྱུད་པའི་དུས་ཙམ་ཡིན་པར་ཤེས་དགོས། [7]
དེས་ན་ང་ཚོའི་བོད་ལ་མཚོན་ན།གཉའ་ཁྲིའི་སྔོན་ལ་གནོད་སྦྱིན་ནག་པོ་དང་། བདུད། སྲིན་པོ། ཀླུ། མ་སངས་གཉན།རྒྱལ་ཕྲན་བཅུ་གཉིས་སོགས་མངའ་མཛད་ཆེན་པོ་དྲུག་གིས་དབང་བསྒྱུར་བར་བཤད། [8]བོད་རྒྱལ་ཕྲན་བཅུ་གཉིས་ཀྱི་དུས་ནས་རུས་རྒྱུད་ཚོ་བ་མང་པོ་ཆགས་པའི་མི་རིགས་སམ་རྒྱལ་ཁབ་ཅིག་ཡིན་པར་མ་ཟད། དེ་རྣམ་པས་མི་ལོ་སྟོང་ཕྲག་ཁ་ཤས་རིང་དབང་བསྒྱུར་ཡོད་པ་དཔེར་ན་བོན་གྱི་ལོ་རྒྱུས་རྣམས་སུ། སྟོན་པ་གཤེན་རབ་མི་བོ་བོད་དུ་ཕེབས་སྐབས་བོད་རྒྱལ་ཕྲན་བཅུ་གཉིས་ལས་ཀོང་རྗེ་དཀར་པོའི་སྐབས་ཞེས་གསལ་བོ་བཤད་ཡོད་པ་དེ་ལྟར་ན་རྒྱལ་ཕྲན་བཅུ་གཉིས་ལའང་རྒྱལ་ཕྲན་སིལ་མ་བཅུ་གཉིས་ནས་ཉེར་ལྔ་དང་བཞི་བཅུ་སོགས་སྔ་ཕྱི་རིམ་གྱིས་འཕེལ་རྒྱས་སོང་བར་དུས་ཡུན་རིང་ཙམ་འགོར་དགོས་པར་ཤུགས་ལས་གསལ། བོན་གྱི་ལོ་རྒྱུས་རྣམས་སུ་བཤད་པའི་བོན་ཤེས་པ་ཅན་བཅུ་གཉིས་ཞེས་པ་རྣམས་ཀྱང་དེ་དུས་ནས་དར་ཡོད། བོད་ཀྱི་རྒྱལ་པོ་ཐོག་མ་གཉའ་ཁྲི་བཙན་པོས་བོན་ཤེས་པ་ཅན་བཅུ་གཉིས་ཀྱི་ཤེས་རིག་དང་རྒྱབ་སྐྱོར་སོགས་ལ་བརྟེན་ནས་བོད་བཙན་པོའི་སྲིད་དབང་གསར་དུ་འཛུགས་ཐུབ་པ་བྱུང་།[9] སྐབས་དེར་བོད་ཅེས་པ་དེ་ནི་ཡུལ་ཡར་ལུང་ཕྱོགས་ཀྱི་ཡུལ་གྲུ་ཉི་ཚེ་བ་དྲུག་ལ་ངོས་བཟུང་ཡོད་པས། བོད་ཅེས་པའི་ཐ་སྙད་དེའང་ཆུང་བ་ནས་ཆེན་པོར་ཆགས་པ་ཞིག་ཡིན་པར་ཤེས་སླ། ཤེས་པ་ཅན་བཅུ་གཉིས་ཞེས་པ་ནི་བོད་རྒྱལ་ཕྲན་བཅུ་གཉིས་ཀྱིས་མངའ་ཁོངས་བཅད་བཟུང་ནང་དུ་དར་བའི་རིག་གནས་ཚན་པ་བཅུ་གཉིས་ལ་མཁས་པའི་མཁས་པ་ལ་ཟེར་ཏེ། ཁོང་ཚོ་ནི་རིག་གནས་དེར་སྤྱོད་པའི་བོན་ཤེས་པ་ཅན་བཅུ་གཉིས་སམ་སློབ་དཔོན་ཆེན་པོ་བཅུ་གཉིས་ཡིན་པར་ཤེས་དགོས།[10] དེས་ན་བོན་གྱི་དཔེ་རྙིང་བྱམས་མ་སྐྱོན་གྱི་འཇིགས་སྐྱོབ་མ་སོགས་ལས་བཤད་པ་ལྟར་ན། དེ་རྣམས་ཀྱི་རིག་གནས་ཁྱབ་ཁོངས་སུ་གསོ་བ་སྨན་གྱི་རིག་པ། རྩིས་དཀར་ནག་གི་རིག་པ། མོ་དང་པྲ་ཡི་རིག་གནས། གཏོ་དང་མདོས་སེལ་སོགས་ཀྱི་རིག་གནས། བཟོ་དང་སྒྲ་ཚད་ཀྱི་རིག་གནས། ལོ་རྒྱུས་དང་སྒྲུང་གཏམ་སོགས་གྲངས་ལས་འདས།
[1]《འཛམ་གླིང་ལོ་རྒྱུས་སྤྱི་བཤད་པ》ཤོག་ལྡེབ་༡༦་ནས་༢༠བར། ༼ཀྲུང་གོ་ཧ་ཆོའོ་དཔེ་སྐྲུན་ཁང་ན་སྤྱི་ལོ་༢༠༡༢ལོ་ཟླ་༤པར་བསྐྲུན། ༽མི་རྒྱུད་བྱུང་བ་ནས་དུས་རབས་༢༡པའི་བར་གྱི་འཛམ་གླིང་ལོ་རྒྱུས་སྤྱི་བཤད་པ།
《འཛམ་གླིང་ལོ་རྒྱུས་མདོར་བསྡུས།》ཤོག་ལྷེ༣༤པ།སྤྱི་ལོ་ཀྲུང་དབྱིང་སྐད་བསྒྱུར་དཔེ་སྐྲུན་ཁང་གིས་༢༠༡༣ལོ་ཟླ་༥པར་བསྐྲུན།ཝེ་ཨེར་སིས་བརྩམས། སིན་ཕྷ་ལིས་བསྒྱུར།
[2]《འཛམ་གླིང་ལོ་རྒྱུས་སྤྱི་བཤད་པ》ཤོག་ལྡེབ་༡༢བར། ༼ཀྲུང་གོ་ཧ་ཆོའོ་དཔེ་སྐྲུན་ཁང་ན་སྤྱི་ལོ་༢༠༡༢ལོ་ཟླ་༤པར་བསྐྲུན། ༽མི་རྒྱུད་བྱུང་བ་ནས་དུས་རབས་༢༡པའི་བར་གྱི་འཛམ་གླིང་ལོ་རྒྱུས་སྤྱི་བཤད་པ།
[3]《སྲིད་པའི་མཛོད་ཕུགས།》མཛོད་གནས་དང་པོ།ཤོག་ལྷེ་༢ནས་༩བར། 《གངས་ཏི་སེའི་བོན་གཞུང་རིག་མཛོད།》དེབ་བཅུ་གཉིས་པ། སྤྱི་ལོ་༢༠༡༠ལོ་ཟླ་༩་པའི་ནང་པར་དུ་བསྐྲུན།
[4]《ཅི་ཞིག་ལ་ཆོས་ལུགས་རིག་པ་ཟེར།》ཤོག་ལྷེ་༤༣པ་དང་༤༨པ་༥༨པ་སོགས་སུ་གསལ།པེ་ཅིན་སློབ་ཆེན་དཔེ་སྐྲུན་ཁང་གིས་༢༠༠༢ལོར་བསྐྲུན།
[5]《བཀའ་ཆེམས་བཀའ་ཁོལ་མ།》ཤོག་ལྷེ་༦༤པ།མཚོ་སྔོན་མི་རིགས་དཔེ་སྐྲུན་ཁང་གིས་༡༩༩༨ལོར།
《ལེགས་བཤད་རིན་པོ་ཆེའི་མཛོད།》ཤོག་ལྷེ་༨པ།པེ་ཅིན་མི་རིགས་དཔེ་སྐྲུན་ཁང་གིས་༡༩༨༢པ་ལ་བསྐྲུན།
[6]མཆན་འགྲེལ།ལྷའི་དབང་ཆ་དང་རྒྱལ་པོའི་དབང་གཉིས་ཀ་མི་གཅིག་གིས་འཛིན་པའི་སྲོལ་དར་བ་དང་།རྒྱལ་ཁབ་རང་བཞིན་ལྡན་པ་དང་ཤེས་རིག་ལྡན་པའི་ཆོས་ལུགས་དར་བའི་དབུ་བརྙེས།ཞེས་《ཅི་ཞིག་ལ་ཆོས་ལུགས་རིག་པ་ཟེར།》ཤོག་ལྷེ་༢༧པ་ན་གསལ།
[7] 《འཛམ་གླིང་ལོ་རྒྱུས་སྤྱི་བཤད་པ》ཤོག་ལྡེབ་༣༥བར། ༼ཀྲུང་གོ་ཧ་ཆོའོ་དཔེ་སྐྲུན་ཁང་ན་སྤྱི་ལོ་༢༠༡༢ལོ་ཟླ་༤པར་བསྐྲུན། ༽མི་རྒྱུད་བྱུང་བ་ནས་དུས་རབས་༢༡པའི་བར་གྱི་འཛམ་གླིང་ལོ་རྒྱུས་སྤྱི་བཤད་པ།
[8]《གླེང་གཞི་བསྟན་པའི་འབྱུང་ཁུངས།》གངས་ཏི་སེའི་བོན་གཞུང་རིག་མཛོད་དེབ་དང་པོ་ཤོག་ལྷེ་༣༧༤པ།པེ་ཅིན་མི་རིགས་དཔེ་སྐྲུན་ཁང་གིས།
《རྒྱལ་པོ་བཀའ་ཡི་ཐང་ཡིག》ཤོག་ལྷེ་༡༡༢པ།སྤྱི་ལོ་༡༩༨༦ལོ་ཟླ་༡༢པ་ལ་པེ་ཅིན་མི་རིགས་དཔེ་སྐྲུན་ཁང་ནས།
[9]《བྱམས་མ་སྐྱོན་གྱི་འཇིགས་སྐྱོབ་མ།》བོན་གྱི་བཀའ་འགྱུར་པོད་༤༤པ་ཤོག་ལྷེ་༢༤༡།ཀན་སུའུ་མི་རིགས་དཔེ་སྐྲུན་ཁང་གིས།
[10]《བཀའ་ཆེམས་ཀ་ཁོལ་མ།》ཤོག་ལྷེ་༨༡པ།ཀན་སུའུ་མི་རིགས་དཔེ་སྐྲུན་ཁང་གིས་སྤྱི་ལོ་༡༩༩༨ལོར་བསྐྲུན།


text:
ནད་པ་ཞིག་ལ་སྒོར་འབུམ་ ༢ ལྷག་གི་རོགས་རམ་བྱས་ཏེ་ནད་ལས་གྲོལ་བ།
སྡེ་དགེ་འཇོ་མདའ་ནས་ཡིན་པའི་ནད་པ་ཚེ་རིང་ལྷ་མོ་ལགས་ལ་ཧིན་སྒོར་འབུམ་གཉིས་ལྷག་གིས་རོགས་རམ་བྱས་ཏེ་ཁོང་མོ་དྲག་སྐྱེད་བྱུང་ཡོད།
རྒྱ་གར་དྷ་རམ་ས་ལའི་ཉེ་འཁྲིས་ནོར་གླིང་དུ་གནས་སྡོད་སྡེ་དགེ་འཇོ་མདའ་སྤོ་ལུ་ནས་ཡིན་པའི་ཚེ་རིང་ལྷ་མོ་ལགས་ལ་ལོ་ན་གཅིག་ཙམ་ལ་སོན་པའི་ཕྲུ་གུ་གཅིག་ཡོད་པ་དང་། ཁོ་མོའི་ཁྱོ་ག་བོད་དུ་ཕྱིན་ཏེ་གཏན་ནས་ཕྱིར་ལོག་མེད་པའི་ཁར། ཁོང་མོ་ཡུན་རིང་ནད་ཀྱིས་མནར་བ་མ་ཟད། ཁོག་པའི་ནང་ཤ་སྐྲན་ཆགས་ཏེ་ཛ་དྲག་གཤག་བཅོས་བྱེད་དགོས་ཁེལ་བ་སོགས་མ་བུ་གཉིས་ཀྱི་འཚོ་བའི་ཆ་རྐྱེན་ཞན་པའི་ཐོག སྨན་ཁང་གིས་ཁོང་མོར་སྨན་བཅོས་བྱེད་པར་ཧིན་སྒོར་ཁྲི་ ༧ ལྷག་གཏོང་དགོས་ཚུལ་བརྗོད་དེ། སྐྱབས་མེད་མགོན་མེད་དུ་གྱུར་བའི་མ་བུ་གཉིས་འུ་ཐུག་ཐབས་ཟད་ཀྱི་གནས་སུ་གྱར་ཡོད་སྟབས། འདི་ལོའི་ཕྱི་ཟླ་ ༥ ཚེས་ ༣ ཉིན་སྡེ་དགེ་རྒྱལ་ཡོངས་ལྷན་ཚོགས་དབུས་སྤྱི་ཁྱབ་རྒྱུན་ལས་ཁང་གིས། རྒྱལ་ཁབ་ཁག་གི་ནང་ཡོད་པའི་ས་གནས་རྒྱུན་ལས་རྣམས་བརྒྱུད་དེ་རོགས་རམ་གང་ལེགས་གནང་སྐྱོང་ཡོང་བའི་རེ་སྐུལ་ཞུས་པ་ལྟར། སུད་སི་ས་གནས་གྱིས་གཙོས་རྡ་ས་ས་གནས་ཀྱི་ཕ་ཡུལ་གཅིག་པ་མང་པོ་ཞིག་གིས་་གཞན་ཕན་ལྷག་བསམ་གྱི་ཕྱག་ཟུང་བརྐྱངས་ཏེ། ཁྱོན་བསྡོམས་ཧིན་སྒོར་འབུམ་གཉིས་དང་ཁྲི་གཉིས། གཅིག་སྟོང་དྲུག་བརྒྱ་དགུ་བཅུ་གོ་ལྔ་(༢.༢༡.༦༩༥)ཡི་རོགས་དངུལ་གནང་ཡོད་པ་དང་། འདི་ལོའི་ཕྱི་ཟླ་ ༥ ཚེས་ ༡༥ ཙམ་ལ་ནད་པ་ཚེ་རིང་ལྷ་མོའི་ལག་ཏུ་དངུལ་རྣམས་ཚང་འབྱོར་བྱུང་ཡོད་སྟབས། ད་ལྟ་ཁོང་མོ་དྲག་སྐྱེད་བྱུང་སྟེ་མ་བུ་གཉིས་རེ་ཞིག་དཀའ་སྡུག་གི་ཁྲོད་ནས་བསྐྱབས་ཐུབ་པ་བྱུང་ཡོད།
རོགས་དངུལ་རྣམས་ཚང་འབྱོར་བྱུང་རྗེས། ཚེ་རིང་ལྷ་མོ་ལགས་ཀྱིས་བཀའ་དྲིན་ཆེ་ཞུའི་འབྱོར་འཛིན་ཞིག་དབུས་སྤྱི་ཁྱབ་རྒྱུན་ལས་ཁང་དུ་ཕུལ་བའི་ནང་། བཀུར་འོས་སྡེ་དགེ་རྒྱལ་ཡོངས་ལྷན་ཚོགས་དབུས་སྤྱི་ཁྱབ་རྒྱུན་ལས་ཁང་བརྒྱུད་ནས་གུས་མོར་ཁྱོན་བསྡོམས་ཧིན་སྒོར་ ༢༢༡༦༩༥ རོགས་རམ་གནང་སོན་བྱུང་བར་སྙིང་ཐག་པ་ནས་བཀའ་དྲིན་ཆེ་ཞུ་ཞུ། ཞེས་བརྗོད་འདུག


text:
གཏམ་གྱི་གླེང་སློང་བ། ད་ནི་ཕྱི་དྲན་ལྟ་བུའི་ལོ་གསར་དེའང་ཚར་སོང་བས་ཡུལ་འདིའི་སྲོག་ཆགས་ཀུན་ཀྱང་སྔར་བཞིན་སོས་དལ་ངང་འཇམ་ཅག་གེར་གནས་འདུག མ་འོངས་པ་… ཞིབ་ཏུ་ཀློག →
དྲི་བ། སྤྱིར་(yoga)ཡོ་ག་ལ་ཚད་འདྲ་མིན་མང་པོ་ཡོད་ས་རེད། ཁྱེད་རང་གིས་(yoga)ཡོ་ག་ཟེར་དུས་གང་འདྲ་ཞིག་ལ་ངོས་འཛིན་གནང་གིན་ཡོད་དམ། ལན། ཚེ་རིང་དབྱངས་… ཞིབ་ཏུ་ཀློག →
当珊文.铃木(SevernCullis-Suzuki)ནི་འཛམ་གླིང་ན་གཞོན་ཁོར་ཡུག་སྲུང་སྐྱོབ་ཀྱི་དཔའ་བོ་ཞིག་རེད་ལ་སྐབས་དེ་དུས་འཛམ་གླིང་ཐོག་གི་གཏམ་བཤད་གནང་མཁན་ལོ་ན་ཆུང་ཤ… ཞིབ་ཏུ་ཀློག →
ན་གཞོན་རྩོམ་པ་པོ་སྒོ་ཡོན་གྱིས་ཕ་ཡུལ་གྱི་ཡི་གེ་པ་ཞེས་པའི་འཕྲིན་ཚོམས་སུ་བཤད་པའི་གཏམ་བཤད་སྒྲ་བཤུས། སྤྱིར་ཡི་གེ་པ་ཟེར་བར་སྒྲ་ཡངས་དོག་གཉིས་ཡོད་ཀྱ… ཞིབ་ཏུ་ཀློག →
རྒྱ་གར་རིག་བྱེད་ཀྱི་ལམ་སྲོལ་ནི། ལོ་ཉི་ཤུ་རྩ་ལྔའི་བར་ཤེས་ཡོན་སློབ་སྦྱོང་བྱ་རྒྱུ། དེ་ནས་ལོ་ཉི་ཤུ་རྩ་ལྔར་ཁྱིམ་སོ་འཛིན་རྒྱུ། དེ་རྗེས་ལོ་ཉི་ཤུ་རྩ… ཞིབ་ཏུ་ཀློག →
ང་ལ་མཚོན་ན་གེ་སར་གྱི་སྒྲུང་ལ་ཞིབ་འཇུག་བྱེད་མཁན་ཞིག་མིན། ཡིན་ན་ཡང་། སྐྱེ་བ་སྔ་ཕྱིའི་སྐོར་ལ་ཞིབ་འཇུག་བྱེད་མཁན་ཞིག་ཡིན། ལོ་ངོ་ལྔ་བཅུ་ལྷག… ཞིབ་ཏུ་ཀློག →
ཡོངས་དགེ་མི་འགྱུར་རིན་པོ་ཆེ་མཆོག་གི་ལོ་རྒྱུས་སྙིང་བསྡུས། ༡༩༧༥ལོར་བལ་ཡུལ་དུ་སྐུ་འཁྲུངས། ཆུང་དུས་སྒོམ་གྱི་སྐོར་ལ་དམིགས་བསལ་སྤྲོ་སྣང་ཡོད་པ་མ་ཟད… ཞིབ་ཏུ་ཀློག →
བཀྲ་ཤིས་བདེ་ལེགས། ང་ལས་རིམ་གཙོ་སྐྱོང་ཞུ་མཁན་བསྟན་འཛིན་བདེ་སྐྱིད་ཡིན། དེ་རིང་གི་ལས་རིམ་ནང་བསྟན་འཛིན་ཨོ་རྒྱན་ནམ་མ་རི་ཀོ་ཕེབས་ཡོད། མ་རི་ཀོ་ཐོག་… ཞིབ་ཏུ་ཀློག →
ཉིན་ཤས་སྔོན། པོད་ཕྲན་ཐོག་བརྙན་ཐུང་ཞིག་ཁྱབ་སྤེལ་ཆེན་པོ་བྱུང་འདུག དེ་ནི་ཟ་ཁང་དུ་ཟ་མ་བཟའ་བར་འགྲོ་མི་དགོས་པར་རང་ཁྱིམ་དུ་སྐྱེལ་མཁན་གྱི་སྐྱེས་པ་ཞ… ཞིབ་ཏུ་ཀློག →
དྲི་བ། ཝ་ར་གློག་བརྙན་གྱི་ནང་དོན་གཙོ་བོ་གང་ཡིན་པ་དང་གློག་བརྙན་དེ་བཟོ་སྐྲུན་གནང་དགོས་པའི་དམིགས་ཡུལ་གང་ཡིན་ནམ། ལན། མཁྱེན་བརྩེ་རིན་པོ་ཆེ། དམིགས་… ཞིབ་ཏུ་ཀློག →
ཡིག་སྒྱུར་བ། ཁང་གསར་བུ་མོ། དེ་སྔོན་རྒྱ་ནག་གི་དཔྱད་བརྗོད་པ་གྲགས་ཅན་མཱ་ཡུན་གྱིས་ལོ་བཅུའི་རྗེས་སུ་མཆིན་པའི་སྐྲན་ནད་དང་། གློ་བའི་སྐྲན་ནད། ཕོ་སྐྲ… ཞིབ་ཏུ་ཀློག →
ལོ་ངོ་བཅུ་ལྷག་ཙམ་རིང་དུ་འཛམ་གླིང་གྲགས་ཅན་ཕྱུག་བདག་ཨང་དང་པོའི་མཚན་སྙན་ཐོབ་མཁན། མ་ཟད། ཕུལ་དུ་བྱུང་བའི་སྐྱེས་ཐོབ་ཤེས་རབ་ཀྱི་ནུས་པ་ལྡན་ཞིང་དངུལ་… ཞིབ་ཏུ་ཀློག →
ཡིག་བསྒྱུར་པ། རྩི་ལྗང་ལོ། ངས་ང་རང་གི་ལས་འགན་དེ་ཕྱི་ཟླ་4 ཚེས་14 ནས་འགན་ཁུར་མཚམས་བཞག་ཟིན་པ་ཡིན། གང་ཡིན་ཟེར་ན། ལོ་བཞིའི་ཡར་སྔོན་ནས་ད་ལྟའི་བར། ང… ཞིབ་ཏུ་ཀློག →
སྤྱི་ཡོངས་ནས་གནད་འགག་འདི་རྙོག་འཛིང་རང་བཞིན་ཅན་ཞིག་རེད། ཡིན་ནའང་ཚན་རིག་པ་ཚོས་གསལ་པོར་རྟོགས་ཡོད་པ་ཞིག་ནི་ད་ལྟའི་གནས་སྐབས་སུ་ཟླ་བའི་སྒང་དུ་ཆུ་ད… ཞིབ་ཏུ་ཀློག →
དེ་རིང་འདི་ནས་དོན་དག་གཉིས་ངོ་སྤྲོད་བྱ་རྒྱུ་ཡིན། དང་པོ་དེ་ང་རང་ཚོ་ཚང་མས་འདང་རྒྱག་དགོས་རེད། གང་ཞིག་འདང་རྒྱག་དགོས་རེད་ཟེར་ན། ཁ་རོག་རྒྱང་ནས་འགྲོ… ཞིབ་ཏུ་ཀློག →
གཏམ་བཤད་པ། ཆབ་བྲག་ཕོ་ཉ། ཡིག་འགོད་པ། ལོ་མ་སེར་པོ།(གླིང་ཚང་།) སྙན་ངག་པའི་ལམ་ཡིག་ཟེར་བའི་བརྗོད་གཞིའི་སྟེང་ནས་སྐད་ཆ་ཁ་ཤས་བཤད་རྒྱུ་བྱས… ཞིབ་ཏུ་ཀློག →
དེང་སྐབས་མི་མང་པོ་ཞིག་གིས་སྤྱི་ཚོགས་གང་རུང་ཞིག་གི་གནས་བབས་གླེང་སྐབས་རང་ཉིད་སྤྱི་ཚོགས་དེར་རྒྱུས་མངའ་ཡོད་ཁུལ་གྱིས་སྤྱི་ཚོགས་དེའི་དགེ་སྐྱོན་ཙག་… ཞིབ་ཏུ་ཀློག →
དེང་སྐབས་ཆེ་སར་གྲོང་ཁྱེར་དང་ཆུང་ས་རི་ཁུད་ཡན་ཆད་ནས་ཕོ་མོ་འདྲ་མཉམ་ཟེར་བའི་མིང་བརྡ་འདི་འུར་མཁན་ཤིན་ཏུ་མང་། ཐ་ན་འཇིག་རྟེན་ལ་བློ་ཁ་ལོག་ཡིན་མོལ་མཁ… ཞིབ་ཏུ་ཀློག →
ཀརྨ་པའི་བཀའ་སློབ། _གླིང་ཚང་ལོ་མ་སེར་པོས་ཡི་གེར་ཕབས། བོད་ཀྱི་ནང་པ་སངས་རྒྱས་པའི་བསྟན་པ་འདི་གཞི་རྩའི་ཆ་ནས་རྒྱ་གར་ནས་ཆོས་ལུགས་མི་འདྲ་བ་སོ་སོར་བྱ… ཞིབ་ཏུ་ཀློག →
འཕྲིན་ཕྲན་འདི་ང་ཚོའི་སྤྱི་ཚོགས་ནང་ས་ཁྱབ་རྡོ་ཁྱབ་ཏུ་གྱུར་རྗེས་ད་སྐབས་ཤེས་ཡོན་ཡོད་མེད་སྣ་ཚོགས་ཀྱིས་འུར་ཟིང་དང་ལད་ཟློས་ཀྱི་ཁྲོད་ནས་སྤྱི་སྒེར་གང… ཞིབ་ཏུ་ཀློག →
དཀའ་སྡུག་སྣ་མང་གིས་གྲུབ་པའི་རོང་འབྲོག་མང་ཚོགས། སྤྱི་ཚོགས་ཀྱི་འཚོ་བ་ལ་བློ་ཡུལ་ལས་འགོངས་པའི་རྙོག་འཛིང་ཁྱད་མཚར་རེས་གྲུབ་ཡོད་པས་རྙོག་འཛིང་དེ་དག་… ཞིབ་ཏུ་ཀློག →
© 2018 བཙན་པོ་དྲ་བ། — WordPress སྤྱད་ནས་བཟོས། — 青ICP备17000686号
— དཔེ་སྒྲོམ་རྩོམ་པ་པོ། Anders Noren — ཀླད། ↑


text:
ཝ་སེར།
མདོ་དབུས་མཐོ་སྒང་དུ་གནས་པའི་བོད་ཝ་ཡི་ངོ་སྤྲོད་རགས་ཙམ།
བོད་ཀྱི་མི་མང་པོ་ཞིག་ལ་མཚོན་ན་ཝ་ཞེས་པ་ལ་རིགས་གཅིག་ལས་མེད་པ་དང་ཡང ་ན་རིགས་གཅིག་ལས་མཐོང་མྱོང་མེད། འོན་ཀྱང་ཕྱི་རྒྱལ་གྱི་རིག་གཅིག་མཁས་པའི་ བཤས་སྲོལ་ཡིན་ན་བོད་ཀྱི་ཝ་ལ་༼Vulpes ferrilata༽ཞེས་འབོད་སྲོད་ཡོད། དེའི་རྒྱུན་མཚན་ནི་བོད་ཀྱི་བྱེས་མའི་ཝ་མོ་ཞེས་འབོད་གྱིན་ཡོད། བོད་ཀྱི་ཝ་ནི་སའི་མཐོ་ཚད་རྒྱ་མཚོ་ལས་སྨིས་༣༠༠༠ ནས་༥༣༠༠ཙམ་ཀྱི་མདོ་དབུས་ མཐོ་སྒང་དང་། བལ་ཡུལ། རྒྱ་གར་སོགས་ཀྱི་ས་སྒང་དུ་གནས་སྡོད་བྱེད་ཀྱིན་ཡོད། བོད་ཀྱི་རིག་གཞུང་དང་སྤྱི་ཚོགས་ལ་གཞིགས་ནས་བཤད་ན་ཝ་ཞེས་པའི་སྲོགས་ཆགས་ འདི་ནི་གནའ་སྔ་མོ་ནས་བོད་མི་རིགས་ཀྱི་འཚོ་བའི་ནང་མེད་སུ་མི་རུང་བའི་འཚོ་བའི་ ཆ་ཤས་ཞིག་ཡིན། ནུབ་ཕྱོགས་པའི་ལྟ་བ་ནས་བཤད་ན་བོད་ཀྱི་ཝ་ནི་ ༡༨༤༢ལོ་དབྱིན་ཇིའི་རང་བྱུང་རིག་པ་བ་ Brian Houghton Hodgsonགྱིས་ཕྱི་ཕྱོགས་ལ་འགྲེལ་བརྗོད་བྱས་པར་གྲགས།
ཝ་ཡི་གཟུགས་པོ།[རྩོམ་སྒྲིག]
བོད་ཀྱི་ཝ་ནི་ཝ་རིགས་ཀྱི་ནང་ནས་གཟུགས་པོ་ཆུང་པའི་ཝ་རིགས་ཞིག་ཡིན་ཞིང་། སྦུ་སྟུག་པོ་ཡོད་པས་མཐོ་སྒང་གི་ རླུང་འགོག་ཐུབ་པ་ཡིན། རྔ་མ་དཀར་པོ་ཡིན་ལ་སྦུ་མདོག་སེར་སྐྱ་ཡིན། ལུས་ཀྱི་རྗིད་ཚད་ལ་སྤྱི་རྒྱ་༣ ནས་༤་ཙམ་ཡོད་ལ་ ལུས་ཀྱི་རིང་ཚད་ལ་མགོ་དང་ལུས་པོ་ལ་སྐར་མ་༥༠་ནས་༠་༧༠ཙམ་དང་། རྔ་མའི་རིང་ཚད་ལ་སྐར་ལ་༢༩་ནས་༤༠་བར་ཡོད།
སྤྱོད་པ།[རྩོམ་སྒྲིག]
ཝ་ནི་ནམ་རྒྱུན་ཆ་བྱས་ནས་མཉམ་དུ་འགྲོག་ནས་འགྲོ་ལ་བརྔོན་རྒྱག་དུས་ཡང་མཉམ་དུ་བརྔོན་གྱིན་ཡོད། སྤྱི་ཟླ་གཉིས་པའི་ ཟླ་འཇུག་དང་གསུམ་པ་ནི་ཝ་ཚང་ལ་འགྲོ་བའི་དུས་སྐབས་ཡིན་པ་དང་། ཉིན་༥༠་ནས་༦༠་ནང་ཕྲུ་གུ་གཉིས་ནས་བཞི་སྐྱེ་བ་ཡིན་ལ་ ཝ་ཕྲུག་རྣམས་ཕ་མའི་ཉམས་དུ་ཟླ་བ་བརྒྱད་ནས་བཅུ་ཙམ་ལ་མཉམ་དུ་བསྡོད་ཀྱིན་ཡོད་མོད། དེའི་རྗེས་སུ་ཕ་མ་དང་ཁ་བྲལ་ནས་ རང་ཉིན་ཀྱི་དགའ་གྲོགས་འཚོལ་བ་དང་ས་ཆ་ཞིག་ནས་རང་ཉིས་ཀྱི་ཚང་སྐྱིལ་བ་ཡིན།
ཟ་མ།[རྩོམ་སྒྲིག]
བོད་ཝ་ཡི་རྒྱུན་ཟས་ནི་ཨབ་ར་སྟེ་ཨ་བྲ་ཡིན་ལ་ཟས་ཀྱི་བརྒྱ་ཆ་༩༥་ཨ་བྲ་ཟ་ཡིན་ཡོད་ལ་བརྒྱ་ཆ་༢་ནས་༣་ལ་གཙོད་ཟ་ཡིན་ཡོད། ལུག་གུ་དང་། གཞན་འབུ་སྲིན་དང་། སྒྲོ། རྩི་ཤིང་སོགས་ཟ་བ་ཡིན། ཉེ་ཆར་ཞིབ་འཇུག་བྱས་སྙན་ཞུ་ཞིག་གི་ནང་དུ་ཝ་ཡིས་སྲམ་དང་། གླ། རྩམ་པ་སྒ་རལ། སྒོ་ཕྱུགས་ཡང་ཟ་བར་བཤད།


text:
༄༅།། མིང་དང་ཆིང་རྒྱལ་རབས་སྐབས་ཀྱི་བླ་བྲང་གི་ཐམ་ག
བླ་བྲང་ནི་བླ་མ་ཆེ་ཁག་གི་བཞུགས་གནས་ཡིན་པ་མ་ཟད། ཁོང་ཚོ་སྒེར་གྱི་རྒྱུ་ནོར་དོ་དམ་བྱེད་པའི་ལས་ཁུངས་ལྟ་བུའང་ཡིན། བོད་ལྗོངས་སུ་རྒྱལ་བ་པཎ་ཆེན་ཕུད་པའི་བླ་མ་ཆེན་པོ་དང་། དགོན་པ་ཆེ་ཁག་གི་ཚོགས་ཆེན་ཞལ་ངོ་དང་། མཁན་པོ། གྲྭ་ཚང་གི་བླ་མ་སོགས་ཚང་མ་ལ་རང་རང་གི་བླ་བྲང་ཡོད། བླ་བྲང་གི་ཆེ་ཆུང་ཡང་བླ་མའི་མཚན་ཐོབ་ཀྱི་མཐོ་དམའ་ལྟར་མི་འདྲ་ཞིང་། རྒྱུ་ནོར་དང་ཡོང་འབབ་སོགས་ཀྱང་མི་འདྲ་མོད། ཚང་མ་བླ་མའི་བཀའ་མངགས་བཞིན་ཆེད་མངགས་མི་སྣས་དོ་དམ་བྱེད་ཅིང་།དགོན་པའི་རྒྱུ་ནོར་ལས་ལོགས་སུ་ཡོད། བླ་བྲང་གིས་གཞན་དང་འབྲེལ་འདྲིས་བྱེད་སྐབས་གན་རྒྱ་དང་ཡིག་ཆ།ཡང་ན་འགྲོ་འོང་གི་རྩིས་ཁྲ། ཞིབ་ཐོ་སོགས་གང་ཡིན་རུང་བླ་བྲང་གི་ཐམ་ག་རྒྱག་དགོས།ཐམ་ག་འདི་རིགས་བཏབ་པའི་གྲངས་ནི་ཀྲུང་དབྱང་གི་སྲིད་གཞུང་རིམ་པས་གནང་བའི་གཞུང་ཐམ་བཏབ་པ་ལས་ལྡབ་འགྱུར་གྱིས་མང་།
བླ་བྲང་བཙུགས་པ་དང་དེའི་བྱེད་ནུས།
བླ་བྲང་བོད་ལ་ཐོག་མར་བྱུང་བའི་དུས་ནི་སྤྱི་ལོ་དུས་རབས་བཅུ་གསུམ་པ་རུ་ངོས་བཟུང་ཆོག་ཅིང་དང་པོ་ནི་ས་སྐྱ་བར་བྱུང་པ་ཡིན། སྤྱི་ལོ1265ལོར་འགྲོ་མགོན་འཕགས་པ་གོང་མའི་བཀའ་བཞིན་བོད་དུ་ལོག་རྗེས། ས་སྐྱའི་ཁྲི་བཟུང་ཞིང་། ཆོས་རྒྱལ་གྱི་མཚན་བཞེས་ནས་བོད་ཀྱི་ཆོས་སྲིད་བསྐྱངས། ཁོང་གིས་བོད་ཀྱི་དཔོན་གནས་རིམ་པ་བསྐྱར་དུ་བསྒྲིགས་ཤིང་། ས་སྐྱའི་དཔོན་ཆེན་བསྐོ་བའི་སྲོལ་ཕྱེ། དཔོན་ཆེན་གྱི་འོག་ཏུ་དཔོན་གནས་རིམ་པ་བཅུ་གསུམ་བསྐོས་པ་དང་། དེ་ལ་མིའི་དབང་བོ་ཞིག་ལ་ཡོད་འོས་པའི་འཁོར་བཅུ་གསུམ་ཞེས་འབོད། ཕྱིས་སུ་ས་སྐྱ་གོང་མ་ཀུན་དགའ་བཟང་བོ་ཡིས་རིན་ཆེན་སྒང་བླ་བྲང་དང་། ལྷ་ཁང་བླ་བྲང་གཉིས་བཙུགས་པ་དང་། འདི་ནི་བླ་བྲང་བྱུང་བའི་ཐོག་མ་ཡིན། ལམ་ལུགས་འདི་ཕྱིས་སུ་བོད་བརྒྱུད་ནང་བསྟན་གྱི་གྲུབ་མཐའ་གཞན་པས་ཀྱང་དཔེ་རུ་བལྟས་ཡོད་ཅིང་། རྒྱལ་དབང་ལྔ་བའི་སྐབས་སུ་དར་རྒྱས་བཏང་ནས། བོད་སྡེ་བ་གཞུང་དང་དགེ་ལུགས་པའི་སྡེ་རུ་བེད་སྤྱོད་མང་པོ་བཏང་། བླ་བྲང་མང་ཤོས་ནི་བླ་མ་རང་ཁོངས་ཀྱི་དགོན་སྡེ་སོགས་སུ་བཙུགས་ཡོད་ཅིང་། ལྷག་པར་དུ་བླ་མ་ཆེ་ཤོས་སྟེ་དཔེར་ན་དགེ་ལུགས་པའི་བླ་མ་ཆེན་པོ་རྭ་སྒྲེང་ཧོ་ཐོག་ཐུ་དང་སྟག་བྲག་རིན་པོ་ཆེ། ཚེ་སྨོན་གླིང་། དེ་མོ་ཧོ་ཐོག་ཐུ།ཀུན་བདེ་གླིང་སོགས་ལ་རང་ཁོངས་དགོན་སྡེ་རུ་བླ་བྲང་ཡོད་པ་མ་ཟད། ལྷ་ས་རུའང་བླ་བྲང་ཡོད། དེའང་ཁོང་ཅག་གིས་སྔར་བོད་ཀྱི་རྒྱལ་ཚབ་ཀྱི་ཐུགས་འགན་བཞེས་མྱོང་བ་དང་འབྲེལ་བ་ངེས་ཅན་ཡོད། བླ་བྲང་གི་དཔལ་འབྱོར་འགྲོ་འོང་ནི་རང་ཚུགས་ཡིན་ཞིང་དགོན་པ་ལ་མི་དབང་། དེ་དག་ལ་རང་གི་ཆོས་གཞིས་དང་། མི་རྩ། གཞིས་འབྲོག་སོགས་རྒྱུ་ནོར་གཏན་འཇགས་ཡོད་པ་མ་ཟད། གུས་རྫས་དང་འབུལ་རྟེན་ཕོན་ཆེན་པོ་ཡོད་པ་རྣམས། བླ་མ་རང་ཉིད་ཞལ་བཞུགས་དུས་བླ་མ་སྒེར་གྱི་རྒྱུ་ནོར་ཡིན་མོད། སྐུ་གཤེགས་རྗེས་ཁོང་གི་ནང་མིར་དབང་བ་མ་ཡིན་པར་སྐུ་ཕྲེང་རྗེས་མ་ལ་འཇོག་དགོས། འདི་ནི་དགེ་ལུགས་པའི་བླ་རབས་སྐུ་ཕྲེང་དང་མཐུན་པར་གསར་དུ་བཏོད་པའི་ནོར་སྐལ་རྒྱུད་འཛིན་གྱི་ཐབས་ཤིག་ཡིན། ས་སྐྱ་བ་ནི་མི་རྒྱུད་དུ་བདག་པའི་ལམ་སྲོལ་ཡིན་པས། ནོར་སྐལ་ཁྱིམ་རྒྱུད་འཛིན་མཁན་ལ་དབང་། འདིའང་ས་སྐྱ་བའི་ཁྱད་ཆོས་ཤིག་ཡིན། རྩོམ་པ་པོས་རང་གིས་ཉར་ཚགས་བྱས་པའི་བོད་ཐམ་ལས་མིང་དང་ཆིང་རྒྱལ་རབས་སྐབས་ཀྱི་བླ་བྲང་གི་ཐམ་ག་གསུམ་བདམས་ནས་དེ་ལ་དབྱེ་ཞིབ་གཏིང་ཟབ་མོ་བྱས་ཏེ། བོད་བརྒྱུད་ནང་བསྟན་གྱི་གྲུབ་མཐའ་མི་འདྲ་བའི་དགོན་པ་ཁག་ཏུ་བླ་མ་ཆེ་ཁག་གིས་བླ་བྲང་བཙུགས་པ་དང་། བླ་མ་ཆེ་ཁག་གི་སྐྱེ་ཕྲེང་མ་ལག་གྲུབ་པ། དེ་དག་གི་རྒྱུད་འཛིན་གྱི་འབྲེལ་བ་སོགས་ངོས་མི་འདྲ་བ་ནས་རྒྱུས་ལོན་པར་འབད་ཡོད།
ཆིང་གི་སྐབས་ཀྱི་སེ་རའི་དགེ་འཕེལ་བླ་བྲང་གི་ཐམ་ག
ཐམ་ག་འདིའི་ཐམ་ཡུ་ནི་ལྕགས་ཐམ་སྒོར་མོ་ནོར་བུའི་དབྱིབས་ཅན་ཞིག་ཡིན་ལ། མཐོ་ཚད་ལ་ལི་རྨིད5.5དང་། ཚངས་ཐིག་ལ་ལི་རྨིད2.0ཡོད། ཐམ་གའི་ངོས་ཀྱི་གོང་ལ་ཉི་ཟླ་དང་། ཕྱོགས་བཞི་ལ་བོད་ཡིག་དབུ་ཅན་གྱིས་དགེ་འཕེལ་བླ་བྲང་ཞེས་བརྐོས། ཐམ་གའི་ངོས་ཀྱི་དཀྱིལ་ལ་སེ་ཞེས་པའི་ཡིག་འབྲུ་གཅིག་ཡོད་ཅིང་། སེ་ར་དགོན་པའི་བསྡུས་མིང་དུ་མངོན། སེ་ར་ནི་དབུས་ཀྱི་དགེ་ལུགས་པའི་དགོན་སྡེ་ཆེ་ཁག་སྟེ། སེ་འབྲས་དགེ་གསུམ་གྱི་ཡ་གྱལ་ཡིན། འདི་དག་ནི་དགེ་ལུགས་པའི་དགོན་སྡེ་ཀུན་གྱི་མ་དགོན་ལྟ་བུ་ཡིན་པས་ལོ་རྒྱུས་སུ་གདན་ས་ཆེན་པོ་གསུམ་ཞེས་འབོད་སྲོལ་ཡོད། སྤྱིར་བཏང་སེ་འབྲས་དགེ་གསུམ་ཞེས་འབོད་པའང་དགོན་སྡེ་དེ་དག་གི་མིང་གི་ཐོག་མ་བསྡུས་པ་ཡིན། ཐམ་གའི་ངོས་ཀྱི་དགེ་འཕེལ་བླ་བྲང་ལས་དགེ་འཕེལ་ཞེས་པ་ནི་བླ་མའི་མཚན་ཡིན་ལ། བླ་བྲང་ནི་བླ་མ་གང་དེའི་སྐྱེ་ཕྲེང་ཀུན་གྱི་དེང་གི་ཁྲིམས་མི་ལྟ་བུ་ཞིག་ལ་ངོས་བཟུང་ཆོག་སྟེ། བླ་མ་གང་དེར་སྔར་དབང་བའི་རྒྱུ་ནོར་ཀུན་བླ་བྲང་གིས་བདག་གཉེར་བྱེད།བླ་བྲང་དུ་གྲྭ་པ་དབང་ཆ་ཆེ་ཤོས་ནི་ཕྱག་མཛོད་ཡིན་ལ། དེས་བླ་བྲང་གི་དཔལ་འབྱོར་གཏོང་ལེན་གྱི་དབང་ཆ་དང་། སྤྲུལ་སྐུ་ལ་བདག་སྐྱོང་གི་འགན་ཁུར། ཐམ་ག་འདི་ནི་སེ་རའི་དགེ་འཕེལ་བླ་བྲང་གི་ཐམ་ག་ཡིན་ཞིང་། ཐམ་གའི་བརྐོས་རིས་དང་ཡི་གེ་སོགས་ལས་འདི་ནི་ཆིང་གི་དུས་དཀྱིལ་ཙམ་ལ་བླུག་བཟོ་གྲུབ་པ་དང་། ད་ལྟའི་བར་ལོ་ངོ་ཉིས་བརྒྱ་ལྷག་གི་ལོ་རྒྱུས་ཡོད་པ་ཉམས་ཞིབ་ལས་དཔག་ཐུབ།
མིང་དང་ཆིང་རྒྱལ་རབས་སྐབས་ཀྱི་བླ་བྲང་གི་ཐམ་གཆིང་གི་དུས་སྐབས་ཀྱི་བཀའ་བརྒྱུད་པའི་སྡིངས་པོ་ཆེ་བླ་བྲང་གི་གཞུང་ཐམ།
ཐམ་ག་འདིའི་ཐམ་ཡུ་ནི་ནོར་བུའི་དབྱིབས་སུ་བྱས་པའི་ལྕགས་ཐམ་གྲུ་བཞི་དངུལ་གྱིས་ཤན་པ་ཞིག་ཡིན་ཞིང་། ལམ་ཡུའི་རྐེད་ལ་གསེར་དཀྲིས་བརྒྱབས་པ་དང་། སྔར་གྱི་ཐམ་ལུང་ཤྭ་པགས་ཀྱི་རྒྱུན་བུ་བཏགས་ཡོད། ཐམ་ཡུའི་ངོས་གཅིག་ལ་ཆུ་འབྲུག་གསར་བཟོ་ཞེས་བརྐོས་ཡོད།ཐམ་ག་དེའི་ངོས་ཀྱི་གྲུ་ཀའི་རིང་ཚད་ལ་ལི་རྨིད2.3×2.3ཡོད་ཅིང་།ཐམ་ངོས་ལ་བོད་ཡིག་གིས་སྡིངས་ཆེན་བླ་སྤྱི་ཐམ་ཞེས་བརྐོས་ཡོད་པ་ནི་རྒྱས་པར་བཀྲལ་ན་སྡིངས་པོ་ཆེ་དགོན་པའི་བླ་བྲང་གི་སྤྱི་ཐམ་ཞེས་པ་རེད།
སྡིངས་པོ་ཆེ་ནི་བོད་བརྒྱུད་ནང་བསྟན་གྱི་བཀའ་བརྒྱུད་པ་ལས་འབྲུག་པ་བཀའ་བརྒྱུད་ཀྱི་དགོན་པ་ཡིན་ཞིང་། སེམས་དཔའ་རིན་ཆེན་དཔལ་བཟང(1529-1611)གིས་སྤྱི་ལོ1567ལོར་ཕྱག་བཏབ། ད་བར་དུ་ལོ་ངོ་བཞི་བརྒྱ་ལྷག་གི་ལོ་རྒྱུས་ཡོད་ཅིང་། དགོན་བདག་ནི་ལྕོག་གྲྭ་རིན་པོ་ཆེ་དང་གཅུང་རིན་པོ་ཆེ་གཉིས་ཡིན། དེ་རུ་ལྕོག་གྲྭ་དང་གཅུང་རིན་པོ་ཆེ་གཉིས་ཡིན། དེ་རུ་ལྕོག་གྲྭ་དང་གཅུང་རིན་པོ་ཆེ་གཉིས་ཀྱི་ནང་ཆེན་ཡོད་ཅིང་། ཤག་ཚང་གི་གཞི་རྒྱ་ཆེ་ཙམ་ཡོད་པ་རིག་གསར་སྐབས་སུ་བཤིགས། ལྕོག་གྲྭ་སྐུ་ཕྲེང་རིམ་བྱོན་ནི་སེམས་དཔའ་རིན་ཆེན་དཔལ་བཟང་ནས་བཟུང་ད་ལྟའི་ངག་དབང་བསྟན་འཛིན་ཆོས་ཀྱི་སེང་གེ(1945-)བར་དུ་སྐུ་ཕྲེང་བརྒྱད་བྱོན། གཅུང་རིན་པོ་ཆེ་སྐུ་ཕྲེང་དང་པོ་ནི་སྐལ་བཟང་འཇིགས་མེད་བསྟན་འཛིན(1742-1782)ཡིན། དུས་རབས་བཅོ་བརྒྱད་པའི་འགོ་རུ་ཇུན་གར་གྱི་དཔུང་གིས་བོད་ཡུལ་ཟང་ཟིང་དུ་བཟོ་སྐབས་སྡིངས་བོ་ཆེ་ལ་ཉམས་ཆག་ངེས་ཅན་ཕྱིན་ཡོད་ཅིང་། སྐལ་བཟང་འཇིགས་མེད་བསྟན་འཛིན་ལགས་ཀྱིས་ཉམས་གསོ་མཛད་པས། དེ་ནས་བཟུང་སྡིངས་པོ་ཆེ་ལ་ལྕོག་གྲྭ་དང་གཅུང་རིན་པོ་ཆེ་ཞེས་བླ་མ་གཉིས་བྱུང་ཞིང་། དགོན་པའང་འདི་གཉིས་ཀྱིས་སྐྱོང་བའི་སྲོལ་བྱུང་། སྐལ་བཟང་འཇིགས་མེད་བསྟན་འཛིན་ནས་ཆོས་ཀྱི་ཉི་མའི(1946-1976)བར་ལ་གཅུང་རིན་པོ་ཆེ་སྐུ་ཕྲེང་ལྔ་བྱུང་། སྡིངས་པོ་ཆེའི་གཞན་དང་མི་མཐུན་པའི་ཁྱད་ཆོས་ཤིག་ནི་རྡོ་བརྐོས་ཀྱི་སྐུ་བརྙན་ཡིན་ཞིང་། སྐུ་གཟུགས་མི་འདྲ་བ་ཁྱོན་བསྡོམས་སྟོང་ལྷག་ཡོད་པ་དང་། དགོན་པ་རུ་ད་དུང་བོད་སོག་བལ་སོགས་ཡི་གེ་སྣ་ཚོགས་ཀྱིས་བྲིས་པའི་རྡོ་རིང་རིན་ཐང་བྲལ་བ། གཞན་གྱིས་དོ་ཟླ་བྲལ་བ་མང་པོ་ཡོད།གཞན་ཡང་ལྕོག་གྲྭ་སྐུ་ཕྲེང་གསུམ་པ(1684-1739)ནི་གསོ་དཔྱད་ལ་ཤིན་ཏུ་མཁས་ཤིང་། མུ་ཏིག་བདུན་ཅུའང་ཁོང་གིས་ཐོག་མར་བཟོས་པར་གྲགས། ཐམ་ག་འདིའི་ཐམ་ཡུ་རུ་ཆུ་འབྲུག་གསར་བཟོ་ཞེས་བྲིས་ཡོད་པར་དཔག་ན། འདི་ནི་བོད་རབ་བྱུང་བཅུ་གསུམ་པའི་ཆུ་འབྲུག་ལོ་སྟེ། སྤྱི་ལོ1772ཡིན་པ་ཐག་ཆོད། འདི་ནི་ལྕོག་གྲྭ་སྐུ་ཕྲེང་བཞི་བ་མི་ཕམ་རྣམ་རྒྱལ(1742-1796)དང་། གཅུང་རིན་པོ་ཆེ་སྐུ་ཕྲེང་དང་པོ་སྐལ་བཟང་འཇིགས་མེད་བསྟན་འཛིན་ཀྱི་སྐབས་ལ་ཁེལ་ཞིང་། ཕྱི་མ་ཉིད་དགུང་ལོ་སུམ་ཅུའི་སྐབས་ཡིན། ཁོང་གིས་སྡིངས་པོ་ཆེ་དགོན་པ་ཉམས་གསོ་བྱས་ཤིང་དེ་ནས་བཟུང་བླ་བྲང་ཁག་གཉིས་བྱུང་། བླ་བྲང་གི་སྤྱི་ཐམ་འདི་ནི་གཞན་དང་འགྲོ་འོང་སྐབས་སྤྱོད་པའི་སྤྱི་ཐམ་རིམ་པ་མཐོ་ཤོས་ཡིན་པ་ཤེས་ཐུབ།ཐམ་ག་འདི་ནི་ཆིང་གི་དུས་དཀྱིལ་ལ་བརྐོས་པ་དང་།ད་ལྟའི་བར་ལོ220ཕྱིན་ཡོད།
མིང་གི་དུས་སྐབས་ཀྱི་བདེ་བ་ཅན་དགོན་པའི་བླ་བྲང་གི་ཐམ་ག
ཐམ་ག་འདིའི་ཐམ་ཡུ་ནོར་བུའི་དབྱིབས་ལ་དངུལ་གྱི་ཁོང་གསེང་བྱས་པའི་ལྕགས་ཀྱི་ཐམ་ག་སྒོར་མོ་ཞིག་ཡིན་ལ། མཐོ་ཚད་ལ་ལི་རྨིད6.0དང་།ཚངས་ཐིག་ལ་ལི་རྨིད2.0ཡོད། ཐམ་ངོས་ཀྱི་གོང་ལ་ཉི་ཟླ་དང་། གོང་འོག་གཉིས་ལ་དཔལ་བེའུ་དང་ཤིང་ལོས་བརྒྱན། ཐམ་ངོས་ཀྱི་དཀྱིལ་དུ་བོད་ཡིག་གིས་བདེ་བ་ཅན་བླ་བྲང་ཞེས་བྲིས་ཡོད། འདི་ནི་སྙེ་ཐང་བདེ་བ་ཅན་སྟག་ཚང་གསེར་སྲང་རྣམ་འགྲེལ་གྲྭ་ཚང་རྭ་བ་སྟོད་ཐོས་བསམ་ནོར་བུའི་གླིང་ངམ།
བྱ་བྲལ་ཀུན་སྤངས་གྲྭ་ཚང་ཞེས་སོགས་མཚན་གྱི་རྣམ་གྲངས་མང་དུ་ཞུ་བ་དེ་ཡིན།
བདེ་བ་ཅན་ལ༼བོད་རྒྱ་ཚིག་མཛོད༽དུ་རྭ་སྟོད་བདེ་བ་ཅན་ཞེས་བྲིས་ཡོད་ཅིང་། གྲོང་ཁྱེར་ལྷ་ས་དང་འདབས་ཉེ་བའི་སྙེ་ཐང་ཞེས་པར་ཡོད་པའི་དགོན་པ་རྙིང་ཤོས་ཤིག་ཡིན། སྤྱི་ལོ1205ལོ་ལ་རྒྱ་འཆིང་རུ་བས་ཕྱག་བཏབས་པ་དང་། ལོ་ཙཱ་བ་ཆེན་པོ་རྔོག་བློ་ལྡན་ཤེས་རབ་ཀྱི་གདན་ས་མཛད། སྐབས་དེའི་དབུས་གཙང་གི་གདན་ས་ཆེན་པོ་དྲུག་གི་གྲས་ཤིན་ཏུ་གྲགས་ཤིང་། ཕྱིས་སུ་བསྡུས་ཚད་ཀྱི་རྩོད་གྲྭ་ཞིག་ཏུ་གྱུར། ལོ་རྒྱུས་སུ་བཀོད་པ་ལྟར་ན་བཀའ་གདམས་པའི་བླ་མ་ཞིག་པོ་ཤེས་རབ་ཀྱིས་དགའ་བ་གདོང་དགོན་པ་ཕྱག་བཏབ་རྗེས། དེ་རུ་འདུལ་བའི་བསྟན་པ་སྤེལ་ཞིང་། བཀའ་གདམས་པའི་དགོན་ཆེན་དྲུག་གི་ཡ་གྱལ་དུ་གྱུར། སྐབས་དེར་དགའ་བ་གདོང་ལའང་བདེ་བ་ཅན་ཞེས་ཞུ་ཞིང་། སྔ་མོའི་དུས་སུ་མདོ་ཕྱོགས་ལ་སློབ་གཉེར་བྱ་བའི་བསྟི་གནས་འགངས་ཆེན་ཞིག་ཡིན།༼རྒྱལ་དབང་ལྔ་བའི་རྣམ་ཐར༽དུ་བདེ་བ་ཅན་ནི་སྙེ་ཐང་དུ་ཡོད་པ་དང་། སྔར་བཀའ་གདམས་པའི་དགོན་པ་གྲགས་ཆེན་ཞིག་ཡིན། རྗེ་ཙོང་ཁ་བས་དགོན་པ་འདི་ནས་ལོ་གཉིས་ལ་སློབ་གཉེར་གནང་མྱོང་ཞིང་། ཇོ་བོ་རྗེའི་སློབ་མ་རྔོག་བློ་ལྡན་ཤེས་རབ(1059-1109)ཀྱང་དགོན་འདིར་རྒྱུན་བཞུགས་ཀྱིས་འཆད་ཉན་དང་ཚད་མའི་གཞུང་བརྩམས། དེའི་ཕྱིར་དགོན་འདི་རུ་རྗེ་ཙོང་ཁ་བ་དང་། བླ་མ་དབུ་མ་བ་སོགས་ཀྱི་སྒྲུབ་ཕུག་ཀྱང་ཡོད། ཕྱིས་སུ་རྒྱལ་པོ་སྐུ་ལྔའི་ནང་ཚན་ལྷོ་ཕྱོགས་ཡོན་ཏན་རྒྱལ་པོའམ་དགའ་གདོང་ཆོས་སྐྱོང་ཤིང་བྱ་ཅན་གནས་སྲུང་དུ་བསྐོས་ཞེས་བཀོད།
ང་ཚོས་ཐམ་ག་འདིའི་བརྐོས་རིས་དང་ཡི་གེ དཀྲིས་ཀྱི་འཐེན་ལུགས་སོགས་ལ་དཔག་ན། འདི་ནི་མིང་གི་དུས་དཀྱིལ་གྱི་བདེ་བ་ཅན་བླ་བྲང་གི་ཐམ་ག་ཡིན་ཞིང་། ད་ལྟའི་བར་ལོ་ངོ་ལྔ་བརྒྱ་ལྷག་གི་ལོ་རྒྱུས་ཡོད་པ་ཤེས་ཐུབ་བོ།།